title: মালাক্কা (শহর)

text: ১৫শ শতকে মালাক্কার রাজারা মালয় উপদ্বীপের অধিকাংশ এবং সুমাত্রা দ্বীপের উপর নিয়ন্ত্রণ স্থাপন করেন। মালাক্কার মধ্য দিয়েই মালয় অঞ্চলে ইসলামের প্রচার ও প্রসার ঘটে। নৌপর্যটক আফঁসু দি আলবুকের্কির (Afonso de Albuquerque) নেতৃত্বে পর্তুগিজেরা ১৫১১ খ্রিস্টাব্দে এই শহর দখল করে। পর্তুগিজ শাসনের সময় সেন্ট ফ্রান্সিস জেভিয়ার এখানে খ্রিস্টধর্ম প্রচার করেন। ১৬৪১ সালে ওলন্দাজরা শহরটি দখল করে। তখন থেকে ১৮২৪ সাল পর্যন্ত শহরটি ওলন্দাজদের নিয়ন্ত্রণে ছিল, তবে মাঝে ১৭৯৫-১৮০২ এবং ১৮১১-১৮১৮, এই দুই সময়ে এটি ব্রিটিশদের অধীনে ছিল। ১৮২৪ সালের পর সুমাত্রা দ্বীপের বেনকুলেন (বর্তমান বেংকুলু) শহরের বিনিময়ে যুক্তরাজ্যে ওলন্দাজদের কাছ থেকে নিয়ে নেয়। সিঙ্গাপুরের উন্নতির সাথে সাথে মালাক্কা শহরের অবনতি ঘটতে থাকে। ১৮২৬ থেকে ১৯৪৬ সাল পর্যন্ত মালাক্কা শাসনের কাজ পেনাং ও সিঙ্গাপুরের সাথে একত্রে পরিচালিত হত।


title: মালাক্কা (শহর)

text: বর্তমানে এখানে সাড়ে চার লক্ষ লোকের বাস।


title: মালাক্কা প্রণালী

text: মালাক্কা প্রণালী (, ; Jawi: سلت ملاک) দক্ষিণ-পূর্ব এশিয়াতে মালয় উপদ্বীপ এবং ইন্দোনেশিয়ার সুমাত্রা দ্বীপের মধ্যে অবস্থিত একটি সংকীর্ণ সমুদ্রপ্রণালী। ১৪০০ থেকে ১৫১১ খ্রিষ্টাব্দের মধ্যে দ্বীপমালা উপর শাসিত মালাক্কা সুলতানাতের নামে এর নামকরণ করা হয়।


title: মালাক্কা প্রণালী

text: মালাক্কা প্রণালীর উত্তরে ভারত মহাসাগরের আন্দামান সাগরকে দক্ষিণে প্রশান্ত মহাসাগরের দক্ষিণ চীন সাগরের সাথে যুক্ত করেছে এবং মালয় উপদ্বীপকে সুমাত্রা দ্বীপ থেকে পৃথক করেছে। প্রণালীটি উত্তর-পশ্চিম থেকে দক্ষিণ-পূর্বে ৮০০ কিলোমিটার দীর্ঘ এবং এর বিস্তার ৬০ কিলোমিটার থেকে ৪৮০ কিলোমিটার হতে পারে। প্রণালীটির দক্ষিণ প্রান্তে অনেকগুলি দ্বীপ আছে। এই প্রণালীটি বিশ্বের সবচেয়ে গুরুত্বপূর্ণ জাহাজগামী সমুদ্রপথের একটি, ইউরোপ ও পূর্ব এশিয়ার মধ্যকার সমুদ্র বাণিজ্য এর মধ্য দিয়ে সংঘটিত হয়। মালাক্কা প্রণালীর উপকূলে অবস্থিত প্রধান বন্দরগুলির মধ্যে আছে মালয় উপদ্বীপের পেনাং (প্রাক্তন জর্জটাউন), পোর্ট সোয়েটেনহাম ও মালাক্কা, এবং সুমাত্রা দ্বীপের বেলাওয়ান বন্দর। সিঙ্গাপুর এই প্রণালীর দক্ষিণতম প্রান্তে অবস্থিত।


title: মালয় উপদ্বীপ

text: মালয় উপদ্বীপ (, ) পশ্চিমে ভারত মহাসাগরের আন্দামান সাগর ও মালাক্কা প্রণালী এবং পূর্বে থাই উপসাগর ও দক্ষিণ চীন সাগরের মধ্যে অবস্থিত এশিয়া মহাদেশের সর্বদক্ষিণ প্রান্ত। এটি ১৩°৩০’ উত্তর অক্ষাংশ থেকে মোটামুটি দক্ষিণে ১°২২’ উত্তর অক্ষাংশ পর্যন্ত বিস্তৃত। এর দক্ষিণ প্রান্তে সিঙ্গাপুর প্রণালী অবস্থিত।


title: মালয় উপদ্বীপ

text: এর আয়তন আনুমানিক ৭০ হাজার বর্গমাইল। উত্তরে ক্রা স্থলযোজক থেকে দক্ষিণে সিঙ্গাপুর পর্যন্ত এর দৈর্ঘ্য প্রায় ১,২০০ কিলোমিটার। এর সর্বোচ্চ বিস্তার প্রায় ৩২০ কিলোমিটার; সংকীর্ণতম অংশ ক্রা স্থলযোজকের সর্বনিম্ন বিস্তার প্রায় ৬৪ কিলোমিটার। রাজনৈতিকভাবে মালয় উপদ্বীপের উত্তর ভাগ মিয়ানমার ও থাইল্যান্ডের অন্তর্ভুক্ত এবং দক্ষিণ ভাগ মালয়েশিয়ার অন্তর্গত। দক্ষিণতম প্রান্তটি সিঙ্গাপুরের অন্তর্গত।


title: মালয় উপদ্বীপ

text: উপদ্বীপের দৈর্ঘ্য বরাবর একটি বিচ্ছিন্ন পর্বতমালা বিস্তৃত। পর্বতমালাটির সর্বোচ্চ শৃঙ্গের নাম গুনোং তাহান, যার উচ্চতা ২,১৮৭ মিটার। উপদ্বীপটির প্রায় অর্ধেক জুড়ে রয়েছে ঘন, জীববৈচিত্র্যে পূর্ণ অতিবৃষ্টি অরণ্য, যদিও অরণ্যটি বর্তমানে কৃষি ও অন্যান্য বাণিজ্যিক কর্মকাণ্ডের কারণে হুমকির সম্মুখীন। এখানকার প্রাণীগুলি বোর্নিও ও সুমাত্রা দ্বীপের মত, তবে এখানে হাতি, গণ্ডার এবং বাঘেরও দেখা মেলে। উপদ্বীপটি খনিজ সম্পদে সমৃদ্ধ। এটি পৃথিবীর প্রধানতম টিন উৎপাদনকারী অঞ্চল। অন্যান্য খনিজের মধ্যে সোনা ও রূপা গুরুত্বপূর্ণ। এখানকার ৯০% লোক কৃষিজীবী। রবার ও চা প্রধান অর্থকরী কৃষিদ্রব্য। অন্যান্য কৃষিদ্রব্যের মধ্যে আছে নারকেলের শুকনো শাঁস, নারকেল তেল, পাম তেল, টাপিওকা, চীনাবাদাম, আনারস ও কলা। ধান এখানকার প্রধান খাদ্যশস্য। মালয় উপদ্বীপটি এশিয়ার মূল ভূখণ্ড এবং ইন্দোনেশিয়া দ্বীপপুঞ্জের মধ্যে প্রাকৃতিক ও সাংস্কৃতিক সেতুবন্ধন হিসেবে বিদ্যমান।


title: নবদ্বীপ হালদার

text: নবদ্বীপ হালদার একজন ভারতীয় বাঙালী অভিনেতা ছিলেন৷ তিনি ১৯১১ সালে পশ্চিমবঙ্গের বর্ধমান জেলার সোনাপলাশটা গ্রামে জন্মগ্রহণ করেন৷ বাংলা চলচ্চিত্রে আসেন ৩০ এর দশকে৷ মূলত কৌতুক অভিনেতা ছিলেন৷ নানা হাস্যরসপূর্ণ চরিত্রে অভিনয় করেছেন তিনি৷ এছাড়া অনেক শ্রুতিনাটকে কন্ঠদান করেছেন৷ তার ভাঙ্গা গলা ও অভিনয়ের কৌশল তাঁকে জনপ্রিয়তার শিখরে নিয়ে গিয়েছিল।


title: ল্য মঁস

text: ল্য মঁস () উত্তর-পশ্চিম ফ্রান্সের পেই-দ্য-লা-লোয়ার প্রদেশের সার্ত দেপার্ত্যমঁ-র রাজধানী। এটি প্রাক্তন মেন প্রদেশের রাজধানী ছিল। বর্তমানে এটি একটি গুরুত্বপূর্ণ রেল ও শিল্পকেন্দ্র। এখানে মোটরযান নির্মাণ, খামার ও রেল যন্ত্রপাতি, রাসায়নিক দ্রব্য, টেক্সটাইল এবং প্রক্রিয়াজাত খাদ্যের কারখানা আছে। দর্শনীয় স্থানের মধ্যে আছে ১১শ শতক থেকে ১৩শ শতকের মধ্যে আংশিক গথিক ও আংশিক রোমান ধাঁচে নির্মিত সাঁ জুলিয়াঁর ক্যাথিড্রাল ও ১০ম শতকে স্থাপিত নোত্র দাম দ্য লা কুতুর-এর গির্জা। এখানে মেন বিশ্ববিদ্যালয় (১৯৬৯) অবস্থিত। শহরের কাছেই প্রতি বছর একটি ২৪-ঘণ্টাব্যাপী মোটর প্রতিযোগিতা হয়। সেটির নামও ল্য মঁস।


title: ল্য মঁস

text: ল্য মঁস রোমান-পূর্ব যুগেই প্রতিষ্ঠা করা হয়েছিল। ১০৬৩ সালে উইলিয়াম দ্য কংকারার শহরটি দখল করেন। পরবর্তীতে ব্রিটেন ও ফ্রান্সের মধ্যে একশ বছরের যুদ্ধে শহরটিকে বহুবার অবরোধ করা হয়। জার্মানরা ১৮৭০-৭১ সালের ফ্রাংকো-প্রুসীয় যুদ্ধের সময় শহরটি দখল করে এবং দ্বিতীয় বিশ্বযুদ্ধের সময় আবার দখল করে। এখানে প্রায় দেড় লক্ষ লোকের বাস। এখানকার অধিবাসীরা ফরাসি ভাষাতে মঁসো "Manceaux" (পুরুষেরা) এবং মঁসেল "Mancelles" (মহিলারা) নামে পরিচিত।


title: অঁদ্রে মাল্‌রো

text: অঁদ্রে মালরো ডিএসও (; নভেম্বর ৩, ১৯০১ – নভেম্বর ২৩, ১৯৭৬) ছিলেন একজন ফরাসি ঔপন্যাসিক, প্রত্নতত্ত্ববিদ, শিল্পকলা তাত্ত্বিক এবং সংস্কৃতি বিষয়ক মন্ত্রী। যাঁর লেখা বিংশ শতাব্দীর সংস্কৃতিতে বিরাট অবদান রেখেছে।


title: অঁদ্রে মাল্‌রো

text: মালরো ১৯০১ সালের ৩রা নভেম্বর প্যারিসের এক সচ্ছল পরিবারে জন্ম নেন। তিনি প্যারিসের একোল দে লঁগ ওরিয়াঁতাল (l'École des Langues orientales, বর্তমান নাম Institut national des langues et civilisations orientales)-এ শিক্ষা লাভ করেন। ১৯২৩ সালে ২১ বছর বয়সে প্রত্নতাত্ত্বিক গবেষণার কাজে তিনি সস্ত্রীক ইন্দোচীন উপদ্বীপের ক্যাম্বোডিয়াতে যান। সেখানে ফ্রান্সের বিরুদ্ধে আন্নামীয়দের স্বাধীনতা সংগ্রামে তিনি সক্রিয় হয়ে পড়েন। ১৯২৫-২৭ সালে চীনের গৃহযুদ্ধে তিনি কুওমিন্তাংয়ের পক্ষে সক্রিয় অংশগ্রহণ করেন। মালরো তাঁর এশীয় অভিজ্ঞতাকে পটভূমি করে তিনটি উপন্যাস লেখেন: "লে কোঁকেরঁ" "Les Conquérants" (১৯২৮), "লা ভোয়া রইয়াল" "La Voie royale" (১৯৩০) এবং "লা কোঁদিসিওঁ উমেন" "La Condition humaine" (১৯৩৩)। এদের মধ্যে শেষেরটি মর্যাদাপূর্ণ প্রি গোঁকুর (Prix Goncourt) পুরস্কার জেতে এবং আন্তর্জাতিক খ্যাতি কুড়ায়। হিটলারের অধীন জার্মানিতে ভ্রমণের পর লেখেন তাঁর পরবর্তী উপন্যাস "ল্য তঁ দু মেপ্রি" "Le Temps du mépris" (১৯৩৫)। ১৯৩৬-১৯৩৯ সালে রাজার অণুগত হয়ে স্পেনের গৃহযুদ্ধে যোগ দেন। সেখানে তিনি একটি স্কোয়াড্রনের বিমানচালক ছিলেন। এই গৃহযুদ্ধের অভিজ্ঞতাকে আশ্রয় করে তিনি লেখেন "লেস্পোয়ার" "L'Espoir" (১৯৩৭) নামের উপন্যাস।


title: অঁদ্রে মাল্‌রো

text: দ্বিতীয় বিশ্বযুদ্ধের সময় মালরো স্বেচ্ছাসেবী প্রাইভেট হিসেবে অংশ নেন। তাঁকে জার্মানরা বন্দী করে, কিন্তু তিনি পালিয়ে যান। এরপর তিনি ফরাসি প্রতিরোধের একজন কর্নেল হিসেবে কাজ করেন এবং পুনরায় বন্দী হন। প্রথম জীবনে সাম্যবাদের সাথে জড়িত থাকলেও ১৯৪৫-১৯৪৬ সালে তিনি ফ্রান্সের রাষ্ট্রপতি শার্ল দ্য গোলের অন্তর্বর্তীকালীন সরকারের তথ্যসচিব হন। ১৯৫৯ থেকে ১৯৬৯ সাল পর্যন্ত তিনি ফ্রান্সের সংস্কৃতি বিষয়ক মন্ত্রী ছিলেন। এরপর তিনি অবসর জীবনে চলে যান এবং প্যারিসের এক শহরতলীতে বাস করা শুরু করেন। ১৯৭৬ সালের ২৩শে নভেম্বরে মৃত্যুর আগ পর্যন্ত তিনি লেখালেখি চালিয়ে যান।


title: অঁদ্রে মাল্‌রো

text: মালরো নন্দনতত্ত্বের উপর প্রচুর লিখেছেন। তাঁর "প্‌সিকোলোজি দ্য লার" "Psychologie de l'art" (১৯৪৭-৪৯) নন্দনতত্ত্বের উপর একটি গুরুত্বপূর্ণ গ্রন্থ। এটি পরবর্তীতে সংক্ষিপ্তাকারে "লে ভোয়া দু সিলঁস" "Les Voix du silence" (১৯৫১) নামে প্রকাশিত হয়। এছাড়া "লা মেতামর্ফোজ দে দিও" "La Métamorphose des dieux" (তিন খণ্ড, ১৯৫৭, ১৯৭৪, ১৯৭৬) এবং "ল্য ত্রিয়ঁগ্ল নোয়ার" "Le Triangle noir" (১৯৭০) গ্রন্থগুলিও শিল্পকলার উপর লেখা। অন্যান্য গুরুত্বপূর্ণ গ্রন্থের মধ্যে আছে "লে নোয়াইয়ে দু লালতেনবুর্গ" "Les Noyers de l'Altenburg" (১৯৪৮)।


title: অঁদ্রে মাল্‌রো

text: মালরো তার সমসাময়িক ঘটনাবলির সাথে পূর্ণভাবে সম্পৃক্ত ছিলেন। ১৯৬৭ সালে তাঁর আত্মজীবনী "অঁতিমেমোয়ার" "Antimémoires"-এর প্রথম খণ্ড প্রকাশিত হয়। ১৯৭২ সালে প্রকাশিত "লে শেন কোঁ আবা" "Les Chênes qu'on abat" ছিল জীবদ্দশায় প্রকাশিত তাঁর শেষ গ্রন্থ।


title: মাস্কারা, আলজেরিয়া

text: মাস্কারা () উত্তর-পশ্চিম আলজেরিয়ার একটি শহর এবং মাস্কারা প্রদেশের রাজধানী। এটি ওরান শহরের দক্ষিণ-পূর্বে অবস্থিত। এখানে প্রায় দেড় লক্ষ লোকের বাস।


title: মাস্কারা, আলজেরিয়া

text: ১৭০১ সালে উসমানীয়দের একটি দুর্গ শহর হিসেবে মাস্কারার প্রতিষ্ঠা হয়। স্পেনের আন্দালুসিয়া থেকে আগত বহু মুসলিমরা এখানে বাস করা শুরু করে। ১৭৯০-এর দিকে আন্দালুসীয় মুসলিমেরা এখান থেকে চলে যায় এবং উসমানীয়রা এখানে ইহুদীদের বসতি স্থাপনের জন্য নিয়ে আসে। ১৮৩২ সালে এটি ফরাসি উপনিবেশবিরোধী আমীর আবদুল কাদিরের প্রশাসনিক কেন্দ্র ছিল। ১৮৩৫ সালে ফরাসিরা শহরটি ধ্বংস করে দেয়। ১৮৪১ সালে ফরাসিরা শহরটির পূর্ণ নিয়ন্ত্রণ নেয়। ১৯৯৪ সালে এক ভূমিকম্পে এখানে ১৭১ জন মারা যায়।


title: মাস্কারা, আলজেরিয়া

text: মাস্কা সাদা রঙের ওয়াইনের একটি প্রসিদ্ধ ব্যবসাকেন্দ্র। এছাড়া চামড়াজাত দ্রব্য, খাদ্যশস্য ও জলপাইয়ের ব্যবসাও হয়। শহরটি দুইভাগে বিভক্ত - পুরাতন মুসলিম অংশ এবং নতুন ফরাসি অংশ।


title: মুষ্টিযুদ্ধ

text: বক্সিং (মুষ্টিযুদ্ধ, পুরস্কার যুদ্ধ, সুইট সায়েন্স বা গ্রিক পিগ্মেছিয়া) একটি মার্শাল আর্ট এবং যুদ্ধ খেলা যেখানে দুটি মানুষ শক্তি, প্রতিবর্তী ক্রিয়া, এবং সহনশীলতার পরীক্ষায় দস্তানা হাতে নিয়োজিত থাকে প্রতিদ্বন্দ্বীকে ঘুষির মাধ্যমে নকআউটের লক্ষে।


title: মুষ্টিযুদ্ধ

text: অপেশাদার বক্সিং একটি অলিম্পিক এবং কমনওয়েলথ খেলা এবং একটি প্রধান আন্তর্জাতিক গেম।এটির নিজস্ব বিশ্ব চ্যাম্পিয়নশিপ রয়েছে। বক্সিং এক থেকে তিন মিনিট চক্রের অন্তর একটি ধারাবাহিক খেলা যেটি একজন রেফারির তত্ত্বাবধানে খেলা হয়। ফলাফল নির্ধারিত হয় যখন রেফারি কোনো প্রতিপক্ষকে অসমর্থ গণ্য করে, একটি নিয়ম ভঙ্গের জন্য অযোগ্য ঘোষিত হয়, তোয়ালে নিক্ষেপ দ্বারা পদত্যাগ, অথবা প্রতিযোগিতার শেষে বিচারক স্কোরকার্ড ভিত্তি করে বিজয়ী বা বিজিত ঘোষণা করে।


title: মুষ্টিযুদ্ধ

text: বক্সিং এর জন্মলগ্ন প্রাচীন গ্রিস থেকে খ্রিস্টপূর্ব ৬৮৮ অব্দে অলিম্পিক গেমস। বক্সিং ১৬শ থেকে ১৮শ শতাব্দীর prizefights মূলত গ্রেট ব্রিটেনের (নিচের পৃষ্ঠায় আরো বিস্তারিত), আধুনিক বক্সিং এর অগ্রদূত মধ্যবর্তি ১৯শ শতাব্দীর মধ্যে, গ্রেট ব্রিটেন এবং পরে মার্কিন যুক্তরাষ্ট্রে।২০০৪ সালে, ESPN এ বিশ্বের সবচেয়ে জটিল খেলা হিসাবে স্থান পেয়েছিল বক্সিং।


title: মুষ্টিযুদ্ধ

text: প্রাথমিক শারীরিক ওজন অনুসারে মুষ্টিযোদ্ধাদের নিচের মত করে শ্রেণীকরণ করা হয়:এক শ্রেণীর মুষ্টিযোদ্ধাদের বিপক্ষে অন্য শ্রেণীর সাথে লড়তে দেওয়া হয় না।


title: মুষ্টিযুদ্ধ

text: মুহাম্মদ আলী, রুবিন হারিকেন কার্টার, অস্কার দ্য লা হোয়া, জ্যাক ডেম্পসে, জর্জ ফোরম্যান, জো ফ্রেজিয়ার, ইভান্ডার হলিফিল্ড, লিনক্স লুইস, জো লুইস, রকি মার্সিয়ানো, ম্যানি প্যাকুইয়াও, উইলি পেপ, সুগার রে রবিনসন, ম্যাক্স সেলিং, মাইক টাইসন প্রমূখ।


title: সূর্য্যশেখর গঙ্গোপাধ্যায়

text: সূর্য্যশেখর গঙ্গোপাধ্যায় একজন ভারতীয় বাঙালি দাবাড়ূ, এবং দাবার গ্র্যান্ড মাস্টার। সূর্য্যশেখর জন্ম কলকাতায় জন্মগ্রহণ করেন এবং তার শিক্ষা কলকাতার স্কটিসচার্চ স্কুলে। ৫ বছর বয়স থেকে দাবা ও ক্যারাটে শিক্ষা শুরু করেন। অনূর্ধ্ব ১০ ও ১২ বয়সী জাতীয় প্রতিযোগীতায় একাধিকবার ভারত চাম্পিয়ন হয়েছেন। দাবা বিশ্বকাপে একাধিকবার অংশগ্রহণ করলেও এখনো পর্যন্ত সফল হননি।


title: মূল্য স্তর

text: মূল্য স্তর () বলতে অর্থনীতিতে কোন বিশেষ অঞ্চলের বিশেষ সময়ের নির্দিষ্ট দ্রব্যসামগ্রী ও সেবার গড়পরতা মূল্যের হিসাবকে বোঝায়। মূল্য স্তর বাড়লে সমান পরিমাণ টাকায় অপেক্ষাকৃত স্বল্প পরিমাণ দ্রব্য কেনা যায়। তাই মূল্য স্তর বাড়লে মুদ্রার মূল্য হ্রাস পায়। একইভাবে মূল্য স্তর কমলে মুদ্রার মূল্য বাড়তে থাকে, অর্থাৎ সমান টাকায় আগের চেয়ে বেশি দ্রব্য কেনা যায়। মুদ্রার মূল্য মূল্য স্তরের সাথে বিপরীত অনুপাতে (inversely proportional) পরিবর্তিত হয়।


title: মেঘনাদ

text: ইন্দ্রজিৎ বা মেঘনাদ/মেঘনাদ ভারতীয় মহাকাব্য "রামায়ণ"–এ বর্ণিত এক পৌরাণিক যোদ্ধা। সনাতন শাস্ত্র অনুযায়ী তিনি সমগ্র মানব, দানব, অন্যান্য সৃষ্টি ও দেব-দেবীদের মধ্যে শ্রেষ্ঠ বীরযোদ্ধা ও একমাত্র অতি মহারথী {(বীরত্বের শ্রেণীবিভাগে শুধু 'মহামহারথীরা' (যথা ব্রহ্মা, বিষ্ণু, মহাদেব ইত্যাদি)} 'অতিমহারথী' ইন্দ্রজিৎ অপেক্ষা শ্রেষ্ঠ। দানবদের গুরু শুক্রের শিষ্য ত্রিমূর্তিধারী ইন্দ্রজিৎ রাবণের পুত্র। মেঘনাদ রাম ও রাবণের মধ্যে সংঘটিত লঙ্কার যুদ্ধে এক গুরুত্বপূর্ণ ভূমিকা পালন করেন। তিনি যুদ্ধে গমন করার পূর্বে এক যজ্ঞানুষ্ঠান করতেন। এই যজ্ঞের বলে অজেয় হয়ে তিনি দুইবার রাম ও লক্ষ্মণকে পরাভূত করেন। কিন্তু তৃতীয় বারে বিভীষণের সহায়তায় লক্ষ্মণ যজ্ঞাগারে উপস্থিত হয়ে নিরস্ত্র অবস্থায় তাঁকে বধ করেন।


title: মেঘনাদ

text: কৃত্তিবাস ওঝা বিরচিত বাংলা রামায়ণে বর্ণিত মেঘনাদের উপাখ্যান অবলম্বনে ঊনবিংশ শতাব্দীর বিশিষ্ট বাঙালি কবি মাইকেল মধুসূদন দত্ত একটি বাংলা মহাকাব্য রচনা করেন। মেঘনাদবধ কাব্য নামক এই মহাকাব্যটি বাঙালি সমাজে আজও বিশেষ জনপ্রিয়।


title: মেঘনাদ

text: মেঘনাদের জননী ছিলেন মায়াসুরের কন্যা তথা রাবণের রাজমহিষী মন্দোদরী। জন্মের সময় মেঘনাদ বজ্রনাদের ন্যায় চিৎকার করেছিলেন। তাই তাঁর নামকরণ হয় মেঘনাদ। অন্যমতে, মেঘের আড়াল থেকে ঘোর যুদ্ধ করতেন বলে তাঁর নাম হয় মেঘনাদ। আবার দেবরাজ ইন্দ্রকে পরাভূত করেছিলেন বলে তিনি ইন্দ্রজিৎ নামেও অভিহিত হন।


title: মেঘনাদ

text: মেঘনাদের জন্মসংক্রান্ত আর একটি কাহিনি প্রচলিত আছে: সমুদ্রমন্থন কালে সুলক্ষণা নামে এক সুন্দরী নারী উঠেছিলেন। তিনি পার্বতীর সখি হন। একদিন স্নানান্তে পার্বতী সুলক্ষণাকে তাঁর পরিধেয় বস্ত্র আনতে বলেন। বস্ত্র আনতে গেলে শিব সুলক্ষণাকে একা পেয়ে সম্ভোগ করেন। সুলক্ষণা বিব্রত হয়ে পড়লে শিব বর দেন যে তাঁর বিবাহের পরই পুত্রের জন্ম হবে। এদিকে পার্বতীর কাছে পরে বস্ত্র নিয়ে গেলে তিনি সব বুঝতে পারেন। তিনি সুলক্ষণাকে অভিশাপ দেন। সুলক্ষণা মন্দোদরীতে পরিণত হন। এই কারণে মেঘনাদের অপর নাম হয় কানীন।


title: মেঘনাদ

text: মেঘনাদের দুই সহোদরের নাম অতিকায় ও অক্ষয়কুমার। বাল্যকালেই মেঘনাদ ব্রহ্মাস্ত্র, পাশুপতাস্ত্র, বৈষ্ণবাস্ত্র প্রভৃতি দৈব অস্ত্রশস্ত্রের অধিকারী হয়েছিলেন। তাঁর গুরু ছিলেন দৈত্যগুরু শুক্রাচার্য। মেঘনাদ নাগরাজ শেষনাগের কন্যা সুলোচনাকে বিবাহ করেছিলেন।


title: মেঘনাদ

text: রাবণ মেঘনাদকে সঙ্গে নিয়ে দিগ্বিজয়ে বার হয়ে স্বর্গ আক্রমণ করেন। এই যুদ্ধে মেঘনাদের অস্ত্রাঘাতে ইন্দ্রের পুত্র জয়ন্ত অজ্ঞান হয়ে পড়লে জয়ন্তর পিতামহ পুলোমা তাঁকে নিয়ে সকলের অজ্ঞাতে পালিয়ে যান। শোকে মুহ্যমান হয়ে ইন্দ্র রাবণকে অস্ত্রাঘাত করেন। ফলে রাবণ অজ্ঞান হয়ে যান। মেঘনাদ শিবের বরে মায়াপ্রভাবে অদৃশ্য অবস্থায় যুদ্ধ করে ইন্দ্রকে পরাভূত ও বন্দী করেন। ইতিমধ্যে রাবণের জ্ঞান ফেরে এবং তিনি ইন্দ্রকে লঙ্কায় বন্দী করে আনেন। রামায়ণ অনুসারে অহল্যা ধর্ষণের পাপে ইন্দ্র বন্দী হয়েছিলেন।


title: মেঘনাদ

text: দেবতাদের অনুরোধে এক বছর বাদে ব্রহ্মা ইন্দ্রকে মুক্ত করে নিয়ে আসেন। তিনি মেঘনাদকে ইন্দ্রজিৎ নাম দেন এবং ইন্দ্রের মুক্তির প্রতিদানে মেঘনাদকে বরদান করতে চান। মেঘনাদ অমরত্বের বর চান। কিন্তু ব্রহ্মা তা দিতে রাজি হন না। তখন পরিবর্তে মেঘনাদ এই বর চান যে যুদ্ধে যাওয়ার আগে তিনি ইষ্টদেব অগ্নির পূজা করবেন এবং অগ্নিসম্ভূত অশ্ব দ্বারা চালিত রথে যুদ্ধে গেলে তিনিই অজেয় হবেন; কিন্তু যজ্ঞ অসমাপ্ত রেখে যুদ্ধে গেলে তাঁর মৃত্যু হবে। এই বরের মাধ্যমে প্রকৃতপক্ষে মেঘনাদ নিজের বিক্রমে অমরত্ব চান। ব্রহ্মা তা মেনে নেন।


title: মেঘনাদ

text:
অন্যমতে মহামায়ার পূজা করে মেঘনাদ তাঁর মায়াবল লাভ করেছিলেন।
ইন্দ্রজিতের শস্ত্রসমূহ নিম্নরূপ,


title: মেঘনাদ

text: রামায়ণ অনুসারে, রাবণ যখন ত্রিলোক জয়ে বেরিয়েছিলেন তখন নিকুম্ভিলা নামক লঙ্কার এক উপবনে উশনার পৌরহিত্যে মেঘনাদ অগ্নিষ্টোম, অশ্বমেধ, বহুসুবর্ণক, রাজসূয়, গোমেধ, বৈষ্ণব ও মাহেশ্বর নামে সাতটি যজ্ঞ সম্পাদনা করেন। এই যজ্ঞসমূহের ফলে তিনি শিবের কাছ থেকে কামগ স্যন্দন, তামসী মায়া, অক্ষয় ইষুধি ও আরো অনেক অস্ত্রশস্ত্র লাভ করেন। শিবের কাছ থেকে এই সকল মায়াবিদ্যা লাভ করে তিনি মায়াবী নামে অভিহিত হন।


title: মেঘনাদ

text: যজ্ঞ শেষ হওয়ার পর রাবণ লঙ্কায় ফিরে আসেন। ফিরে পুত্রের কাছে যজ্ঞের সংবাদ লাভ করেন। বৈষ্ণব যজ্ঞ করার জন্য রাবণ অতিশয় বিরক্ত হন। তখন যজ্ঞের পুরোহিত শুক্রাচার্য রাবণকে শাপ দেন যে তিনি বিষ্ণুর হাতেই নিহত হবেন।


title: মেঘনাদ

text:
হনুমান লঙ্কায় সীতার খোঁজে এলে মেঘনাদের সঙ্গে তাঁর যুদ্ধ হয়েছিল। মেঘনাদ হনুমানকে বন্দী করেছিলেন। নিজের ভ্রাতৃগণের মৃত্যুর পর মেঘনাদ যুদ্ধে যোগ দিয়েছিলেন। রামের হাতে পিতা রাবণের দুর্দশা ও পিতৃব্য কুম্ভকর্ণের মৃত্যুর পর তিনি যুদ্ধক্ষেত্রে অবতীর্ণ হন। রাম ও লক্ষ্মণের সঙ্গে তাঁর তিন দিন যুদ্ধ হয়েছিল।
প্রথম দিন রামের বাহিনীর সঙ্গে মেঘনাদের যুদ্ধ হয়। চতুর রণকৌশলে তিনি সুগ্রীবের বাহিনীকে হটিয়ে দেন। রাম ও লক্ষ্মণকে বার বার গুপ্ত স্থান থেকে বেরিয়ে আসার আহ্বান জানাতে থাকেন যাতে তিনি পিতৃব্যের হত্যার প্রতিশোধ তুলতে পারেন। রাম ও লক্ষ্মণ বেরিয়ে এলে তাঁদের সঙ্গে মেঘনাদের ভয়ংকর যুদ্ধ হয়। মেঘনাদ তাঁদের নাগপাশে বদ্ধ করেন। দুজনে অজ্ঞান হয়ে মাটিতে পড়ে যান। এই সময়ে হনুমানের অনুরোধে গরুড় এসে তাঁদের প্রাণরক্ষা করেন। প্রসঙ্গত গরুড় ছিলেন নারায়ণের বাহন ও সাপেদের শত্রু।
মেঘনাদ যখন জানতে পারেন যে রাম ও লক্ষ্মণ জীবিত এবং গরুড় তাঁদের উদ্ধার করেছেন, তখন ক্রুদ্ধ হয়ে তিনি শপথ করেন যে অন্তত দুই ভাইয়ের একজনকে সেই দিন হত্যা করবেন। প্রথমে সুগ্রীবের বাহিনীর সঙ্গে তাঁর ভয়ানক যুদ্ধ হয়। পরে লক্ষ্মণ এসে তাঁর সঙ্গে যুদ্ধ শুরু করেন। লক্ষ্মণকে হারানো সহজ নয় বুঝে তিনি মায়াবলে ঝড়বৃষ্টি সৃষ্টি করে তাঁর সম্মুখ ভাগ থেকে বারংবার অদৃশ্য হয়ে যেতে থাকেন। শেষে তাঁর সর্বাপেক্ষা ভয়ানক অস্ত্র শক্তি প্রয়োগ করেন লক্ষ্মণের উপর। লক্ষ্মণ অচৈতন্য হয়ে পড়েন। তাঁর শরীরে এমন এক বিষক্রিয়া শুরু হয় যা ঠিক সূর্যোদয়ের মুহুর্তে তাঁর প্রাণ হরণ করতে উদ্যত হয়। হনুমান লঙ্কার দুর্গ থেকে রাজবৈদ্য সুষেণকে অপহরণ করে আনেন। সুষেণ জানান যদি রাত্রি শেষ হওয়ার পূর্বেই হিমালয়ের ধৌলাধর পর্বত থেকে সঞ্জীবনী বুটি নিয়ে আসা যায় তবে লক্ষ্মণের প্রাণরক্ষা সম্ভব। হনুমান সেই পর্বত উৎপাটন করে আনেন রাতারাতি। সুষেণ প্রথমে শত্রুর শরীরে সেই ঔষধ প্রয়োগ করতে চাননি। কিন্তু রাম যখন তাঁকে মনে করিয়ে দেন আয়ুর্বেদের একটি প্রাচীন প্রবচনের কথা – চিকিৎসকের বন্ধু বা শত্রু নেই। তখন সুষেণ লক্ষ্মণের শরীরে ঔষধ প্রয়োগ করে তাঁকে সারিয়ে তোলেন।


title: মেঘনাদ

text: লক্ষ্মণ পুনরুজ্জীবিত হয়েছেন জানতে পেরে মেঘনাদ নিকুম্ভিলা যজ্ঞাগারে যজ্ঞ সম্পাদনা করতে যান। বিভীষণ তাঁর গুপ্তচর মারফৎ সেই সংবাদ পেয়ে রামকে সতর্ক করেন। কারণ এই যজ্ঞ সম্পূর্ণ হলে মেঘনাদ অজেয় হয়ে যাবেন। বিভীষণ লক্ষ্মণকে যজ্ঞাগারে নিয়ে যান। যজ্ঞাগারে মেঘনাদ অস্ত্র স্পর্শ করতেন না। তিনি প্রথমে যজ্ঞের বাসন ছুঁড়ে লক্ষ্মণকে অচেতন করে দেন। কিন্তু অস্ত্রাগারে যাওয়ার সময় পান না। তার পূর্বেই লক্ষ্মণের জ্ঞান ফেরে এবং তিনি নিরস্ত্র মেঘনাদকে হত্যা করেন।


title: মেঘনাদ

text: মাইকেল মধুসূদন দত্ত বিরচিত "মেঘনাদবধ কাব্য-"এ মেঘনাদ নায়ক। ভ্রাতা বীরবাহুর মৃত্যুর পর লঙ্কার রাজলক্ষ্মীর প্ররোচনায় তিনি যুদ্ধযাত্রা করেন। এই উপাখ্যানে মেঘনাদের স্ত্রী প্রমীলা। দেবগণ মেঘনাদের যুদ্ধযাত্রার সময় রামচন্দ্রকে রক্ষা করার পরিকল্পনা করেন। নিকুম্ভিলা যজ্ঞাগারে যজ্ঞ সম্পাদনা কালে লক্ষ্মণ নিরস্ত্র অবস্থায় মেঘনাদকে হত্যা করেন। তারপর প্রতিশোধকল্পে রাবণ লক্ষ্মণকে শক্তিশেলে বিদ্ধ করলে রাম পাতালপুরীতে প্রবেশ করে মৃত পিতা দশরথের কাছ থেকে লক্ষ্মণের পুনরুজ্জীবনের উপায় জেনে আসেন। গ্রন্থশেষে রয়েছে মেঘনাদের অন্ত্যেষ্টিক্রিয়ার জন্য রাবণের রামের নিকট সাতদিন যুদ্ধবিরতি প্রার্থনা ও মহাসমারোহে মেঘনাদের অন্ত্যেষ্টির বিবরণ।


title: মেঘনাদ

text: "জেনা: দ্য ওয়ারিওর প্রিন্সেস" ধারাবাহিকের দ্য ওয়ে পর্বে ইন্দ্রজিতকে খলনায়ক দৈত্যরাজ রূপে হিসেবে আবির্ভূত হতে দেখা যায়। এই চরিত্রে অভিনয় করেছিলেন রাজনীল সিংহ।


title: মেঘনাদ

text: ডিজিটাল ডেভিল সাগা ভিডিও গেমে মেঘনাদ/ইন্দ্রজিত বস হিসেবে আবির্ভূত হন।


title: পার্ণো মিত্র

text: পর্ণো মিত্র একজন ভারতীয় বাঙালি চিত্রাভিনেত্রী৷ মূলত বিভিন্ন বাংলা টেলিভিশন চ্যানেলের ধারাবাহিকগুলিতে অভিনয় করেন৷ তবে পরিচিতি আসে রবি ওঝা নির্দেশিত খেলা এবং মোহনা এই দুটি ধারাবাহিকে অভিনয় করার পর৷ অভিনয় ছাড়াও তিনি মডেলিং জগতের এক পরিচিত মুখ৷


title: পার্ণো মিত্র

text: পর্ণো মিত্র জন্মগ্রহন করেন ৩১ অক্টোবর ১৯৮৭ সালে। পর্ণো মিত্র তার শিক্ষা জীবনের প্রাথমিক পর্যায় শেষ করেন প্রট মেমোরিয়াল স্কুল এ। পর্ণো মিত্র তার স্নাতক স্তর শেষ করেন কলকাতা বিশ্ববিদ্যালয় এর ইংরেজি বিভাগ থেকে।


title: ম্যাসাচুসেটস উপসাগর

text: ম্যাসাচুসেটস উপসাগর () মার্কিন যুক্তরাষ্ট্রের ম্যাসাচুসেটস অঙ্গরাজ্যের পূর্ব উপকূল ঘেঁষে অবস্থিত আটলান্টিক মহাসাগরের অংশবিশেষ। এটি উত্তরে অ্যান অন্তরীপ থেকে বক্রভাবে দক্ষিণে প্লিমাথ উপসাগর পর্যন্ত বিস্তৃত। এটি ম্যাসাচুসেটস অঙ্গরাজ্যের উপকূলকে নির্দিষ্ট আকৃতি প্রদান করেছে। কখনও কখনও কেপ কড উপসাগরকে এর অন্তর্ভুক্ত করা হয়। বস্টন শহরটি এই উপসাগরের সবচেয়ে পশ্চিম প্রান্তের কাছে অবস্থিত।


title: অয়ন বন্দ্যোপাধ্যায়

text: অয়ন বন্দ্যোপাধ্যায় একজন ভারতীয় চলচ্চিত্র অভিনেতা ৷ ইনার জন্ম ১৯৫৬ সালে কলকাতায় ৷ ছাত্র ছিলেন দক্ষিণ কলকাতার যোধপুর পার্ক বয়েজ হাই স্কুলের ৷ প্রথম ছায়াছবি করেন কিশোর বয়সে ৷ বিভুতি ভুষন মুখোপাধ্যায় রচিত ঊপন্যাস নিয়ে তরুণ মজুমদার পরিচালিত ছায়াছবি শ্রীমান পৃথ্বীরাজ ৷ এটি ব্যাপক জনপ্রিয়তা করে ৷ এর জন্য তিনি ওই বছর বি. এফ. জে. এ পুরস্কার লাভ করেন ৷ পরবর্তীকালে তিনি অভিনয় থেকে সবে এসে ব্যাঙ্কে চাকরি নেন ৷


title: অয়ন বন্দ্যোপাধ্যায়

text: তাঁর অভিনীত কয়েকটি চলচ্চিত্র হল


title: সুব্রত পাল

text: সুব্রত পাল (জন্ম: ২৪ ডিসেম্বর, ১৯৮৬) একজন ভারতীয় বাঙালি ফুটবলার ৷ বর্তমানে ভারতের জাতীয় দলের গোলরক্ষক ৷ খেলা শেখেন ২০০০ সালে টাটা ফুটবল একাদেমীতে ৷ পরবর্তীকালে ২০০৩ সালে কলকাতার মোহনবাগান ক্লাবে যোগ দেন ৷ নেহেরু কাপ ও এ এফ সি চ্যালেঞ্জারর্স কাপে আন্তর্জাতিক মানের সাফল্য তার খেলোয়াড় জীবনে আলাদা মাত্রা এবে দেয় ৷


title: লঁস

text: লঁস () উত্তর ফ্রান্সের পা-দ্য-কালে দেপার্ত্যমঁ-র একটি শহর। এটি লিল শহরের কাছে অবস্থিত। লঁস শহরটি একটি গুরুত্বপূর্ণ কয়লা বেসিন অঞ্চলের প্রধান শিল্পোৎপাদন কেন্দ্র। এখানে টেক্সটাইল, ধাতব দ্রব্য এবং প্রক্রিয়াজাত খাদ্যের কারখানা আছে। প্রথম ও দ্বিতীয় উভয় বিশ্বযুদ্ধেই জার্মানরা শহরটি দখল করে এবং শহরের ব্যাপক ক্ষতি সাধন করে। এখানে প্রায় ৩৬ হাজার লোকের বাস।


title: লম্বক (দ্বীপ)

text: লম্বক (ইন্দোনেশীয় ভাষায়: Pulau Lombok) দক্ষিণ-পূর্ব ইন্দোনেশিয়ার ক্ষুদ্র সুন্দা দ্বীপপুঞ্জের একটি দ্বীপ। এটি ইন্দোনেশিয়ার পশ্চিম নুসা তেংগারা প্রদেশের মধ্যে পড়েছে। দ্বীপটি পশ্চিমে বালি দ্বীপ হতে লম্বক প্রণালী দ্বারা এবং পূর্বে আলাস প্রণালী দ্বারা সুম্বাওয়া দ্বীপ থেকে বিচ্ছিন্ন। মোটামুটি গোলাকৃতির এই দ্বীপটির আয়তন ৪,৭২৫ বর্গকিলোমিটার। দ্বীপের দক্ষিণ-পশ্চিম প্রান্তটি লেজের মত প্রসারিত। দ্বীপটি আগ্নেয়গিরিতে পূর্ণ, যাদের মধ্যে ৩,৭২৬ মিটার উঁচু রিনজানি সর্বোচ্চ পর্বতশৃঙ্গ; রিনজানি ইন্দোনেশিয়ার ৩য় সর্বোচ্চ পর্বতশৃঙ্গ। দ্বীপের পশ্চিম উপকূলে অবস্থিত মাতারাম শহরটি প্রধান লোকালয় ও প্রাদেশিক রাজধানী। কাছেই আম্পেনাম নামের বন্দর শহরে মাতারাম সরকারি বিশ্ববিদ্যালয় অবস্থিত।


title: লম্বক (দ্বীপ)

text: দ্বীপটির উদ্ভিদ ও প্রাণীগুলি বালি ও দক্ষিণ-পূর্ব এশীয় ধরনের নয়, বরং অস্ট্রেলীয় প্রাণীদের সাথে এদের বেশি মিল রয়েছে। প্রকৃতিবিজ্ঞানী আলফ্রেড রাসেন ওয়ালেস দ্বীপটিকে এশিয়া ও অস্ট্রেলিয়ার প্রাণীসমূহের বিভক্তিসীমার অংশ বলে উল্লেখ করেছেন।


title: লম্বক (দ্বীপ)

text: ইউরোপীয়দের মধ্যে ১৬৭৪ সালে ওলন্দাজের প্রথম এই দ্বীপটি দেখতে পায় এবং তারা দ্বীপের পূর্ব অংশে বসতি স্থাপন করে। পশ্চিম অংশে বালি দ্বীপের এক হিন্দু রাজা শাসন করতেন। হিন্দু রাজার বিরুদ্ধে স্থানীয়রা বিদ্রোহ করলে ১৮৯৪ সালে ওলন্দাজরা সমগ্র দ্বীপটি দখলে নেয়।


title: লম্বক (দ্বীপ)

text: লম্বকে উৎপন্ন কৃষিদ্রব্যের মধ্যে আছে ধান, কফি, চিনি, তুলা, তামাক ও দ্বীপের দক্ষিণভাগে উৎপন্ন নীল। এখানে প্রায় ত্রিশ লক্ষ লোকের বাস। এরা মূলত জাভা দ্বীপ থেকে খ্রিস্টপূর্ব ১ম সহস্রাব্দে আগত সাসাক জাতির লোক। এছাড়া ১০%-এর মত বালি জাতির লোক এখানে বাস করে। সাসাকেরা ইসলাম ধর্মাবলম্বী এবং এ কারণে দ্বীপের সর্বত্র মসজিদ দেখতে পাওয়া যায়।


title: লম্বক (দ্বীপ)

text: পার্শ্ববর্তী বালি দ্বীপের চেয়ে লম্বক দ্বীপের প্রাকৃতিক সৌন্দর্য অপেক্ষাকৃত বেশি নির্মল। মাতারাম শহরের ঠিক উত্তরে অবস্থিত সেনগিগি নামের এলাকাটি এখানকার প্রধান পর্যটন কেন্দ্র। কুতা এলাকার অকলুষিত সমুদ্র সৈকতগুলি এবং সার্ফিংয়ের জন্য এর নিকটবর্তী সমুদ্র প্রশংসা লাভ করেছে।


title: সমাজবিজ্ঞান

text: সমাজবিজ্ঞান বা সমাজবিদ্যা বা সমাজতত্ত্ব মানুষের সমাজ বা দলের বৈজ্ঞানিক আলোচনা শাস্ত্র। এতে সমাজবদ্ধ মানুষের জীবনের সামাজিক দিক নিয়ে আলোচনা করা হয়। সমাজ বিষয়ক গবেষণা অতীত কাল থেকেই প্রচলিত ছিল। তবে অগাস্ট কোঁৎ সর্বপ্রথম ১৮৩৮ সালে এর রীতিবদ্ধ আলোচনা করেন। এছাড়া হার্বার্ট স্পেনসার সমাজবিজ্ঞানের মূলনীতিগুলি স্থাপনে গুরুত্বপূর্ণ ভূমিকা রাখেন। আধুনিক সমাজবিজ্ঞানের মূল স্থপতি হিসেবে ফরাসি পণ্ডিত এমিল ডুর্খাইম এবং জার্মান সমাজবিজ্ঞানী মাক্স ভেবারের নাম উল্লেখযোগ্য।


title: সমাজবিজ্ঞান

text: সবচেয়ে উঁচু স্তরের প্রকাশনা হিসেবে রয়েছে সোশ্যিওলোজিক্যাল পার্সপেক্টিভস্, দি আমেরিকান সোশ্যিওলোজিক্যাল রিভিউ, দি আমেরিকান জার্নাল অব সোশ্যিওলোজি, দ্য ব্রিটিশ জার্নাল অব সোশ্যিওলোজি এবং সোশ্যিওলোজি। এছাড়াও আরো খ্যাতনামা প্রকাশনা বিশ্বব্যাপী ছড়িয়ে-ছিটিয়ে রয়েছে।


title: সমানুভূতি

text: সমানুভূতি () বলতে অন্য কোন ব্যক্তির আবেগ-অনুভূতি বোঝার ও তার অংশীদারী হবার ক্ষমতাকে বোঝায়। জার্মান মনোবিজ্ঞানী টেওডোরে লিপ্‌স (Theodore Lipps) সর্বপ্রথম ধারণাটির ব্যাপারে লেখেন (লিপ্‌স এ উদ্দেশ্যে জার্মান শব্দ Einfühlung "আইনফুলুং" ব্যবহার করেছিলেন)।


title: সমানুভূতি

text: মানুষ সাধারণত অন্যের মুখভঙ্গি, দৈহিক অভিব্যক্তি, গলার স্বর, ইত্যাদি অনুকরণ করে অন্যের ভেতরের আবেগ-অনুভূতি উপলব্ধি করার চেষ্টা করে। এটি সাধারণত অবচেতন পর্যায়ে ঘটে থাকে।


title: সমানুভূতি

text: স্নায়ুবিজ্ঞানে সমানুভূতির নানা ব্যাখ্যা আলোচনা করা হয়েছে। তাদের মধ্যে একটি হল দর্পণ স্নায়ুকোষ বা মিরর নিউরনের অভাব। অ্যাস্পারজার সিনড্রোম ও অন্যান্য অটিজম স্পেকট্রামের রোগে স্বতঃস্ফূর্ত সমানুভূতির অভাব দেখা যায়। তবে এ ধরনের রোগীদেরকে অন্যের আবেগ অবহিত করালে তাদের মধ্যে অন্য মানুষের থেকে বেশি সমানুভূতি হওয়া সম্ভব বলে কিছু বিশেষজ্ঞ মনে করেন।


title: জহেদন

text: জহেদন () দক্ষিণ-পূর্ব ইরানের শহর এবং সিস্তন ও বালুচিস্তন প্রদেশের রাদজধানী। এখানে প্রায় ৫ লক্ষ ৮০ হাজার লোকের বাস। এটি কোয়েটা-জহেদন রেলপথের বড় স্টেশন। এটি একটি প্রধান সড়ক যোগাযোগ কেন্দ্র। এখানে একটি বিমানবন্দরও আছে। অতীতে এটি দোজ্‌দ-আব (আক্ষরিক অর্থে "পানি চোর") নামে পরিচিত ছিল। ১৯৩০ সালে রেজা শাহ পাহলভীর আমলে এর নাম বদলে জহেদন ("ধর্মীয় ব্যক্তিসমূহ") রাখা হয়।


title: জিঙ্ক অক্সাইড

text: জিঙ্ক অক্সাইড বা দস্তাম্লজ () একটি অজৈব যোগ যার রাসায়নিক সংকেত ZnO। এটি জলে অদ্রবণীয় সাদা গুঁড়া বিশেষ। রংচূর্ণ হিসেবে, ভেষজ মলমে, রবারের দ্রব্যাদি, লিনোলিয়াম, অয়েল ক্লথ, ইত্যাদিতে পূরক (filler) পদার্থ হিসেবে, সাদা রবার দ্রব্য ও সাদা কাচ নির্মাণে এটি ব্যবহৃত হয়।


title: গেয়র্গ জিমেল

text: গেয়র্গ জিমেল () (১৮৫৮-১৯১৮) জার্মান দার্শনিক ও সমাজবিজ্ঞানী। জিমেল সমাজবিজ্ঞানের একটি বিধিবদ্ধ (formal) ব্যবস্থা নির্মাণের চেষ্টা করেন যাতে ইতিহাস ও মানুষের অভিজ্ঞতার খুঁটিনাটি ব্যাপারগুলি বিমূর্তায়িত করা হয়েছিল। এর উপর ১৯০৮ সালে তিনি প্রকাশ করেন তাঁর "জোৎসিওলোগি, উন্টারজুখুঙেন উবার ডি ফর্মেন ডের ভেরগেজেলশাফটুং" "Soziologie, Untersuchungen über die Formen der Vergesellschaftung" ("সমাজবিজ্ঞান, সামাজিকীকরণের রূপসমূহের উপর অনুসন্ধান") গ্রন্থটি। ১৯০০ সালে প্রকাশিত "ডি ফিলোজোফি ডেস গেলডেস" "Die Philosophie des Geldes" গ্রন্থে তিনি মানব আচরণের উপর মুদ্রা অর্থনীতির প্রভাব আলোচনা করেন। এছাড়া তিনি সমাজ ও সংস্কৃতির অন্যান্য দিক নিয়েও প্রবন্ধ লিখেছেন। দর্শনের ক্ষেত্রে তাঁর প্রধান অবদান ১৯১৮ সালে প্রকাশিত "লেবেনসআনশাউং" "Lebensanschaung" ("জীবনদর্শন")। জিমেল ১৯১৪ থেকে ১৯১৮ সাল পর্যন্ত ষ্ট্রাসবুর্গ বিশ্ববিদ্যালয়ের অধ্যাপনা করেন।


title: রংকাস

text: রংকাস (ইংরেজি ভাষায়: Rhonchus, বহুবচনে Rhonchi "রংকি") ফুসসুসের ঘড়ঘড় শব্দবিশেষ, অনেকটা নাক ডাকার শব্দের মত। স্টেথিস্কোপ দিয়ে ফুসফুস পরীক্ষার সময় এই শব্দ শুনতে পাওয়া যায়। এটি সাধারণত কর্কশ ও অস্বাভাবিক। শ্বাসনালী ও বায়ুনালীতে অতিরিক্ত স্রাব সঞ্চয় হলে এই অবস্থার সৃষ্টি হয়। মিউকাস স্তর ফুলে উঠে বা টিউমারের কারণে বায়ুপথ বন্ধ হলেও এরকম শব্দ হয়।


title: ঘূর্ণন অক্ষ

text: ঘূর্ণন অক্ষ হল কোন বস্তুর এক প্রান্ত থেকে অপর প্রান্ত পর্যন্ত কল্পিত একটি সরলরেখা , যাকে ঘিরে বস্তুটি ঘোরে । যেমন পৃথিবীর ভিতর দিয়ে উত্তর-দক্ষিণ মেরু বরাবর একটি সরলরেখা কল্পনা করা হয়, যাকে কেন্দ্র করে পৃথিবী পূর্ব-পশ্চিমে ঘোরে । একে পৃথিবীর অক্ষ বা মেরুরেখা বলে । পৃথিবী তার অক্ষে সম্পূর্ণ একবার ঘুরতে ২৪ ঘণ্টা সময় নেয় ।


title: ঘূর্ণন অক্ষ

text: যে রেখা কোনো সুষম বস্তু অথবা চিত্রকে দু'টি প্রতিসম অংশে বিভক্ত করে তাকে অক্ষ বলে। যেমন- বৃত্তের ব্যাস।


title: প্রতিসাম্যের অক্ষ

text: যে রেখা কোন সুষম বস্তু বা চিত্রকে দুইটি প্রতিসম অংশে বিভক্ত করে, তাকে প্রতিসাম্যের অক্ষ বলা হয়। যেমন - বৃত্তের ব্যাস।


title: ফকির গরীবুল্লাহ

text: ফকির গরীবুল্লাহ (আনু. ১৬৮০-১৭৭০) এদেশের অষ্টাদশ শতাব্দীর একজন সাহিত্যিক। ফকির গরীবুল্লাহ হুগলি জেলার (তখনকার বর্ধমান এর অংশ) বালিয়া পরগনার হাফিজপুর গ্রামের অধিবাসী। গরীবুল্লাহ সম্পর্কে তেমন তথ্য পাওয়া যায় না। তাঁর পিতার নাম শাহ্ দুন্দীর (সাহা দুন্দি)। তথ্যের অভাবে গরীবুল্লাহ-এর সময় নির্ধারন করা দুরূহ।


title: ফকির গরীবুল্লাহ

text: তাঁর রচনা কোনগুলো তা নিয়েও মতবিরোধ আছে। তবে আমির হামজা প্রথম পর্ব তাঁর রচনা। ফকির গরীবুল্লাহ-এর ইউসুফ-জোলেখা নামে একটি কাব্যগ্রন্থ আছে। মুহম্মদ শহীদুল্লাহ মনে করেন, কাব্যটি ১৭৬৫ সালের পর রচিত। ঐতিহাসিকরা বলেন,আঠারো শতকের মধ্যভাগে ফকির গরীবুল্লাহ কয়েকটি পুঁথি রচনা করেন। সেগুলো হচ্ছে: ইউসুফ জোলেখা, আমির হামজা, সোনাভান ও সতয়পীরের পুঁথি।


title: ফকির গরীবুল্লাহ

text: তাঁর মৃত্যুর কোনো সঠিক সাল, বা তারিখ পাওয়া যায় না।


title: তিকাল

text: তিকাল (ইৎসা মায়া: Tik'al "তিক'আল্" অর্থাৎ "কণ্ঠস্বরের জায়গা") হল প্রাচীন মায়া সভ্যতার সর্ববৃহৎ ধ্বংসাবশেষ শহর। বর্তমানে উত্তর গুয়াতেমালার পেতেন বাসিনে এটি অবস্থিত। এল পেটেন বিভাগে অবস্থিত, গুয়াতেমালার তিকালের জাতীয় পার্কের অংশ। ১৯৭৯ সালে এই স্থানটিকে জাতিসংঘ শিক্ষা, বিজ্ঞান ও সংস্কৃতি সংস্থা (ইউনেস্কো) পৃথিবীর ঐতিহ্য স্থান হিসেবে ঘোষণা করা হয়েছিল এবং বর্তমানে এটি একটি জনপ্রিয় পর্যটক কেন্দ্র। তিকালের সবচেয়ে কাছে শহরগুলো হল ফ্লোরেস এবং সান্তা এলেনা, প্রায় ৬৪ কিলোমিটার (৪০ মাইল) দক্ষিণপশ্চিমে অবস্থিত।


title: তিকাল

text: তিকাল ছিল প্রাচীন মায়া সভ্যতার রাজধানী এবং সর্বাপেক্ষা ক্ষমতাশালী রাজ্যের একটি। যদিও তিকালের স্মৃতিসৌধ স্থাপত্যর বয়স খ্রীষ্টপূর্ব ৪র্থ শতাব্দী পৌঁছ, কিন্তু তার প্রাচীন সময় কালের প্রায় ২০০ থেকে ৯০০ খ্রীষ্টাব্দ ধরা হয়। এই সময়টি, পুরো মধ্য আমেরিকা এলাকার জুড়ে মায়া অঞ্চলের রাজনৈতিকভাবে, অর্থনৈতিকভাবে এবং সৈন্য বাহিনী দ্বারা প্রভাব বিস্তার করে, যেমন কেন্দ্রীয় মেক্সিকানের মধ্যে তেওতিউয়াকান প্রভাব বিস্তার করেছিল। প্রমাণিত হয় যে, ৪র্থ খ্রীষ্টাব্দে তেওতিউয়াকানের দ্বারা তিকাল জয় করা হয়েছিল। প্রাচীন কালের শেষে দিকে, নতুন কোনও গুরুত্বপূর্ণ স্মৃতিসৌধ তিকালতে নির্মাণ করা হয়নি ববং অভিজাত প্রাসাদগুলোকে পোড়ানো হয়েছিল।


title: তিকাল

text: তিকালের রাজবংশীয় লাইন, খ্রীষ্টাব্দ ১ম শতাব্দীর আগে থেকে হিসেব করা হয়েছে, ৮০০ বছর বিস্তারে অন্তত ৩৩ শাসনকর্তা অন্তর্ভুক্ত করেছিল।


title: ওদ

text: ওদ () দক্ষিণ-পশ্চিম ফ্রান্সে পিরেনিজ পর্বতমালার পাদদেশে, ঐতিহ্যবাহী লংগদক অঞ্চলে অবস্থিত একটি দেপার্ত্যমঁ। এর উত্তরে তঁ, উত্তর-পূর্বে এরো, দক্ষিণে পিরেনে-ওরিয়ঁতাল, উত্তর-পশ্চিমে ওত-গারন ও পশ্চিমে আরিয়েজ দেপার্ত্যমঁগুলি, এবং পূর্বে লিওঁ উপসাগর অবস্থিত। ওদের আয়তন ৬,১৩৯ বর্গকিলোমিটার। ওদ নদী এখানকার বৃহত্তম নদী। অঞ্চলটি কৃষিপ্রধান; ওয়াইনের ব্যবসাও গুরুত্বপূর্ণ।


title: ওদ

text: ওদ দেপার্ত্যমঁ-র প্রশাসনিক কেন্দ্র তথা প্রেফেক্তুর হল কার্কাসন শহর। ওদ নদীটি শহরটি দ্বিবিভক্ত করে প্রবাহিত হয়েছে। নদীর বাম তীরে পড়েছে ভিল বাস এবং ডানদিকে পড়েছে মধ্যযুগীয় প্রাচীরঘেরা দুর্গশহর বা "সিতে"। ৫ম শতকে ভিজিগথ জাতির লোকেরা একটি রোমান শহরের ধ্বংসাবশেষের উপর দুর্গশহরটি নির্মাণ করে। ১৮৫৫ থেকে ১৮৭৯ সাল পর্যন্ত স্থপতি ভিওলে-ল্য-দুক এই দুর্গশহরটি পুনরুদ্ধার করেন। বর্তমানে এটি পর্যটকদের জন্য একটি আকর্ষণীয় স্থান। নার্বন শহর ভূমধ্যসাগর থেকে মাত্র ১২ কিমি ভেতরে অবস্থিত এবং কানাল দ্য লা রোবিন-এর মাধ্যমে সাগরের সাথে যুক্ত। আলে শহরের একটি ক্যাথিড্রালের ধ্বংসাবশেষ আছে; ৮৭৩ সালে এটির নির্মাণকাজ আরম্ভ হয়, ১০১৮ সালে এটি পুনর্নির্মাণ করা হয় এবং ১৫৭৭ সাকে প্রোটেস্টান্টরা এটিকে ভেঙে ফেলে। ১৭৯০ সালে পুরাতন লংদক প্রদেশের অংশবিশেষ নিয়ে ওদ দেপার্ত্যমঁটি গঠন করা হয়।


title: একোল দে বোজার

text: একোল দে বোজার () ফ্রান্সের কতগুলি প্রভাবশালী চারুকলা বিষয়ক উচ্চশিক্ষাপ্রতিষ্ঠানের নাম। এদের মধ্যে সবচেয়ে বিখ্যাত ও প্রধানটির নাম একোল নাসিওনাল সুপেরিয়র দে বোজার (École Nationale Supérieure des Beaux-Arts); এটি প্যারিসে, সেন নদীর বাম পাড়ে, লুভ্র জাদুঘরের উল্টোদিকে, ৬ষ্ঠ আরোঁদিসমঁ-তে অবস্থিত। ফ্রান্সের আরও আটটি শহরে "একোল নাসিওনাল দে বোজার" (École Nationale des Beaux-Arts) আছে; এগুলি হল দিজোঁ (Dijon), বুর্জ (Bourges), নঁসি (Nancy), লিয়োঁ (Lyon), লোরিয়াঁ (Lorient), রেন (Rennes), কাঁপার (Quimper) এবং ব্রেস্ত (Brest)।


title: একোল দে বোজার

text: ১৬৪৮ খ্রিস্টাব্দে প্রথম একোলটি প্রতিষ্ঠা করা হয়। তখন এর নাম ছিল আকাদেমি দে বোজার।


title: একোল নাসিওনাল সুপেরিয়র দে বোজার

text: একোল নাসিওনাল সুপেরিয়র দে বোজার () একটি ফরাসি উচ্চশিক্ষা প্রতিষ্ঠান। ১৮১৬ সালে বিভিন্ন রাজকীয় চারুকলা অ্যাকাডেমিগুলিকে একত্র করে এটি প্রতিষ্ঠা করা হয়। এটি ফরাসি সংস্কৃতি মন্ত্রণালয়ের অধীন। এখানে শিল্পী, ছাপচিত্রশিল্পী এবং ভাস্করদের প্রশিক্ষণ দেওয়া হয়। এখানে পাঁচ বছর প্রশিক্ষণের পর ভিজুয়াল আর্টস-এ উচ্চতর ডিগ্রী প্রদান করা হয়। ১৬ থেকে ২৬ বছর বয়সীদের জন্য উন্মুক্ত এক পরীক্ষার মাধ্যমে ছাত্র ভর্তি করা হয়। ছাত্রদেরকে ভিজুয়াল আর্টসের বিভিন্ন ক্ষেত্র যেমন শারীরস্থান, দৃষ্টবভঙ্গি, এবং সাধারণ জ্ঞান যেমন শিল্পকলা ও সভ্যতার ইতিহাস, ইত্যাদির তাত্ত্বিক জ্ঞানদানের পাশাপাশি কর্মশালা হাতে কলমে কাজ শেখানো হয়। শিল্পকলার সমস্ত ক্ষেত্রের উপর ৩৮টি কর্মশালার ব্যবস্থা আছে এখানে। অতিরিক্ত এক বছর শিক্ষার পর স্নাতকোত্তর মাস্টার্স ডিগ্রী লাভ সম্ভব।


title: লিওঁ উপসাগর

text: লিওঁ উপসাগর () দক্ষিণ ফ্রান্সের লংগদক-রুসিয়োঁ এবং প্রোভঁস প্রদেশের উপকূলে অবস্থিত ভূমধ্যসাগরের একটি বাহু। উপসাগরটি পশ্চিমে ফ্রান্স-স্পেন সীমান্ত থেকে শুরু হয়ে পূর্বে ইল দিয়ের (Îles d'Hyères) নামক ফরাসি দ্বীপপুঞ্জ পর্যন্ত বিস্তৃত। লিওঁ উপসাগরে সাতটি নদী এসে পড়েছে (তেক, তেত, ওদ, অর্ব, এরো, ভিদুর্ল এবং রোন); এদের মধ্যে সবচেয়ে বিখ্যাতটি হল রোন নদী, যা দক্ষিণ ফ্রান্সের উপকূলীয় অঞ্চলকে আল্পস পর্বতমালার সাথে যুক্ত করেছে। পার্বত্য অঞ্চল থেকে শীতল বায়ু যখন রোন উপত্যকার ভেতর দিয়ে নেমে আসে, তখন লিওঁ উপসাগরে এক ধরনের শুষ্ক, শীতল, উত্তুরে ঝোড়ো বায়ু প্রবাহিত হয়, যার স্থানীয় নাম মিস্ত্রাল (mistral)।


title: লিওঁ উপসাগর

text: মার্সেই (Marseille), সেত (Sète) ও তুলোঁ (Toulon) লিওঁ উপসাগরের উপকূলে অবস্থিত প্রধান সমুদ্রবন্দর। উপসাগরটির উপকূল বৈচিত্র‌্যময়; এটি পিরেনিজ পর্বতমালার একাংশ, কিছু লেগুন, লবণাক্ত জলাভূমি, রোন নদীর ব-দ্বীপ এবং চুনাপাথরের পাহাড় নিয়ে গঠিত।


title: বালেয়ারীয় সাগর

text: বালেয়ারীয় সাগর (স্পেনীয় ভাষায়: Mar Balear, কাতালান ভাষায়: Mar Catalanobalear) বালেয়ারীয় দ্বীপপুঞ্জ ও আইবেরীয় উপদ্বীপের মধ্যবর্তী ভূমধ্যসাগরীয় জলভাগ। বালেয়ারীয় সাগরের একাংশ কাতালান সাগর নামেও পরিচিত। এই সাগরে স্পেনের এব্রো নদী পতিত হয়েছে।


title: মারাকাইবো হ্রদ

text: মারাকাইবো হ্রদ (স্পেনীয় ভাষায়: Lago de Maracaibo "লাগো দে মারাকাইবো") উত্তর-পশ্চিম ভেনেজুয়েলার একটি অগভীর জলাশয়, যা মারাকাইবো বেসিনের ১৩,৩০০ বর্গকিলোমিটার এলাকা জুড়ে অবস্থিত। ১৯৫ কিলোমিটার দীর্ঘ হ্রদটি উত্তরে ৫৫ কিলোমিটার দীর্ঘ তাবলাসো প্রণালীর মাধ্যমে ভেনেজুয়েলা উপসাগরের সাথে সংযুক্ত। কাতাতুম্বো, সান্তা আনা, ও চামা নদীগুলি হ্রদটিতে মিষ্টি পানি বয়ে নিয়ে আনে। হ্রদটির উত্তরের অংশের পানি কিছুটা লোনা।


title: মারাকাইবো হ্রদ

text: মারাকাইবো হ্রদটি মারাকাইবো এবং কাবিমাস বন্দরগুলির জন্য একটি প্রধান জাহাজপথ হিসেবে কাজ করে। হ্রদটির নিচে ও আশেপাশে মারাকাইবো বেসিনে পেট্রোলিয়ামের মজুদ আছে, ফলে এটি ভেনেজুয়েলার একটি গুরুত্বপূর্ণ অর্থনৈতিক অঞ্চল। উত্তরে হ্রদের মুখের কাছে ৮.৭ কিলোমিটার দীর্ঘ ও ১৯৬২ সালে নির্মিত জেনারেল রাফায়েল উর্দানেতা সেতু বিশ্বের দীর্ঘতম সেতুগুলি একটি।


title: আপুরে নদী

text: আপুরে নদী (স্পেনীয় ভাষায়: Río Apure "রিও আপুরে") পশ্চিম-মধ্য ভেনেজুয়েলার একটি নদী। সারারে ও উরিবান্তে নদীদ্বয়ের মিলনে এর উৎপত্তি। আপুরে পূর্ব দিকে সমভূমির উপর দিয়ে প্রায় ৮১৯ কিলোমিটার প্রবাহিত হয়ে উপনদী হিসেবে ওরিনোকো নদীতে পতিত হয়েছে। স্টিমার দিয়ে নদীটির প্রায় ৪৮০ কিলোমিটার ধরে নৌপথে চলাচল সম্ভব। নদীটির উপর সান ফের্নান্দো দে আপুরে এবং পুয়ের্তো দে নুত্রিয়াস নামের বাণিজ্যকেন্দ্রগুলি অবস্থিত।


title: আপুরে নদী

text: নদীটির দুই তীরে লানোসের বিস্তীর্ণ তৃণভূমিতে গবাদি পশু চারণ করে। নদীটি পশ্চিম ভেনেজুয়েলার লানোসের মধ্যে দিয়ে প্রবাহিত হয়ে আকুয়ারো-গুয়ারিকিতো জাতীয় পার্কের দক্ষিণতম প্রান্তে গিয়ে ওরিনোকো নদীর সাথে মিশেছে। সমভূমিগুলি নিম্ন উচ্চতায় অবস্থিত বলে বর্ষাকালে (মে-ডিসেম্বর মাসে) আপুরে নদীবিধৌত অঞ্চলের অনেকাংশ বন্যার পানিতে ডুবে যায়।


title: আন্দ্রেস বেলিও

text: আন্দ্রেস বেলিও (স্পেনীয় ভাষায়: Andrés Bello) (১৭৮১-১৮৬৫) ভেনেজুয়েলীয় কবি, শিক্ষাবিদ ও পণ্ডিত। তিনি ধ্রুপদী শৈলীতে দক্ষিণ আমেরিকার প্রাকৃতিক সৌন্দর্য ও গ্রামীণ জীবন তাঁর কাব্যে বর্ণনা করেছেন। বেলিও কারাকাস শহরে জন্মগ্রহণ করেন এবং ভেনেজুয়েলা বিশ্ববিদ্যালয়ে শিক্ষালাভ করেন। ১৯১০ সালে তিনি ইংল্যান্ডের লন্ডন শহরে যান এবং সেখানে কলম্বিয়া ও চিলি দূতাবাসে আইনি সহকারী হিসেবে কাজ করেন। লন্ডনে থাকাকালীন অবস্থায় তিনি দুই পর্বের মহাকাব্য "লাস সিলবাস আমেরিকানাস" "Las Silvas Americanas" ("আমেরিকান অরণ্য", ১৮২৬-১৮২৭) রচনা করেন। ১৮২৯ সালে বেলিও দক্ষিণ আমেরিকাতে ফিরে আসেন এবং চিলির একটি সরকারী পদে যোগ দেন। ১৮৪৩ সালে তিনি চিলি বিশ্ববিদ্যালয়ের প্রথম রেক্টর হওয়ার গৌরব অর্জন করেন।


title: আন্দ্রেস বেলিও

text: বেলিওর রচনাবলির মধ্যে সবচেয়ে গুরুত্বপূর্ণগুলি হল "প্রিন্সিপিওস দে দেরেচো ইন্তেরনাসিওনাল" "Principios de derecho internacional" ("আন্তর্জাতিক আইনবিদ্যার মূলনীতি", ১৮৩২), যা আন্তর্জাতিক আইনের একটি বহুল ব্যবহৃত পাঠ্যপুস্তক, এবং "গ্রামাতিকা দে লা লেঙ্গুয়া কাস্তেইয়ানাপারা উসো দে ইস্পানো-আমেরিকানোস" "Gramática de la lengua castellanapara uso de hispano-americanos" ("লাতিন আমেরিকানদের ব্যবহারের জন্য কাস্তিলীয় ভাষার ব্যাকরণ", ১৮৪৭)। এর মধ্যে দ্বিতীয়টি ছিল স্পেনীয় ভাষার প্রথম বৈজ্ঞানিক গবেষণা। এই বইয়ের মাধ্যমে বেলিও সমগ্র লাতিন আমেরিকার জন্য একটি মাত্র মান্য স্পেনীয় ভাষার প্রচলনের ব্যাপারে প্রস্তাব রাখা শুরু করেন।


title: আউগুস্তো পিনোচে

text: আউগুস্তো হোসে রামোন পিনোচে উগার্তে (স্পেনীয় ভাষায়: Augusto José Ramón Pinochet Ugarte) (২৫শে নভেম্বর, ১৯১৫–১০ই ডিসেম্বর, ২০০৬) ১৯৭৩ থেকে ১৯৯০ সাল পর্যন্ত চিলির সামরিক স্বৈরশাসক ছিলেন। তিনি প্রথমে একজন পেশাদার যোদ্ধা ছিলেন।


title: আউগুস্তো পিনোচে

text: আউগুস্তো হোসে ১৯৩৬ সালে সান্তিয়াগো সামরিক একাডেমী থেকে স্নাতক হন।


title: আউগুস্তো পিনোচে

text: ১৯৭৩ সালের সেপ্টেম্বরে চিলির সেনাবাহিনীর প্রধান হন। এর ১৮ দিন পরেই তিনি একটি ক্যু-এর মাধ্যমে রাষ্ট্রপতি আইয়েন্দেকে ক্ষমতাচ্যুত ও হত্যা করেন। পিনোচে একটি সামরিক কাউন্সিলের প্রধান হিসেবে ক্ষমতা দখল করেন এবং নিপীড়ন শুরু করেন। প্রথম তিন বছরে প্রায় ১ লক্ষ লোককে কারাবন্দী করেন। এদের অনেকের উপরেই নির্যাতন চালানো হয়। অনেকে নিখোঁজ হয়। ১৯৭৪ সালে নিজেকে চিলির রাষ্ট্রপতি ঘোষণা করেন। ১৯৭৮ সালে একটি গণভোটের আয়োজন করেন, যাতে ৭৫% লোক তার নীতির প্রতি সমর্থন জানায়। ১৯৮০ সালে পিনোচে নতুন সংবিধান রচনা করেন এবং আরেকটি গণভোটের মাধ্যমে সেটিকে কার্যকর করা হয়। নতুন সংবিধান অনুসারে পিনোচে আরও ৮ বছর দেশ শাসন করার শপথ নেন। কিন্তু ১৯৮০-র দশকে তার শাসনের প্রতি মার্কিন যুক্তরাষ্ট্র বিরূপ ভাব প্রদর্শন শুরু করে, যদিও মার্কিন গোয়েন্দা সংস্থা সিআইএ-র সাহায্য নিয়েই তিনি ক্ষমতায় এসেছিলেন। ১৯৮২ সালের অর্থনৈতিক ধ্স তাঁর অভ্যন্তরীণ প্রভাব খর্ব করে। ১৯৮৮ সালে তিনি আবার একটি গণভোট ডাকেন, কিন্তু এবার ৫৫% চিলীয় তাঁর বিরুদ্ধে ভোট দেয়। তিনি জনতার রায় মেনে নিয়ে ১৯৯০ সালে ক্ষমতা থেকে সরে দাঁড়ান। কিন্তু ১৯৯৮ সাল পর্যন্তও তিনি সামরিক বাহিনীর প্রধান ছিলেন এবং রাজনীতিতে তখনও নেপথ্যে প্রভাব রেখে যাচ্ছিলেন। এরপর তিনি অবসর গ্রহণ করেন। ২০০৪ সালে চিলির আদালত তাঁকে বিচারে কাঠগড়ায় দাঁড়ানোর জন্য শারীরিকভাবে উপযুক্ত বিবেচনা করে এবং তাঁকে গৃহবন্দী করা হয়। গৃহবন্দী অবস্থাতেই তিনি ২০০৬ সালের ১০ই ডিসেম্বর মারা যান। এসময় তাঁর বিরুদ্ধে ৩০০-রও বেশি মামলা ঝুলে ছিল, যদিও তিনি কোনটিতেই দোষী সাব্যস্ত হননি।


title: ইলিয়াম্পু

text: ইলিয়াম্পু (স্পেনীয় ভাষায়: Illampú) পশ্চিম বলিভিয়ায়, লা পাস শহরের উত্তরে, আন্দেস পর্বতমালার পূর্ব কর্দিলেরা পর্বতশ্রেণীর উত্তরভাগে অবস্থিত একটি পর্বত। এর পশ্চিমে তিতিকাকা হ্রদ অবস্থিত। তিতিকাকা হ্রদের তীর থেকে এই পর্বতের দৃশ্য সমগ্র উত্তর ও দক্ষিণ আমেরিকার সবচেয়ে সুদৃশ্য দৃশ্যগুলির একটি। মূল পর্বত থেকে তিনটি প্রধান শৃঙ্গ উপরে উঠে গেছে। এদের মধ্যে সবচেয়ে উত্তরেরটিকে আলাদা করে নেভাদা ইলিয়াম্পু বলে ডাকা হয়; এটির উচ্চতা ৬,৩৬৮ মিটার। ইলিয়াম্পুর দক্ষিণের পর্বতশৃঙ্গটির নাম আনকোহুমা, যেটি ইলিয়াম্পু থেকে খানিকটা উঁচু। এই দুই পর্বতশৃঙ্গের মধ্যবর্তী ম্যাসিফ অঞ্চলে গ্লাসিয়ার হ্রদ (Laguna Glaciar) অবস্থিত, যা বিশ্বের ১৭তম সর্বোচ্চ হ্রদ।


title: মামোরে নদী

text: মামোরে (স্পেনীয় ভাষায়: Río Mamoré) উত্তর বলিভিয়ার একটি নদী। এটি বেনি নদীর সাথে মিলে আমাজন নদীর অন্যতম প্রধান উপনদী মাদেইরা নদীর জন্ম দিয়েছে। সিয়েররা দে কোচাবাম্বা পর্বতমালার উত্তর ঢালের কয়েকটি পাহাড়ি জলধারা মিলে মামোরে নদীটির জন্ম হয়েছে। উৎস থেকে চাপারে নদীর সাথে মিলনস্থল পর্যন্ত নদীটি চিমোরে নামে পরিচিত। নদীটির মোট দৈর্ঘ্য ১,৯০০ কিলোমিটার, যার মধ্যে ১৬০০ কিলোমিটার নাব্য।


title: মেলো

text: মেলো (স্পেনীয় ভাষায়: Melo) উত্তর –পূর্ব উরুগুয়েতে ব্রাজিলের সাথে সীমান্তে অবস্থিত একটি শহর এবং সেররো লার্গো ডিপার্টমেন্টের রাজধানী। এটি দেশটির বৃহত্তম নগর এলাকাগুলির একটি। আঞ্চলিক পরিবহন, শিল্প উৎপাদন এবং বাণিজ্যে শহরটি গুরুত্বপূর্ণ ভূমিকা রাখে। ১৭৯৫ সালে স্পেনীয়রা একটি সামরিক ঘাঁটি হিসেবে এটি প্রতিষ্ঠা করেছিল।


title: মের্সেদেস

text: মের্সেদেস (স্পেনীয় ভাষায়: Mercedes) দক্ষিণ-পশ্চিম উরুগুয়ের একটি শহর ও সোরিয়ানো ডিপের্টমেন্টের রাজধানী। শহরটি নেগ্রো নদীর তীরে উরুগুয়ে ও নেগ্রো নদীর সঙ্গমস্থলে অবস্থিত। শহরটি সড়ক, রেল ও বিমানপথে রাজধানী মোন্তেবিদেও-র সাথে সংযুক্ত। এটি একটি নদীবন্দর এবং আশেপাশের অঞ্চলে উৎপাদিত গবাদি পশু, ভেড়া, খাদ্যশস্য ও তৈলবীজের একটি বাজার। এখানে স্থাপিত শিল্পের মধ্যে আছে শস্য প্রক্রিয়াকরণ, তেলবীজ নিষ্পেষণ, এবং কাগজের মিল। পশমের বাজারটিও রমরমা। আরও আছে ইয়ট কেন্দ্র ও স্বাস্থ্যকেন্দ্র। শহরটিতে একটি সঙ্গীত সমাজ, বিস্তৃত গোলাপ বাগান ও নদীর ধারের সুদৃশ্য পার্ক আছে।


title: পায়সান্দু

text: পায়সান্দু (স্পেনীয় ভাষায়: Paysandú) পশ্চিম উরুগুয়ের একটি শহর এবং পায়সান্দু ডিপার্টমেন্টের রাজধানী। এটি উরুগুয়ের দ্বিতীয় বৃহত্তম শহর। শহরটি উরুগুয়াই নদীর পূর্ব তীরে, উরুগুয়ে-আর্জেন্টিনা সীমান্তের উপরে, রাজধানী মোন্তেবিদেও থেকে ৩৭৮ কিলোমিটার উত্তর-পশ্চিমে অবস্থিত। সমুদ্রগামী জাহাজের জন্য এটি একটি ব্যস্ত নদীবন্দর। এখানে মাংস প্রক্রিয়াকরণ, চামড়া শোধন, এবং ময়দার কারখানা আছে। ১৭২২ সালে শহরটি প্রতিষ্ঠা করা হয়। এখানে প্রায় ১ লক্ষ লোকের বাস।


title: সালতো

text: সালতো (স্পেনীয় ভাষায়: Embalse de Salto Grande), উত্তর-পশ্চিম উরুগুয়ের শহর এবং সালতো ডিপার্টমেন্টের রাজধানী। শহরটি উরুগুয়াই নদীর পূর্ব তীরে আর্জেন্টিনার কোনকোর্দিয়া শহরের বিপরীতে অবস্থিত। সালতো উরুগুয়ের বৃহত্তম শহরগুলির একটি। এটি সড়ক ও রেল পরিবহন ব্যবস্থার একটি কেন্দ্র। শহরটির আশেপাশের অঞ্চলে গবাদি পশুপালন, লেবুজাতীয় ফল, আখ, আঙুর ও মধুর চাষ করা হয়। শহরটি খাদ্যশস্য ও সাকসবজির একটি বাজার। এখানকার কারখানাগুলির মধ্যে আছে ময়দার মিল, মাংস প্যাকেটকরণ, জাহাজ নির্মাণ, রাসসায়নিক দ্রব্য, ওষুধ ও বেতের তৈজসপত্র উৎপাদন, ইত্যাদির কারখানা। এখানে একটি কৃষি কলেজ অবস্থিত। শহরের কাছে আরেনিতাস ব্লাংকাস নামের অবকাশযাপন কেন্দ্র এবং উত্তরে সালতো গ্রান্দে নামের জলপ্রপাত আছে। সম্ভবত ১৮১৭ সালে শহরটি প্রতিষ্ঠা করা হয়।


title: রিবেরা

text: রিবেরা (স্পেনীয় ভাষায়: Rivera) উত্তর উরুগুয়ের শহর ও রিবেরা ডিপার্টমেন্টের রাজধানী। এটি কুচিল্লা দে সান্তা আনা অঞ্চলে অবস্থিত। এটি উরুগুয়ে ও ব্রাজিলের সীমান্তের ঠিক উপরে অবস্থিত একটি শহর। সীমান্তের ওপাশে ব্রাজিলের সান্তানা দু লিভ্রামেন্তু শহর অবস্থিত। শহর দুইটির ভিতর দিয়ে একই প্রধান রাস্তা চলে গেছে। রিবেরা শহর উরুগুয়ের রেল ব্যবস্থার উত্তরতম বিন্দু। শহরের আশেপাশের অঞ্চলে ফল, গবাদিপশু, তামাক, তুলা, খাদ্যশস্য ও সবজির খামার আছে। এখানে গবাদি পশু ও ভেড়ার বাজার আছে। শহরে বস্ত্র ও তামাকজাত দ্রব্য তৈরির কারখানা আছে।


title: মারানিয়োন নদী

text: মারানিয়োন (স্পেনীয় ভাষায়: Río Marañón) দক্ষিণ আমেরিকার একটি নদী। এটি আন্দেস পর্বতমালায় পেরুর হুয়ানুকো শহরের ৭০ কিলোমিটার দক্ষিণ-পশ্চিমে ৫৮০০ মিটার উচ্চতায় নেবাদো দে ইয়ারুপার হিমবাহে উৎপন্ন হয়ে উত্তর দিকে প্রায় ১৬০০ কিলোমিটার প্রবাহিত হয়ে উকায়ালি নদীর সাথে মিলিত হয়ে আমাজন নদীর সৃষ্টি করেছে। মারানিয়োন নদীর প্রধান প্রধান উপনদীগুলি হল ক্রিসনেহাস, চামায়া, উতকুবাম্বা, কেনেপা, সান্তিয়াগো, মোরোনা, পাস্তাজা, হুয়াল্লাগা ও তিগ্রে নদী। পোঙ্গো দে মানসেরিচের জলপ্রপাতগুলির উত্তরে, আন্দেস উচ্চভূমি থেকে বের হওয়ার পর থেকে নদীটি নাব্য।


title: উকায়ালি নদী

text: উকায়ালি নদী (স্পেনীয় ভাষায়: Río Ucayali) পেরুর একটি নদী এবং আমাজন নদীর অন্যতম প্রধান উপনদী। পূর্ব পেরুতে আপুরিমাক ও উরুবাম্বা নদীর মিলনে এই নদীর উৎপত্তি হয়েছে। এটি উত্তর দিকে প্রায় ১৯০০ কিলোমিটার প্রবাহিত হয়ে নাউতার কাছে মারানিয়োন নদীর সাথে মিলিত হয়েছে।


title: অ্যাকনকাগুয়া পর্বত

text: অ্যাকোনকাগুয়া (ইংরেজি: Aconcagua, ) আমেরিকা অঞ্চলের সর্বোচ্চ পর্বতশৃঙ্গ। এর উচ্চতা ৬,৯৬০.৮ মিটার বা ২২,৭৮৩৭ ফিট এবং এশিয়ার বাইরে এটিই পৃথিবীর সর্বোচ্চ পর্বত। অ্যাকনকাগুয়া পশ্চিমগোলার্ধ এবং দক্ষিণ গোলার্ধ উভয়েরই সর্বোচ্চশৃঙ্গ। এটি পৃথিবীর ৭টি মহাদেশের শীর্ষ চূড়ারও (সপ্তচূড়া) অন্যতম।


title: অ্যাকনকাগুয়া পর্বত

text: আন্দিজ পর্বতমালার মাঝে পশ্চিম আর্জেন্টিনার মেন্দোজা প্রভিন্সের রাজধানী মেন্দোজা থেকে ১১২ কিলোমিটার উত্তর-পশ্চিমে এটি অবস্থিত । স্যান জুয়ান প্রভিন্স থেকে এর চূড়ার দূরত্ব প্রায় ৫ কিলোমিটার এবং আর্জেন্টিনা-চিলির আন্তর্জাতিক সীমান্ত থেকে দূরত্ব প্রায় ১৫ কিলোমিটার।


title: অ্যাকনকাগুয়া পর্বত

text: অ্যাকনকাগুয়া পর্বত এবং এর সংলগ্ন এলাকা অ্যাকনকাগুয়া জাতীয় উদ্যানের অর্ন্তভুক্ত। এই পর্বতে একাধিক হিমবাহ বিদ্যামান রয়েছে। সবচেয়ে বড় হিমবাহ ভেনতিসকের হরকনেস ইনফেরিয়র প্রায় ১০ কিলোমিটার দীর্ঘ যা পর্বতটির দক্ষিণপাশ থেকে শুরু হয়ে ৩,৬০০ মিটার উচ্চতায় কনফ্লুয়েন্সিয়া ক্যাম্প পর্যন্ত বিস্তৃত। অপর দুইটি বড় হিমবাহ হলো ভেনতিসকেরো দে লা ভাকাস সুর এবং গ্লাসিয়ার এসতে/ভেনতিসকেরা রেলিঞ্চোস; যাদের প্রতিটি প্রায় ৫ কিলোমিটার দীর্ঘ। তবে সবচেয়ে পরিচিত হিমবাহটি হলো উত্তর-পূর্বের পোলিশ গ্লেশিয়ার, কারণ এটি পর্বতটির চূড়ায় আরোহনের প্রচলিত পথ।


title: সতী (দেবী)

text: দাক্ষায়ণী (সংস্কৃত: दाक्षायणी) বা সতী (সংস্কৃত: सती) হিন্দুধর্মে বৈবাহিক সুখ ও দীর্ঘ দাম্পত্যজীবনের দেবী। হিন্দুনারীরা সাধারণত স্বামীর দীর্ঘায়ু কামনায় সতীর পূজা করে থাকেন। সতী দেবী আদ্যাশক্তি মহামায়ার এক রূপ। তিনি ছিলেন শিবের প্রথমা স্ত্রী। হিন্দু পুরাণ অনুসারে তিনি তপস্বীর জীবনযাত্রা থেকে শিবকে বের করে আনেন এবং গৃহী করেন। দক্ষযজ্ঞের সময় পিতা দক্ষ প্রজাপতি কর্তৃক স্বামীর অসম্মান সহ্য করতে না পেরে তিনি প্রাণত্যাগ করেন। পরে হিমালয়ের গৃহে কন্যা পার্বতীর রূপে জন্ম নিয়ে পুনরায় শিবকে বিবাহ করেন।


title: সতী (দেবী)

text: দাক্ষায়ণীর অপরাপর নামগুলি হল উমা, অপর্ণা, শিবকামিনী ইত্যাদি। ললিতা সহস্রনাম স্তোত্রে তাঁর এক সহস্র নাম লিখিত হয়েছে।


title: সতী (দেবী)

text: সতীর আত্মত্যাগের অনুকরণে হিন্দুধর্মে সতীদাহ প্রথা প্রবর্তিত হয়েছিল। এই প্রথানুসারে স্বামীর মৃত্যুর পর হিন্দু বিধবারা স্বামীর চিতায় আরোহণ করে প্রাণ বিসর্জন দিতেন।


title: সতী (দেবী)

text: ব্রহ্মাপুরাণ অনুযায়ী, প্রজা সৃষ্টির অভিপ্রায়ে সৃষ্টিকর্তা ব্রহ্মা ধর্ম, রুদ্র, মনু, সনক ভৃগু প্রমুখ কয়েকজন মানসপুত্রের সৃষ্টি করেন। তাঁর দক্ষিণ অঙ্গ থেকে উৎপত্তি হয়েছিল প্রজাপতি দক্ষের। দক্ষের কনিষ্ঠা কন্যারূপে জন্মগ্রহণ করেন দেবী সতী, যিনি পতিরূপে গ্রহণ করেছিলেন দেবাদিদেব মহাদেবকে।


title: সতী (দেবী)

text: মহাদেবের প্রতি প্রজাপতি দক্ষ ছিলেন অত্যন্ত বিরূপ। ভৃগু ঋষি এবং অন্যান্য প্রজাপতি কর্তৃক অনুষ্ঠিত মহাযজ্ঞে একমাত্র শিব ও ব্রহ্মা ছাড়া অন্য দেবতারা প্রজাপতি দক্ষের প্রতি যথাযথ সম্মান প্রদর্শন করেছিলেন; এর ফলে মহাদেবের উপর ক্রুদ্ধ হয়ে প্রজাপতি দক্ষ এই অভিসম্পাত দেন যে, শিব অন্যান্য দেবতার মতো যজ্ঞভাগের অধিকারী হবেন না।


title: সতী (দেবী)

text: পরবর্তী সময়ে ব্রহ্মা কর্তৃক দক্ষ সকল প্রজাপতির রাজা নির্বাচিত হওয়ার আনন্দে ও গর্বে দক্ষ আয়োজন করেন এক মহাযজ্ঞের। ত্রিভুবনের সকলেই এই মহাযজ্ঞে আমন্ত্রিত হয়েছিলেন, শুধু কন্যা সতী ও কন্যা জামাতা শিব ছিলেন নেমন্তন্নের বাইরে। বিনা আমন্ত্রণেই সতী উপস্থিত হন যজ্ঞস্থলে; সেখানে পিতার মুখে পতি শিবের নিন্দাবানী ও কটূক্তি শুনে ক্রোধে ও ক্ষোভে অধীরা সতী দেহত্যাগ করেছিলেন এবং শিবকে আবার পতিরূপে পাওয়ার আকাঙ্খায় গিরিরাজ হিমালয়ের কন্যা পার্বতীরূপে আবির্ভূত হয়েছিলেন।


title: সতী (দেবী)

text: সতীর দেহত্যাগের সংবাদ পেয়ে ক্রোধে উন্মত্ত শিব নিজ অনুগামীদের নিয়ে দক্ষযজ্ঞ লণ্ডভণ্ড করেন এবং সতীর নিথর দেহ নিজের কাঁধে তুলে প্রলয়নৃত্য শুরু করেন। এতে জগৎ ধ্বংস হওয়ার উপক্রম হলে সমস্ত দেবতাদের অনুরোধে জগৎপালক বিষ্ণু নিজ সুদর্শন চক্র দ্বারা সতীর দেহ ছিন্নবিচ্ছিন্ন করে দেন; সেই খণ্ডিত দেহ যেসব জায়গায় পতিত হয়েছিল, সেখানেই গড়ে ওঠে শক্তিপীঠ। শাক্ত ধর্মের অনুসারীদের কাছে এই শক্তিপীঠগুলি পবিত্র তীর্থস্থানরূপে গণ্য হয়।


title: টোটা রায়চৌধুরী

text: টোটা রায় চৌধুরী একজন ভারতীয় বাঙালি চিত্রাভিনেতা ৷ ইনার আসল নাম পুষ্পরাগ রায়চৌধুরী ৷ জন্ম কলকাতায় ৷ শিক্ষা কার্শিয়াঙের গোথেলস মেমোরিয়াল স্কুলে ৷ ছাত্রজীবনে অনেক নৃত্যানুষ্ঠানে অংশ নিয়েছেন ৷ ১৯৯৩ সালে ছাত্রজীবনে মহাবিদ্যালয়ের প্রথম বর্ষে পড়াকালীন প্রথম ছায়াছবি প্রথম ছায়াছবি করার সুযোগ পান ৷ প্রভাত রায় পরিচালিত ছবিটির নাম দুরন্ত প্রেম ৷ পরবর্তীকালে অনেক জনপ্রিয় ছায়াছবিতে নায়ক এবং খলনায়কের চরিত্রে অভিনয় করার সুবাদে বর্তমানে তিনি বাংলা চিত্রশিল্পে একজন পরিচিত মুখ ৷ তার জনপ্রিয় ছায়াছবিগুলির মধ্যে চোখের বালি ও টেলিভিসন ধারাবাহিকগুলির মধ্যে আকাশ নীল অন্যতম ৷


title: দামভান্দ পর্বত

text: দামভান্দ পর্বত () উত্তর ইরানে তেহরান শহরের কাছে অবস্থিত একটি সক্রিয় আগ্নেয়গিরি। সমুদ্র সমতল থেকে এর উচ্চতা ৫,৬৭০ মিটার। এটি এলবুর্জ পর্বতমালার সর্বোচ্চ শৃঙ্গ এবং এশিয়া মহাদেশের সর্বোচ্চ আগ্নেয়গিরি। পর্বতশৃঙ্গটি কোণকাকৃতির এবং এর জ্বালামুখ এখনও অপরিবর্তিত রয়েছে। পর্বতটির পাদদেশে অনেক উষ্ম পানির ঝর্ণা আছে, যার অর্থ এর ভেতর এখনও বেশ উত্তপ্ত। ১৮৩৭ সালে ইউরোপীয় অভিযাত্রী ডব্লিউ টেইলর টমসন এটির শীর্ষে প্রথম আরোহণ করেন। দামভান্দ শহরের কাছেই অবস্থিত দামভান্দ শহর একটি জনপ্রিয় গ্রীষ্মকালীন অবকাশ যাপন কেন্দ্র।


title: দামভান্দ পর্বত

text: ইরানের সাহিত্যে দামভান্দ পর্বত কিংবদন্তির মর্যাদাপ্রাপ্ত।


title: এলব্রুস পর্বত

text: এলব্রুস পর্বত () রাশিয়ার ইউরোপীয় অংশের দক্ষিণাংশে, জর্জিয়ার সাথে রাশিয়ার সীমান্তের ঠিক উত্তরে অবস্থিত একটি পর্বত। পর্বতটি ককেশাস পর্বতমালার সর্বোচ্চ এবং গোটা ইউরোপের সর্বোচ্চ পর্বতশৃঙ্গ। আজ থেকে ২০ লক্ষ বছর আগে আগ্নেয় বিস্ফোরণের ফলে পর্বতটির জন্ম হয়। আগ্নেয়গিরিটি বর্তমানে বিলুপ্ত, তবে বৃহত্তর ককেশাস অঞ্চলের ভৌগোলিক অস্থিতিশীলতার কারণে এ অঞ্চলে কিছুদিন পর পরই বড় আকারের ভূমিকম্প হয়ে থাকে।


title: এলব্রুস পর্বত

text: এলব্রুস পর্বতের দুইটি জ্বালামুখ আছে। একটি সমুদ্রপৃষ্ঠ থেকে ৫,৬৪২ মিটার এবং অপরটি ৫,৫৯৫ মিটার উঁচুতে অবস্থিত। পর্বতের উপরে বেশকিছু বিশালাকার হিমবাহ আছে যেগুলি থেকে পানি গলে কুবান ও অন্যান্য নদীতে পড়েছে। পর্যটক ও পর্বতারোহীদের জন্য পর্বতটি ককেশাস অঞ্চলের একটি গুরুত্বপূর্ণ কেন্দ্র।


title: ভিনসন স্তূপপর্বত

text: ভিনসন স্তূপপর্বত বা ভিনসন ম্যাসিফ () একটি স্তূপপর্বত যা দৈর্ঘ্যে , প্রস্থে , এবং যা অ্যান্টার্কটিকা মহাদেশের সর্বোচ্চ পর্বতশৃঙ্গ। এটি উঁচু। পর্বতটি এলসওয়ার্থ ল্যান্ডের পর্বতমালার একটি অংশবিশেষ এবং যেখানে অ্যান্টার্কটিক উপদ্বীপের সাথে পশ্চিম অ্যান্টার্কটিকার সংযোগস্থলে অবস্থিত। কুমেরু হতে এর দূরতে । ১৯৬০ সালে এসেই কেবল অ্যান্টার্কটিকার সর্বোচ্চ শৃঙ্গ হিসেবে এর মর্যাদা নিশ্চিত হয়। ভিনসন স্তূপপর্বত পশ্চিম অ্যান্টার্কটিকার অন্যান্য পর্বতের মত আগ্নেয় প্রকৃতির। ১৯৬৬ সালে এই পর্বতে প্রথম আরোহন করা হয়। ২০০১ সালের একটি অভিযানে প্রথমবারের মত পূর্বদিক থেকে সফলভাবে আরোহন করা হয়, অভিযাত্রীরা পর্বতের উচ্চতার জিপিএস পরিমাপও নেন। ফেব্রুয়ারি ২০১০ পর্যন্ত প্রায় ১,৪০০ পর্বতারোহী এই শৃঙ্গে আরোহণের চেষ্টা করেছেন।


title: পুঞ্চাক জায়া

text: পুঞ্চাক জায়া (ইন্দোনেশীয় ভাষায়: Puncak Jaya) ইন্দোনেশিয়ার সর্বোচ্চ পর্বতশৃঙ্গ। এটি নিউ গিনি দ্বীপের পশ্চিমাংশে পাপুয়া (প্রাক্তন ইরিয়ান জায়া) প্রদেশে অবস্থিত। "পুঞ্চাক জায়া"- অর্থ "বিরাট পর্বতশৃঙ্গ"। পর্বতটি সুদিরমান পর্বতশ্রেণীর পশ্চিম প্রান্তে অবস্থিত, যেটি আবার মাওকে পর্বতমালার একটি শাখা। পর্বতটি ৪,৮৮৪ মিটার উঁচু এবং ক্রান্তীয় অঞ্চলে অবস্থিত হলেও এর চূড়া সবসময় বরফাবৃত থাকে। এর আশেপাশের পর্বতশ্রেণী অত্যন্ত রুক্ষ এবং অনেকগুলি উঁচু পর্বতশৃঙ্গের একটি প্রাচীর পুঞ্চাক জায়াকে ঘিরে রেখেছে। তবে দক্ষিণের জলাময় নিম্নভূমি এবং দূরের সাগর থেকে পর্বতটিকে পরিষ্কার দেখতে পাওয়া যায়। পর্বতের কাছেই রয়েছে অনেকগুলি ক্ষুদ্র হিমবাহ। পর্বতটির আশেপাশের অঞ্চল তামাতে সমৃদ্ধ। কাছেই একটি বড় তামার খনি ও খনিসংলগ্ন শহর তেমবাগাপুরা অবস্থিত। পুঞ্চাক জায়া পর্বতটি অতীতে কার্স্টেনস পর্বত নামে পরিচিত ছিল।


title: ওহোস দেল সালাদো পর্বত

text: ওহোস দেল সালাদো (স্পেনীয় ভাষায়: Nevado Ojos del Salado) দক্ষিণ আমেরিকার দক্ষিণ-পশ্চিমভাগে, পূর্ব চিলিতে অবস্থিত একটি বিশালাকার আগ্নেয়গিরি। এটি আতাকামা মরুভূমির পূর্বে আন্দেস পর্বতমালাতে চিলি ও আর্জেন্টিনার সীমান্তের কাছে অবস্থিত। এর উচ্চতা ৬,৮৯৩ মিটার। এটি আকোনকাগুয়া পর্বতের পরেই দক্ষিণ আমেরিকার দ্বিতীয় সর্বোচ্চ পর্বত এবং বিশ্বের সবচেয়ে উঁচু সক্রিয় আগ্নেয়গিরি। যদিও অতীতে এই পর্বতে কোন বড় ধরনের অগ্ন্যুৎপাত ঘটেনি, এর শীর্ষে আগ্নেয় ফাটলগুলি থেকে নিয়ত ধোঁয়া নির্গত হচ্ছে। পর্বতটির জ্বালামুখে ১০০ মিটার ব্যাসের একটি হ্রদ আছে, যা সম্ভবত বিশ্বের সবচেয়ে বেশি উঁচুতে অবস্থিত হ্রদ।


title: ওরিসাবা পর্বত

text: ওরিসাবা পর্বত (স্পেনীয় ভাষায়: Pico de Orizaba) বা সিতলালতেপেতল (Citlaltépetl) পূর্ব মেক্সিকোতে ওরিসাবা শহরের কাছে মেক্সিকোর বেরাক্রুস ও পুয়েবলা অঙ্গরাজ্যগুলির মধ্যকার সীমান্তের উপর অবস্থিত একটি আগ্নেয়গিরি। এটি সমুদ্র সমতল থেকে ৫,৬৩৬ মিটার উঁচু। এটি মেক্সিকোর সর্বোচ্চ পর্বত এবং উত্তর আমেরিকা মহাদেশের ৩য় সর্বোচ্চ পর্বত ও সর্বোচ্চ আগ্নেয়গিরি। ১৫৬৬ সালেস সর্বশেষ পর্বতটিতে বড় রকমের অগ্ন্যুদগীরণ ঘটে। "সিতলালতেপেতল" নামটি নাউয়াতল ভাষা থেকে এসেছে, যার অর্থ "তারার পর্বত"।


title: রাজীব গান্ধী সমুদ্রসেতু

text: রাজীব গান্ধী সমুদ্রসেতু বা বান্দ্রা-ওরলী সমুদ্রসেতু (মারাঠি: वांद्रे-वरळी सागरी महामार्ग) ভারতের বাণিজ্যিক রাজধানী মুম্বাই শহরের পশ্চিম শহরতলী ও বান্দ্রা অঞ্চলের সঙ্গে কেন্দ্রীয় মুম্বাইয়ের ওরলি অঞ্চলের সংযোগরক্ষাকারী প্রি-স্ট্রেসড কংক্রিট ভায়াডাক্ট অ্যাপ্রোচ সহ একটি কেবল-স্টেইড সেতু। এটি ওয়েস্ট আইল্যান্ড ফ্রিওয়ে প্রকল্পের প্রথম পর্যায়। বর্তমানে এই সেতুর চারটি লেন যানচলাচলের জন্য উন্মুক্ত। কাজ সম্পূর্ণ হওয়ার পর এটি ৮ লেনের সেতু হবে। মহারাষ্ট্র রাজ্য সড়ক উন্নয়ন নিগম পরিকল্পিত সেতুটি নির্মাণ করে হিন্দুস্তান কনস্ট্রাকশন কোম্পানি। সেতুটি তৈরি করতে খরচ হয় প্রায় ১৬০০ কোটি টাকা। ২০০৯ সালের ৩০ জুন কংগ্রেস সভানেত্রী তথা ইউপিএ চেয়ারপার্সন সোনিয়া গান্ধী সেতুটি উদ্বোধন করে জনসাধারণের জন্য খুলে দেন। এই সেতু নির্মাণের ফলে বান্দ্রা থেকে ওরলি পর্যন্ত ৪৫-৬০ মিনিটের যাত্রাপথের সময়কাল ৭ মিনিটে নেমে আসে। সপ্তাহের স্বাভাবিক কর্মদিবসে এই সেতু ধরে গড়ে ২৫,০০০ যান চলাচল করে।


title: পর্নোগ্রাফি

text: পর্নোগ্রাফি (সংক্ষেপে "পর্ন" বা "পর্নো") () যৌন আবেগ সৃষ্টির উদ্দেশ্যে যৌনসংক্রান্ত বিষয়বস্তুর প্রতিকৃতি অঙ্কন বা পুঙ্খানুপুঙ্খ বর্ণনা। পর্নোগ্রাফি শব্দটি গ্রিক শব্দ "পরনোগ্রাফিয়া" থেকে নেওয়া হয়েছে। পর্নোগ্রাফি বিভিন্ন মাধ্যমের সাহায্যে উপস্থাপন করা হতে পারে, এর মধ্যে অর্ন্তভূক্ত রয়েছে, বই, সাময়িকী, পোষ্টকার্ড, আলোকচিত্র, ভাস্কর্য, অঙ্কন, পেইন্টিং, অ্যানিমেশন, সাউন্ড রেকর্ডিং, চলচ্চিত্র, ভিডিও এবং ভিডিও গেম।


title: পর্নোগ্রাফি

text:
বিগত কয়েক দশকে পর্নোগ্রাফি উৎপাদন তথা ভোগ্যপণ্য হিসেবে ভোগকে কেন্দ্র করে একটি বিরাট শিল্প গড়ে উঠেছে। মূলত ভিসিআর, ডিভি
ডি ও ইন্টারনেটের ব্যাপক ব্যবহার এবং যৌন বিষয়বস্তুর প্রদর্শনে সমাজের অধিকতর উদার


title: দশমহাবিদ্যা

text: মহাবিদ্যা বা দশমহাবিদ্যা হিন্দুধর্মে দেবী অর্থাৎ দিব্য জননীর দশটি বিশেষ রূপের সমষ্টিগত নাম। দেবীত্বের এই ক্রমবিন্যাসের একদিকে যেমন রয়েছেন ভয়ংকর দেবীমূর্তি, তেমনই অন্য প্রান্তে রয়েছেন এক অপরূপ সুন্দরী দেবীপ্রতিমা।


title: দশমহাবিদ্যা

text: "মুণ্ডমালা তন্ত্র" অনুসারে দশমহাবিদ্যা হলেন কালী, তারা, ষোড়শী, ভৈরবী, ভুবনেশ্বরী, ছিন্নমস্তা, ধূমাবতী, বগলা, মাতঙ্গী ও কমলাকামিনী। তবে মহাবিদ্যার সংখ্যা নিয়ে মতান্তর রয়েছে। এমনকি একটি মতে মহাবিদ্যার সংখ্যা ২৭ বলা হয়েছে। দুর্গা, কামাখ্যা ও অন্নপূর্ণাও মহাবিদ্যা। "মালিনী বিজয়" গ্রন্থের মতে, মহাবিদ্যা হলেন কালী, নীলা, মহাদুর্গা, ত্বরিতা, ছিন্নমস্তিকা, বাগ্বাদিনী, অন্নপূর্ণা, প্রত্যঙ্গিরা, কামাখ্যাবাসিনী, বালা, মাতঙ্গী ও শৈলবাসিনী।


title: দশমহাবিদ্যা

text: শাক্তধর্মের ইতিহাসে মহাবিদ্যা ধারণার বিকাশ একটি গুরুত্বপূর্ণ মোড়। এই ধারণা শাক্তধর্মে ভক্তিবাদের সূচনা ঘটায়; অষ্টাদশ শতাব্দীতে যা লাভ করে চূড়ান্ত সমৃদ্ধি। উত্তর-পৌরাণিক যুগে, খ্রিষ্টীয় ষষ্ঠ শতাব্দী নাগাদ হিন্দু দেবমণ্ডলীতে পুরুষদেবতার প্রাধান্যের প্রতিক্রিয়ারূপে এক নতুন ধর্মান্দোলনের সূচনা ঘটেছিল। এই নতুন ধর্মমতে পরম সত্ত্বাকে নারীরূপে কল্পনা করা হয়। এই মতকে ভিত্তি করে একাধিক ধর্মগ্রন্থ রচিত হয়। এই গ্রন্থগুলির মধ্যে বিশেষভাবে উল্লেখযোগ্য ছিল "দেবীভাগবত পুরাণ"। "দেবীভাগবত"-এর সপ্তম স্কন্দের শেষ নয়টি অধ্যায় "দেবী গীতা" নামে পরিচিত। এটি শাক্তধর্মের প্রধান ধর্মগ্রন্থ।


title: দশমহাবিদ্যা

text: "মহাবিদ্যা" কথাটি মূলত সংস্কৃত শব্দ। সংস্কৃত "মহা" (অর্থাৎ মহৎ) ও "বিদ্যা" (অর্থাৎ প্রকাশ, রূপ, জ্ঞান বা বুদ্ধি) শব্দদুটি থেকে "মহাবিদ্যা" কথাটির উৎপত্তি। এর সঙ্গে কখনও কখনও সংখ্যাবাচক "দশ" কথাটি যুক্ত হয়ে থাকে।


title: দশমহাবিদ্যা

text: শাক্তরা বিশ্বাস করেন, "একই সত্য দশটি ভিন্ন রূপে প্রকাশিত ; দিব্য জননী দশটি বিশ্বরূপে দৃষ্ট ও পূজিত হয়ে থাকেন ।” এই দশটি রূপই হল দশমহাবিদ্যা। মহাবিদ্যাগণ প্রকৃতিগতভাবে তান্ত্রিক। তাঁদের সাধারণ নামগুলি হল:"মহাভাগবত পুরাণ" ও "বৃহদ্ধর্ম পুরাণ"–এ ত্রিপুরসুন্দরীকে দেবীরই অপর নাম ষোড়শী নামে অভিহিত করা হয়েছে। গুহ্যাতিগুহ্য তন্ত্রে বলা হয়েছে মহাবিদ্যাগণই হলেন বিষ্ণু দশ অবতারের উৎস। দেবীর এই দশ রূপ, তা ভয়ংকরই হোক বা কোমল, বিশ্বজননী রূপে পূজিত হয়।


title: দশমহাবিদ্যা

text: "বৃহদ্ধর্ম পুরাণ"–এ বর্ণিত কাহিনি অনুসারে, শিব ও তাঁর স্ত্রী তথা পার্বতীর পূর্বাবতার দাক্ষায়ণী সতীর মধ্যে একটি দাম্পত্য কলহ দশমহাবিদ্যার উৎস। সতীর পিতা দক্ষ শিব ও সতীর বিবাহে মত দেননি। তাই তিনি যখন যজ্ঞের আয়োজন করেন তখন নববিবাহিত শিব-সতীকে আমন্ত্রণ জানান না। সতী বিনা আমন্ত্রণেই পিতৃগৃহে যেতে চাইলে শিব বারণ করেন। ক্রুদ্ধ সতী স্বামীর অনুমতি আদায়ের জন্য তৃতীয় নয়ন থেকে আগুন বের করতে থাকেন এবং কালী বা শ্যামায় রূপান্তরিত হন। এই মূর্তি দেখে ভীত শিব পলায়ন করতে গেলে সতী দশ মহাবিদ্যার রূপ ধারণ করে শিবকে দশ দিক দিয়ে ঘিরে ফেলেন। এরপর শিব তাঁকে দক্ষযজ্ঞে উপস্থিত থাকার অনুমতি দান করেন।


title: এর্ভিন রমেল

text: এর্ভিন ইয়োহানেস অয়গেন রমেল (–), যিনি ইতিহাসে "‘ডেজার্ট ফক্স’" বা "‘মরুভূমির শিয়াল’" নামে খ্যাত, একজন জার্মান ফিল্ড মার্শাল।


title: এর্ভিন রমেল

text: রমেলের অবদান হিসেবে মূলত দ্বিতীয় বিশ্বযুদ্ধের কথা বলা হলেও তিনি প্রথম বিশ্বযুদ্ধেই একজন অত্যন্ত দক্ষ ও সন্মানিত কর্মকর্তা ছিলেন এবং সে সময়ে ইতালীয় ফ্রন্টে বীরত্ব প্রদর্শনের বিনিময়ে তৎকালীন প্রুশিয়ার সর্বোচ্চ সামরিক খেতাব "পুর ল্য মেরিত" অর্জন করেন। দ্বিতীয় বিশ্বযুদ্ধের শুরুর দিকে ১৯৪০ সালে জার্মানির ফ্রান্স অভিযানের সময় রমেল একটি পান্‌ৎসার ডিভিশানের নেতৃত্বে ছিলেন, মিত্রবাহিনী যে ডিভিশানটিকে রমেলের বিশেষ রণকৌশলের কারণে ‘ভৌতিক ডিভিশান’ আখ্যা দিয়েছিল।


title: এর্ভিন রমেল

text: ১৯৪০ সালে শুরু হওয়া অপর এক সামরিক অভিযান ‘উত্তর আফ্রিকা অভিযান’ যেটিতে জার্মানি ও ইটালির সৈন্যদের নেতৃত্ব দিয়ে রমেল তার শত্রুদেরই দ্বারা একজন শ্রেষ্ঠ রণকৌশলী হিসেবে ‘ডেজার্ট ফক্স’ বা ‘মরুভুমির শিয়াল’ আখ্যা লাভ করেন। উল্লেখ্য ব্রিটিশ ফিল্ড মার্শাল বার্নার্ড মন্টগোমরি উত্তর আফ্রিকার যুদ্ধে প্রতিপক্ষ রমেলের অসাধারণ রণকৌশল ও দক্ষতায় অভিভূত হয়ে তাঁকে এই নামটি দিয়ছিলেন।


title: এর্ভিন রমেল

text: এর্ভিন রমেল তার মানবীয় গুণাবলীর কারণে শত্রুদের কাছেও অত্যন্ত শ্রদ্ধেয় ছিলেন কেননা এরূপ মানবীয় গুণাবলী তৎকালীন নাৎসি উচ্চপদস্থ সামরিক কর্মকর্তাদের মাঝে খুব সহজলভ্য ছিলনা। এই কারণে রমেলের নেতৃত্বাধীন আফ্রিকা কর্পস দ্বিতীয় বিশ্বযুদ্ধের পর কোন যুদ্ধাপরাধের অভিযোগে অভিযুক্ত হয়নি।


title: এর্ভিন রমেল

text: এর্ভিন রমেল ১৮৯১ সালের ১৫ নভেম্বর তারিখে জার্মানির দক্ষিণভাগের হাইডেনহাইম শহরে (বর্তমান জার্মান প্রজাতন্ত্রের বাডেন-ভুর্টেমবের্গ রাজ্যের অন্তর্ভুক্ত, বায়ার্নের সীমান্ত সংলগ্ন) জন্মগ্রহণ করেন। তার পিতা যার নিজের নামও ছিল এর্ভিন রমেল, হাইডেনহাইমের নিকটবর্তী আলেন শহরের একটি মাধ্যমিক বিদ্যালয়ের প্রোটেস্টান্ট প্রধান শিক্ষক ছিলেন। রমেলের মা হেলেনে ফন লুৎস ছিলেন স্থানীয় এক সম্ভ্রান্ত ব্যাক্তির কন্যা। রমেল চার ভাইবোনের মধ্যে ছিল দ্বিতীয়। রমেলের বাকি ভাইবোনরা ছিল কার্ল, গেরহার্ড ও হেলেনে। রমেল তার শৈশব স্মরণ করতে গিয়ে লিখেছিলেন যে তার ছেলেবেলা অত্যন্ত আনন্দের মধ্য দিয়ে কেটেছিল।


title: এর্ভিন রমেল

text: ১৪ বছর বয়সে রমেল তার এক বন্ধুর সাথে যৌথ প্রচেষ্টায় একটি পরিপূর্ণ গ্লাইডার বানাতে সক্ষম হন যা সীমিত দূরত্বের জন্য উড়তে পারত। শৈশবে রমেল তার জীবনের লক্ষ্য হিসেবে একজন প্রকৌশলী হওয়াকে স্থির করেছিলেন যা হওয়ার মাধ্যমে তিনি বিভিন্ন চমকপ্রদ নির্মাণকাজ করবেন। কিন্তু বাবার উৎসাহে রমেল ১৯১০ সালে স্থানীয় ১২৪তম ভুর্টেমবের্গ ইনফ্যান্ট্রি রেজিমেন্টে একজন অফিসার ক্যাডেট হিসেবে যোগদান করেন। সেখান থেকে তিনি উচ্চতর প্রশিক্ষণের জন্য ডানৎসিশের অফিসার ক্যাডেট স্কুলে প্রেরিত হন এবং তার বিংশতম জন্মবার্ষিকীতে সেখান থেকে স্নাতক সম্পন্ন করেন। রমেল ১৯১২ সালে জার্মান সশস্ত্র বাহিনীতে লেফটেন্যান্ট হিসেবে কমিশন লাভ করেন।


title: এর্ভিন রমেল

text: ১৯১১ সালে ক্যাডেট স্কুলে থাকা কালীন রমেলের সাথে লুসিয়া মারিয়া মলিনের (জন্মঃ ৬ জুন ১৮৯৪ দানজিগে, মৃত্যুঃ ২ সেপ্টেম্বর ১৯৭১ ষ্টুটগার্টে) দেখা হয় এবং ১৯১৬ সালের ২৭ নভেম্বর তারিখে তাদের বিয়ে হয়। পরে ১৯২৮ সালের ২৪ ডিসেম্বর তারিখে রমেল দম্পতির প্রথম ও একমাত্র সন্তান ম্যানফ্রেড রমেলের জন্ম হয়। রমেলপুত্র ম্যানফ্রেড রমেল বর্তমান জার্মানির একজন বর্ষীয়ান রাজনীতিবিদ, ক্ষমতাসীন খ্রিস্টান ডেমোক্রেটিক পার্টির একজন প্রভাবশালী নেতা ও প্রধান শহর ষ্টুটগার্টের সাবেক জনপ্রিয় মেয়র যে দায়িত্ব মানফ্রেড ১৯৯৬ সালে অবসর নেয়ার পূর্ব পর্যন্ত দীর্ঘ বাইশ বছর যাবৎ পালন করেছেন।


title: এর্ভিন রমেল

text: প্রথম বিশ্বযুদ্ধে রমেল ফ্রান্সের রণক্ষেত্রে দায়িত্মপ্রাপ্ত ছিলেন। ইটালি ও রোমানিয়ার যুদ্ধক্ষেত্রেও তিনি নিযুক্ত হয়েছিলেন। প্রাথমিক ভাবে তিনি ৬ষ্ঠ ওয়ার্টেমবুর্গ পদাতিক রেজিমেন্টের অধীনে যুদ্ধ করলেও অধিকাংশ সময়েই বিশেষ সৈন্যদল "আলপেনকর্পসে" নিযুক্ত ছিলেন। এই বিশেষ দলে থাকাকালীন তিনি তার বেশ কিছু সামরিক গুণাবলীর জন্য খ্যাতি অর্জন করেন, যেমন তিনি খুব দ্রুত ও দুঃসাহসিক সিদ্ধান্ত নিতে পারতেন এবং শত্রুর বিভ্রমের সুবিধা আদায় করে কৌশল ঠিক করতেন। যুদ্ধক্ষেত্রে তিনি তিনবার আহত হয়েছিলেন যার কারণে তিনি সামরিক খেতাব "আয়রন ক্রস, প্রথম ও দ্বিতীয় শ্রেণী" লাভ করেন। স্লোভেনিয়ার পাহাড়ী অঞ্চলে ইসোনজো যুদ্ধে অবদানের কারণে তিনি প্রুশিয়ার সর্বোচ্চ সামরিক খেতাব পুর লা মেরিতও অর্জন করেন। লোনিয়ারোন যুদ্ধে তিনি তার বাহিনী নিয়ে ইটালির একটি সৈন্যদলকে পরাস্ত করেন। তার ক্ষুদ্র বাহিনীর প্রতিপক্ষ ইটালির বাহিনীটিতে ছিল দেড়শ জন অফিসার, ৯,০০০ এর অধিক সৈন্য ও ৮১টি আর্টিলারি ইউনিট।


title: এর্ভিন রমেল

text: ইসোনজোর যুদ্ধে অফিসার রমেল ইটালির সৈন্যদের হাতে বন্দী হন। কিন্তু তিনি তার সামরিক কৌশলাদি ও ইতালিয় ভাষায় বাকপারদর্শিতার মাধ্যমে মাত্র দুই সপ্তাহর মধ্যে শত্রুদের চোখকে ফাঁকি দিয়ে তার নিজস্ব জার্মান লাইনে ফিরে আসেন। দ্বিতীয় বিশ্বযুদ্ধে যখন জার্মানরা ইটালির সাথে একাত্মতা ঘোষণা করল, রমেল প্রাথমিক ভাবে এতে বিরক্ত হয়েছিলেন কারণ পূর্ববর্তী যুদ্ধ অভিজ্ঞতার দ্বারা ইটালির সৈন্যদের রণকৌশলে, নেতৃত্বে ও দক্ষতায় দূর্বলতার কথা তিনি ভালোভাবে জানতেন।


title: এর্ভিন রমেল

text:
রোমেল দক্ষিণ জার্মান বা সোয়াবিয়ান টানে জার্মান ভাষায় কথা বলতেন। তিনি তৎকালীন প্রুশিয়ান ক্ষমতা কুক্ষিগতকারীদের দলে ছিলেন না। তিনি জার্মান আর্মিতে "জেনারেল স্টাফ" এর পদ হেলায় ছেড়ে দেন যেটা ছিল সেনা অফিসারদের উঁচু র‍্যাংকে উঠার সুযোগ। এরচেয়ে তিনি সম্মুখ সমরের অফিসার এর জীবন বেছে নেন।
তার যুদ্ধের সময় লেখা ডায়ারি মিলিটারি পাঠ্যবই হিসেবে বিবেচিত হত। তার লেখা হিটলার নিজেই খুব পছন্দ করতেন। ১৯৩৫ সালে তিনি 'যুব হিটলার' সংগঠনে তরুনদের গড়ে তোলার দায়িত্ব পান। ১৯৩৮ সালে তিনি কর্নেল উপাধি পান এবং একটি যুদ্ধবিদ্যার একাডেমিতে কমান্ডার হিসেবে নিয়োগপ্রাপ্ত হন।


title: এর্ভিন রমেল

text:
১০ ফেব্রুয়ারি ১৯৪৪, হিটলার এর সাথে মতবিরোধের কারনে
পটাসিয়াম সায়ানাইড পিল খাইয়ে তাকে মারা হয়


title: ভারতীয় যুব কংগ্রেস

text: ভারতীয় যুব কংগ্রেস হল ভারতীয় জাতীয় কংগ্রেসের যুব সংগঠন। ২০০৬ সালের পরিসংখ্যান অনুসারে সমগ্র ভারতে ভারতীয় যুব কংগ্রেসের সদস্য সংখ্যা প্রায় ৪০,০০,০০০ এবং এটিই বিশ্বের বৃহত্তম গণতান্ত্রিক যুব সংগঠন।


title: ভারতের গণতান্ত্রিক যুব ফেডারেশন

text: ভারতের গণতান্ত্রিক যুব ফেডারেশন হল ১৯৮০ খ্রিস্টাব্দে প্রতিষ্ঠিত ভারতের একটি বামপন্থী যুব সংগঠন এবং এটি রাজনৈতিক ভাবে ভারতের কমিউনিস্ট পার্টি (মার্ক্সবাদী)-র সঙ্গে সংযুক্ত । সংগঠনটির বর্তমান সাধারণ সম্পাদক হলেন অভয় মুখার্জী এবং সভাপতি হলেন পি. শ্রীরামকৃষ্ণন।


title: অবতার

text: অবতার (সংস্কৃত: अवतार, IAST: "", "আবির্ভূত দেবতা" ও "অবতরণ" বা "জীবদেহধারী ঈশ্বর বা দেবতা" ও "অবতরণ") হল হিন্দুধর্মের একটি মতবাদ। পৃথিবীতে কোনও দেবতার আবির্ভাব বা আবির্ভূত জীবদেহকে "অবতার" বলা হয়। শব্দটি সাধারণ ক্ষেত্রে "ব্যক্তিবিশেষের [দেবতা] আবির্ভাবের জন্য অবতরণ" অর্থে ব্যবহৃত হয়। কোনও কোনও ক্ষেত্রে সম্মানীয় গুরু বা কোনও মানুষকেও অবতার বলে উল্লেখ করা হয়।


title: অবতার

text: বৈদিক সাহিত্যে "অবতার" শব্দটি পাওয়া যায় না। তবে বেদ-পরবর্তী সাহিত্যে এটি ক্রিয়াপদ আকারে উল্লিখিত হয়েছে। খ্রিস্টীয় ৬ষ্ঠ শতাব্দীর পরে রচিত পৌরাণিক সাহিত্যেই এই শব্দটিকে স্বতন্ত্রভাবে বিশেষ্য পদের আকারে ব্যবহার করা হয়েছে। ঋগ্বেদের বর্ণনা অনুসারে, ইন্দ্র একটি রহস্যময় শক্তির বলে ইচ্ছামতো যে কোনও রূপ ধারণ করতে পারেন। "ভগবদ্গীতা" গ্রন্থে অবতার মতবাদটি বিস্তারিত ও সুস্পষ্ট ভাবে ব্যাখ্যা হলেও সেখানে "অবতার" শব্দটির পরিবর্তে অন্যান্য পারিভাষিক শব্দ ব্যবহৃত হয়েছে।


title: অবতার

text: হিন্দু দেবতা বিষ্ণুর সঙ্গেই অবতারবাদের বিশেষ সম্পর্ক। যদিও এই মতবাদ কিছু ক্ষেত্রে অন্য কয়েকজন দেবদেবীদের ক্ষেত্রেও প্রযুক্ত হয়। হিন্দু ধর্মগ্রন্থগুলিতে বিষ্ণুর অবতারগুলির ভিন্ন ভিন্ন তালিকা পাওয়া যায়। "গরুড় পুরাণ" গ্রন্থে বিষ্ণুর দশাবতার ও "ভাগবত পুরাণ" গ্রন্থে বিষ্ণুর বাইশটি অবতারের বর্ণনা পাওয়া যায়। যদিও শেষোক্ত পুরাণটিতে এও বলা হয়েছে বিষ্ণুর অবতারের সংখ্যা অগণিত। বৈষ্ণব ধর্মতত্ত্বে অবতারবাদ অত্যন্ত গুরুত্বপূর্ণ একটি মতবাদ। হিন্দুধর্মের দেবী-কেন্দ্রিক শাক্তধর্মে মহাশক্তির বিভিন্ন অবতারের রূপ বর্ণিত হয়েছে। তাঁদের মধ্যে কালী, দুর্গা ও ত্রিপুরাসুন্দরী সর্বাধিক পরিচিত। মধ্যযুগে রচিত কয়েকটি হিন্দু ধর্মগ্রন্থে গণেশ ও শিব প্রমুখ অন্য কয়েকজন দেবতার অবতারের কথা উল্লিখিত হলেও সেই গ্রন্থগুলি অপ্রধান ও স্বল্পপরিচিত। উল্লেখ্য, হিন্দুধর্মের বৈষ্ণব ও শৈব সম্প্রদায়ের মধ্যে অন্যতম প্রধান পার্থক্যই হল এই অবতারবাদ।


title: অবতার

text: বৌদ্ধধর্ম, খ্রিস্টধর্ম ও অন্যান্য কয়েকটি ধর্মেও অবতারবাদের অনুরূপ ধারণা দেখা যায়। শিখধর্মের ধর্মগ্রন্থগুলিতে অসংখ্য হিন্দু দেবদেবীর নাম উল্লিখিত হলেও সেখানে মানুষের ত্রাণকর্তা অবতারের ধারণাটিকে প্রত্যাখ্যান করা হয়েছে। শিখেরা এই ব্যাপারে নামদেব প্রমুখ হিন্দু ভক্তিবাদী সন্তদের মত অনুসরণ করেন। তাঁদের মতে, নিরাকার নিত্য ঈশ্বর মানব হৃদয়ে অবস্থান করেন এবং মানুষ নিজেই নিজের রক্ষাকর্তা।


title: অবতার

text: হিন্দুধর্মে অবতারবাদ মূলত বিষ্ণুকে কেন্দ্র করেই গড়ে উঠেছে। বিষ্ণু ত্রিমূর্তির অন্যতম দেবতা ও হিন্দু বিশ্বাস অণুযায়ী জগতের পালক ও রক্ষাকর্তা।অবতার হল, হিন্দু শাস্ত্রমতে ভগবানের বিষ্ণুর মনুষ্যরূপে অথবা প্রানিরূপে পৃথিবীতে আগমন। বিভিন্ন গ্রন্থে অবতারের মোট সংখ্যা নিয়ে বিভিন্ন মতামত পাওয়া যায়। অবতারের সংখ্যা চার থেকে ঊনচল্লিশ যে কোন একটি সংখ্যা হতে পারে। অবতার দুই প্রকার আংশিক ও পূর্ণাবতার। বিষ্ণু পরিপূর্ণভাবে আভির্ভূত হলে তাকে বলে পূর্ণবতার এবং আংশিকভাবে আভির্ভূত হলে তাকে বলে অংশাবতার।


title: অবতার

text: বিষ্ণুর দশ সর্বাধিক প্রসিদ্ধ অবতার দশাবতার নামে পরিচিত। দশাবতারের তালিকাটি পাওয়া যায় "গরুড় পুরাণ" গ্রন্থে। এই দশ অবতারই মানব সমাজে তাঁদের প্রভাবের ভিত্তিতে সর্বাপেক্ষা অধিক গুরুত্বপূর্ণ বলে গণ্য হন।


title: অবতার

text: দশাবতারের প্রথম চার জন অবতীর্ণ হয়েছিলেন সত্যযুগে। পরবর্তী তিন অবতারের আবির্ভাব ত্রেতাযুগে। অষ্টম অবতার দ্বাপরযুগে এবং নবম অবতার কলিযুগে অবতীর্ণ হন। পুরাণ অনুসারে, দশম অবতার এখনো অবতীর্ণ হননি। তিনি ৪২৭,০০০ বছর পর কলিযুগের শেষ পর্বে অবতীর্ণ হবেন।


title: অবতার

text: গরুড় পুরাণ অনুসারে বিষ্ণুর দশ অবতার হলেন:


title: অবতার

text: "ভাগবত পুরাণ" অনুসারে বলরাম শেষনাগের অবতার। কোনো কোনো বৈষ্ণব শাস্ত্রে তাঁকে বিষ্ণুর নবম অবতার মনে করা হয়। উল্লেখ্য, এই সকল গ্রন্থে বুদ্ধের কোনো উল্লেখ নেই।


title: অবতার

text: মৎস্য হল বিষ্ণুর প্রথম অবতার। মহাপ্লাবনের সময় বিষ্ণু একটি মাছরূপে পৃথিবীতে আসেন। অবতারবেশে বিষ্ণু, এ সময়ে তাঁর শিং এর সাথে মনুর নৌকা বেঁধে রাখেন। প্লাবন শেষে মনু পুনারায় এই সৃষ্ঠি তৈরী করেন। মহাপ্লাবনের সময় বিষ্ণু একটি মাছরূপে পৃথিবীতে আসেন। অবতারবেশে বিষ্ণু, এ সময়ে তাঁর শিং এর সাথে মনুর নৌকা বেঁধে রাখেন। প্লাবন শেষে মনু পুনারায় এই বিশ্ব সৃষ্টি তৈরী করেন।


title: অবতার

text: বরাহ বিষ্ণুর তৃতীয় অবতার। বরাহ অর্থ শূকর। দানব হিরণ্যক্ষ পৃথিবীকে সমুদ্রতলে নিয়ে গেলে বরাহ তার সাথে এক হাজার বছর যুদ্ধ করে তাকে বধ করেন।


title: অবতার

text: নৃসিংহ বিষ্ণুর চতুর্থ অবতার। হিরণ্যকশিপু নামে এক দানব তার পুত্র প্রহ্লাদকে হত্যা করতে গেলে বিষ্ণু নৃসিংহরূপে আবির্ভূত হন এবং প্রহ্লাদকে উদ্ধার করেন।


title: অবতার

text: বামন বিষ্ণুর পঞ্চম অবতার। দানবরাজ বলি স্বর্গ, মর্ত্য ও পাতাল দখল করে নেয় এবং প্রচন্ড অত্যাচার শুরু করে। তার হাত থেকে মানব ও দেবতাদের রক্ষা করার জন্য মানবরূপে বিষ্ণুর আবির্ভাব হয়। তিনি বলির নিকট তিন পদক্ষেপ সমপরিমান জমি পাবার জন্য আবেদন করেন। ক্ষুদ্রকায় বামনের তিন পদক্ষেপ জমি খুবই সামান্য বিবেচন করে বলি তা দিতে রাজি হন। বামন দুই পদক্ষেপে স্বর্গ ও মর্ত্য অধিকার করে নেন। বলি তখন বামনরূপী বিষ্ণুকে চিনতে পারেন এবং তাঁর বশ্যতা স্বীকার করে নেন।


title: অবতার

text: "ভাগবত পুরাণ"–এর প্রথম স্কন্দে সংখ্যাক্রম অনুসারে বিষ্ণুর যে বাইশ অবতারের বর্ণনা দেওয়া হয়েছে, তা নিম্নরূপ:


title: অবতার

text: এই বাইশ অবতার ছাড়াও উক্ত গ্রন্থের পরবর্তী অংশে আরও তিন অবতারের কথা আছে:


title: অবতার

text: কল্কি অবতারের বর্ণনা দেওয়ার পর" ভাগবত পুরাণ"–এ ঘোষিত হয়েছে, বিষ্ণুর অবতার অসংখ্য। যদিও উপরি উল্লিখিত পঁচিশ অবতারের গুরুত্বই সর্বাধিক।


title: অবতার

text: "ভাগবত পুরাণ"–এর একটি শ্লোক, "মহাভারত-"এর কতকাংশ এবং অন্যান্য পৌরাণিক ধর্মগ্রন্থের মতে, চৈতন্য মহাপ্রভু হলেন বিষ্ণুর অন্যতম অবতার। গৌড়ীয় বৈষ্ণব ঐতিহ্য অনুসারে তাঁকে অবতার রূপে পূজা করার বিধান রয়েছে। এই কারণেই চৈতন্য মহাপ্রভুকে গৌরাঙ্গ অবতার নামে অভিহিত করা হয়।


title: অবতার

text: সাধারণত বিষ্ণুকে সকল অবতারের উৎস বলে গণ্য করা হলেও, হিন্দু বৈষ্ণব শাখায় বিষ্ণু একক দিব্য সত্ত্বা যা নানা রূপে প্রকাশিত হয়েছে। এই ধর্ম মতে নারায়ণ, বাসুদেব ও কৃষ্ণ দিব্য চারিত্রিক বৈশিষ্ট্য অনুসারে একাধিক নামে অভিহিত হন, যা অনেক সময়েই অবতারকল্প রূপ ধারণ করে। এছাড়াও হিন্দুধর্মে অবতার শব্দের অন্য অর্থ ও ব্যাখ্যাও রয়েছে।


title: অবতার

text: অনেক সময় নিম্নোক্ত পুরুষ অবতারদের মহাবিশ্বে বিষ্ণু বা কৃষ্ণের প্রকৃত অবতার বলে গণ্য করা হয়:হিন্দু ত্রয়ী দেবতা ত্রিমূর্তি অনেক সময় "গুণ অবতার" নামে অভিহিত হয়ে থাকেন। এর কারণ তাঁদের প্রকৃতির এক-একটি গুণের নিয়ন্ত্রক রূপে কল্পনা করা হয়। যদিও তাঁরা কখনই জীবের রূপ ধারণ করে মর্ত্যে অবতীর্ণ হন না, তবুও তাঁদের অভিধার সঙ্গে অবতার কথাটি যুক্ত করা হয়:মন্বন্তর অবতারগণ বিশ্বজুড়ে বংশধর উৎপাদনের জন্য দায়ী। তাঁরা সংখ্যায় অসংখ্য এবং তাঁদের কোনোপ্রকার জন্মগ্রহণ নেই।


title: অবতার

text: অবতারদের দুটি শ্রেণিতে ভাগ করা হয়:


title: অবতার

text: যখন বিষ্ণু স্বয়ং অবতীর্ণ হন, তখন তাকে সাক্ষাৎ বা শাক্ত্যবেসাবতার বলা হয়। কিন্তু যখন তিনি নিজে অবতীর্ণ না হয়ে কারোর মাধ্যমে প্রকাশিত হন, তখন তাকে বলা হয় অবেস অবতার।


title: অবতার

text: মনে করা হয়, অবেস অবতারের সংখ্যা অনেক। বিশিষ্ট অবেস অবতার হলেন নারদ, শাক্যমুণি বুদ্ধ ও পরশুরাম। পরশুরামই প্রসিদ্ধ দশাবতারের অন্যতম যিনি প্রত্যক্ষভাবে বিষ্ণুর অংশসম্ভূত নন।


title: অবতার

text: হিন্দুধর্মের শ্রী বৈষ্ণব সম্প্রদায়ের মতে প্রধান ও প্রত্যক্ষ অবতারদের দুটি শ্রেণি, পূর্ণ অবতার ও অংশরূপাবতার:


title: অবতার

text: অবেস অবতারগণ পরমেশ্বর রূপে পূজিত হন না। কেবলমাত্র প্রত্যক্ষ ও প্রধান অবতারগণই ওইরূপে পূজিত হন। প্রকৃতপক্ষে যে সকল প্রত্যক্ষ অবতার আজ পূজিত হন তাঁরা হলেন পূর্ণ অবতার নৃসিংহ, রাম ও কৃষ্ণ। অধিকাংশ বৈষ্ণব সম্প্রদায়ের মতে, কৃষ্ণ হলেন সর্বোচ্চ পূর্ণ অবতার। যদিও ইসকন সহ চৈতন্য মহাপ্রভু, নিম্বার্ক ও বল্লভ আচার্যের অনুগামীদের দার্শনিক মত রামানুজাচার্য ও মাধবাচার্যের মতো অপরাপর বৈষ্ণবদের থেকে পৃথক। তাঁরা কেবল কৃষ্ণকে অবতার বলেই মানেন না, তাঁকে সর্বোচ্চ ঈশ্বর মনে করেন। তবে সকল হিন্দুই বিশ্বাস করেন বিষ্ণু ও তাঁর অবতারদের পূজার মধ্যে কোনো পার্থক্য নেই। কারণ সকলেই বিষ্ণুর সঙ্গে সংযুক্ত। দ্বৈত দর্শনের প্রবক্তা মাধবাচার্যের মতে, বিষ্ণুর সকল অবতার শক্তি ও অন্যান্য গুণে একে অপরের সমান। তাঁদের উচ্চনিচ ক্রম নেই। তাঁদের মধ্যে ভেদবুদ্ধি করা মহাপাপ।


title: অবতার

text: পুরাণ-বর্ণিত অবতারগণের পাশাপাশি ভারতে অনেক ব্যক্তি নিজের বা তাঁদের গুরুদের অবতারত্বও দাবি করেন। এই রকম কয়েকটি উদাহরণ হল:


title: দশাবতার

text: দশাবতার বিষ্ণু দশ প্রধান অবতার। বৈষ্ণব দর্শনে, কোনো বিশেষ উদ্দেশ্যে মর্ত্যে অবতীর্ণ পরম সত্ত্বাকে অবতার (সংস্কৃত: अवतार, avatāra) নামে অভিহিত করা হয়। বিষ্ণুর (বা কোনো কোনো ক্ষেত্রে কৃষ্ণের) দশ মুখ্য অবতারের সমষ্টিগত নামই দশাবতার। এই দশাবতারের কথা জানা যায় "গরুড় পুরাণ" (১।৮৬।১০-১১) থেকে। এই দশ অবতার মানব সমাজে তাঁদের প্রভাব-প্রতিপত্তির ভিত্তিতে সর্বাপেক্ষা অধিক গুরুত্বপূর্ণ বলে বিবেচিত হন।


title: দশাবতার

text: দশাবতারের অধিকাংশই অভিহিত হন "লীলা-অবতার" নামে। হিন্দু বিশ্বাস অনুসারে, প্রথম চার অবতারের আবির্ভাবকাল সত্যযুগ। পরবর্তী তিন অবতার ত্রেতাযুগে অবতীর্ণ হন। অষ্টম ও নবম অবতারের আবির্ভাবকাল যথাক্রমে দ্বাপরযুগ ও কলিযুগ। দশম অবতার কল্কির আবির্ভাব ৪২৭,০০০ বছর পর কলিযুগের অন্তিম পর্বে ঘটবে বলে ভবিষ্যদ্বাণী করা হয়েছে। "বিষ্ণু পুরাণ"–এও বলা হয়েছে, কল্কি অবতারের আগমনের সঙ্গে সঙ্গেই কলিযুগের সমাপ্তি ঘটবে। কল্কি দুষ্টের দমন ও শিষ্টের পালন করে এক নতুন সত্যযুগের সূচনা ঘটাবেন।


title: দশাবতার

text: অনুমিত হয়, ভাগবতধর্মের অধীনে বুদ্ধকে বিষ্ণুর অবতাররূপে গ্রহণ গুপ্তযুগে (৩৩০-৫৫০ খ্রিস্টাব্দ) দুই ধর্মের সম্পর্কের নৈকট্যের ফলস্রুতি। এই কারণে মহাযান বৌদ্ধধর্মকে অনেক সময় "বুদ্ধ-ভাগবতধর্ম" বলা হয়ে থাকে। উল্লেখ্য, গবেষকরা মনে করেন যে এই যুগেই হিন্দুধর্মে অবতারতত্ত্ব পূর্ণ বিকাশ লাভ করে।


title: দশাবতার

text: ঐতিহাসিক বিষ্ণুধর্মের বিবর্তনের ফলে বর্তমানকালের জটিল বৈষ্ণবধর্মের উদ্ভব। বিষ্ণু, নারায়ণ, বাসুদেব ও কৃষ্ণের আরাধনাকেন্দ্রিক এই ধর্মবিশ্বাস প্রতিষ্ঠালাভ করে ভগবদ্গীতার যুগে (খ্রিষ্টপূর্ব চতুর্থ শতাব্দী-খ্রিষ্টীয় তৃতীয় শতাব্দী)।


title: দশাবতার

text: দ্বাদশ অলবর নামে পরিচিত সন্তেরা তাঁদের আধ্যাত্মিক সঙ্গীতের মাধ্যমে এই সম্প্রদায়কে সাধারণ মানুষের মধ্যে পৌঁছিয়ে দিয়েছিলেন। পূর্বকালের অলবরগণ বিষ্ণুর অবতারদের পৃথকভাবে তালিকাভুক্ত করেননি। এমনকি তাঁরা কৃষ্ণকেও অবতাররূপে পৃথক করেননি। তামিল ভাষায় তাঁদের বিষ্ণু ও কৃষ্ণ স্তুতিগান "নালয়িরা" (দিব্য প্রবন্ধ) নামে পরিচিত।


title: দশাবতার

text: দক্ষিণ ভারতে বলরামকে দশাবতারের তালিকাভুক্ত করা হয়। এই মত অনুসারে, বুদ্ধের অবতারত্ব স্বীকৃত নয়।


title: দশাবতার

text: কোনো কোনো তালিকা অনুসারে, বলরাম কৃষ্ণের জ্যেষ্ঠভ্রাতা এবং গৌতম বুদ্ধের স্থলে বিষ্ণুর নবম অবতার। ভাগবত পুরাণ –এর মতে দ্বাপরযুগে শেষনাগের অবতার রূপে বলরামের আবির্ভাব। অধিকাংশ বৈষ্ণব সম্প্রদায়ে তিনি অবতাররূপে পূজিত হন। এই সকল তালিকায় গৌতম বুদ্ধের নাম দেখা যায় না।


title: দশাবতার

text: মহারাষ্ট্র ও গোয়ার ঐতিহ্য অনুসারে পঞ্চাঙ্গ ও বিভিন্ন মন্দির স্থাপত্যে বিঠোবা বিষ্ণুর নবম অবতার বুদ্ধরূপে গণ্য হন। মহারাষ্ট্রের সন্তকবিরাও বিঠোবাকে বুদ্ধের রূপে বন্দনা করেছেন।


title: দশাবতার

text: জয়দেব রচিত "প্রলয়পয়োধিজলে" ("গীতগোবিন্দম্" কাব্যের প্রথম সর্গের প্রথম গীত, "দশাবতার স্তোত্র" নামে সমধিক পরিচিত) স্তোত্রে দশটি পৃথক স্তবকে দশ অবতারের বিবরণদানের পর নিম্নোক্ত শ্লোকে দশাবতারের কীর্তির একটি সুসংবদ্ধ তালিকা প্রদান করা হয়েছে:


title: দশাবতার

text:
মৎস - পৃথিবীর তিনভাগ জল আর একভাগ স্থলে প্রথমে জলচর প্রাণীর আবির্ভাব ঘটে।
কুর্ম - উভচর প্রাণী। জল ও স্থল, দুই জায়গাতেই প্রাণীর বসবাস শুরু হয়।
বরাহ - কেবল স্থলে বসবাস করতে শেখে অনেক জীব।
নৃসিংহ - মানব জাতির পূর্বতন পশুসুলভ অবস্থা, যখন মানুষ পূর্ণতা পায়নি।
বামন - মানুষে ক্ষুদ্র বিকাশ।
পরশুরাম - মানুষের আদিম পর্যায়। প্রকৃতির কোলে জীবের বাস। মানুষের জীবনযাপন জঙ্গলে। সেখান থেকেই বিবর্তনের শুরু।
রাম - সমাজ বিকাশে প্রথম উন্নত পর্যায়। সমাজ, গোষ্ঠী, মানুষ-এই কৃষ্টিতে উৎকর্ষতা লাভ করে।
কৃষ্ণ - নিয়ে এলেন রাজনীতি। মানুষের বিবর্তন, সমাজের ধারাবাহিক পরিবর্তন এবং টিকে থাকার লড়াইয়ে মানুষের কূটনীতিক আচরণের এই প্রথম বৈজ্ঞানিক আবির্ভাব।
বুদ্ধ - জ্ঞান ছাড়া পৃথিবী বর্ণহীন, অন্ধকার। কুসংস্কার দূর করে জ্ঞানদীপ্তকরণের অবতার গৌতম বুদ্ধ। বিষ্ণুর নবম অবতার তিনি।
কল্কি - আসন্ন। এখনও সমাজ শ্রীবিষ্ণুর এই অবতারের অপেক্ষায়। মানুষের মধ্যে থাকবে এমন শক্তি যা হবে ধ্বংস ও সৃষ্টির ধারক ও বাহক।


title: জিন্স

text: জিন্স () হল জিন বা ডেনিম কাপড়ে তৈরী পোশক। জিন বা ডেনিম দিয়ে সাধারণতঃ প্যান্ট বা ট্রাউজার্স তৈরী করা হয়। মূলত শ্রমিকদের জন্য নির্মিত এই প্যান্ট ১৯৫০-এর দশক থেকে কিশোরদের মধ্যে জনপ্রিয়তা অর্জন করে। জিন্সের আন্তর্জাতিক ব্র্যান্ডগুলির মধ্যে উল্লেখযোগ্য হল লিভাইজ (Levi's) ও র‌্যাংলার (Wrangler)।


title: জিন্স

text: একটি ফ্যাশন ট্রেন্ড জিন্স প্যান্ট। সৃষ্টি পর থেকেই জিন্সের ব্যাপক চাহিদা তৈরি হয়। জিন্সের সঠিক ইতিহাস না থাকলেও প্রচলিত রয়েছে লেভি স্ট্রস নামের এক ভদ্রলোক ১৮৫১ সালে জার্মানি থেকে নিউইয়র্কে পাড়ি জমান। সেখানে তিনি তার বড় ভাইয়ের সঙ্গে বিভিন্ন শুকনো মালামাল সাপ্লাই দিতেন। এর মধ্যে কাপড়ও রয়েছে। ১৯৫৩ সালে তিনি সানফ্রান্সিসকোতে চলে যান, ব্যবসা দাঁড় করানোর জন্য। ১৮৭২ সালে লেভি স্ট্রসের সঙ্গে পরিচয় ঘটে জ্যাকব ডেভিসের সঙ্গে, যিনি পেশায় একজন দর্জি ছিলেন। তিনি নিয়মিত লেভির কাছ থেকে কাপড় সংগ্রহ করতেন। একদিন জ্যাকব অফার করেন লেভি পার্টনারশিপ ব্যবসা শুরু করার জন্য। এবং ভিন্ন কিছু প্রোডাক্ট তৈরির জন্য। প্রথমেই মনযোগী হন প্যান্টের দিকে। মোটা কটনের কাপড় ব্যবহার করা হবে প্যান্টে যা হবে দীর্ঘস্থায়ী। এবং এই কটন কাপড় জার্মানি ভাষায় বলা হয় জিনিয়া, যা বর্তমানে জিন হিসেবেই পরিচিত। এই জিন্স প্যান্টের বাটন হুক এবং ব্যাক পকেট ডিজাইন লেভির করা। এবং তার দু’জনে মিলে প্যাটেন্ট কিনে ছিলেন জিন্স প্যান্ট ব্যবসার। জিন্সের পেছনে লেভেল লাগান লেভি স্ট্রস এ্যান্ড কোং। জিন্সের সেই আদি রূপ হয় যুগে যুগে পরিবর্তিত হয়েছে ঠিকই কিন্তু জনপ্রিয়তা কমেনি এতটুকু। বর্তমান সময়ে বিশেষ করে তরুণ প্রজন্মের কাছে জিন্স প্যান্ট খুবই জনপ্রিয় একটি পোশাক। ক্যাম্পাস কিংবা আড্ডায় জিন্স প্যান্টের যেন বিকল্প নেই। অবশ্য বিভিন্ন পার্টিতেই আজকাল জিন্সের আধিক্যতা চোখে পড়ার মতো। রুচি এবং চাহিদার প্রেক্ষিতে জিন্স প্যান্টের রয়েছে রকম ভেদ। যেমন ব্যাগি জিন্স, ন্যারো শেপ, স্ট্রেট, স্টিচ ইত্যাদি। ফ্যাশন ট্রেন্ডের অন্যতম সঙ্গী এখন জিন্স প্যান্ট। গলির মোড় থেকে শুরু করে বড় বড় শপিং কমপ্লেক্সগুলোতে যেন জিন্সের বাহারি সমাহার। যে যার সাধ্যমতো সংগ্রহ করছে। ছেলেমেয়ে উভয়ের কাছে জিন্স প্যান্ট যেন প্রথম পছন্দের পোশাক। একটা সময় ছিল যখন জিন্স প্যান্ট মানেই শুধু তরুণ প্রজন্মের পোশাক। কিন্তু দিন যত গড়াচ্ছে ততই বদল হচ্ছে ফ্যাশন ট্রেন্ড। এখন প্রয়োজন অনুসারে ছেলে বুড়ো সবাই ব্যবহার করছে জিন্স প্যান্ট। দোকানিরাও এ কারণে বিভিন্ন বয়সের এবং বিভিন্ন ডিজাইনের জিন্সের পসরা সাজিয়ে বসেছেন। আগে জিন্স প্যান্ট মানেই নীল রঙকে বোঝানো হতো। কিন্তু এখন জিন্সের যে কত রকমের কালার রয়েছে তা বোধহয় গুণে শেষ করা যাবে না।


title: চাগাতাই ভাষা

text: চাগাতাই ভাষা( "") একটি বিলুপ্ত তুর্কীয় ভাষা যা একসময় মধ্য এশিয়াতে ব্যাপকভাবে প্রচলিত ছিল। ভাষাটি বিংশ শতাব্দীর শুরু পর্যন্তও অঞ্চলটির একটি অন্যতম সাহিত্যিক ভাষা ছিল। এছাড়া ভারতবর্ষের মুঘল সম্রাটেরাও এই ভাষাতে কথা বলতেন।


title: চাগাতাই ভাষা

text: চাগাতাই শব্দটি চাগাতাই খানাতের সাথে সম্পর্কিত। চেঙ্গিজ খানের দ্বিতীয় পুত্র চাগাতাই খান মঙ্গোল সাম্রাজ্যের যে অংশটি উত্তরাধিকার সূত্রে লাভ করেন, তার নাম ছিল চাগাতাই খানাত। অনেক চাগাতাই তুর্কি ও তাতার জাতের লোক দাবী করে তারা চাগাতাই খানের বংশধর; তারা চাগাতাই ভাষায় কথা বলত।


title: চাগাতাই ভাষা

text: চাগাতাই ভাষা তুর্কীয় ভাষাসমূহের উইগুর শাখার অন্তর্গত। এটি মধ্য এশিয়ার সর্বত্র সার্বজনীন ভাষা হিসেবে প্রচলিত প্রাচীন উইগুর ভাষার একটি বিবর্তিত রূপ। ভাষাটিতে আরবি ও ফার্সি শব্দ ও বাক্যবিন্যাসের ব্যাপক প্রভাব লক্ষ্য করা যায়। মূলত একটি পরিশীলিত লিখিত, সাহিত্যিক ভাষা হিসেবে চাগাতাই ভাষাটি উদ্ভাবন করা হয়েছিল। ভাষাটি পারসিক-আরবি লিপিতে লেখা হত।


title: চাগাতাই ভাষা

text: চাগাতাই ভাষার ইতিহাসকে তিনটি পর্বে ভাগ করা যায়:প্রথম পর্বটি মূলত একটি রূপান্তরশীল পর্ব, যাতে ভাষার প্রাচীন রূপগুলি সংরক্ষিত আছে। মির আলিশের নাভই-র প্রথম দিভান প্রকাশিত হবার মাধ্যমে দ্বিতীয় পর্বের সূচনা ঘটে; গ্রন্থটি চাগাতাই সাহিত্যের একটি অন্যতম নিদর্শন। চাগাতাই ভাষার বিবর্তনের ৩য় পর্বটি দ্বিমুখী। এসময় চাগাতাই সাহিত্যের একটি ধারায় কবি নাভই-র ধ্রুপদী চাগাতাই ভাষা যেমন রক্ষা করা হয়, অন্য একটি ধারায় স্থানীয় কথ্যভাষার প্রভাব ক্রমেই অধিকতর দৃশ্যমান হতে শুরু করে।


title: চাগাতাই ভাষা

text: তিমুরীয় সাম্রাজ্য, তথা তৈমুর লং ও তার বংশধরদের শাসনামল, ছিল চাগাতাই ভাষার স্বর্ণযুগ। বিংশ শতাব্দীর শুরুতে সোভিয়েত সংস্কারের আগ পর্যন্ত চাগাতাই গোটা মধ্য এশিয়ার সার্বজনীন সাহিত্যিক ভাষা ছিল।


title: চাগাতাই ভাষা

text: আধুনিক ভাষাগুলির মধ্যে উজবেক ও উইগুর ভাষা চাগাতাই ভাষার সাথে সবচেয়ে বেশি সম্পর্কিত। উজবেক ভাষাভাষীরা চাগাতাই তাদের ভাষার উৎস হিসেবে গণ্য করে এবং চাগাতাই সাহিত্যকে উজবেক সাহিত্যের অংশ হিসেবে দাবী করে। উজবেকিস্তানে ১৯২১ সালে চাগাতাই ভাষার বদলে একটি স্থানীয় উজবেক উপভাষাতে সাহিত্য রচনা শুরু হয়। এছাড়া ১২শ শতকের বেরেনদেক নামের এক যাযাবর তুর্কি জাতি যে ভাষায় কথা বলত, তা শেষ পর্যন্ত চাগাতাই ভাষা হিসেবে চিহ্নিত হয়েছে।


title: চাগাতাই ভাষা

text: এথনোলগ আফগানিস্তানের ভাষাসমূহের বর্ণনায় তুর্কমেন ভাষার তেক্কে উপভাষাটিকে “চাগাতাই” হিসেবে বর্ণনা করেছে। ১৮শ শতক পর্যন্ত চাগাতাই কেবল তুর্কমেনিস্তান নয়, সমগ্র মধ্য এশিয়াতেই সাহিত্যিক ভাষা হিসেবে প্রচলিত ছিল। তুর্কমেন ভাষার উপর চাগাতাই ভাষার কিছু প্রভাব পড়লেও আদতে এই দুইটি তুর্কি ভাষাপরিবারের দুইটি ভিন্ন শাখার অন্তর্গত।


title: চাগাতাই ভাষা

text: চাগাতাই ভাষার সবচেয়ে বিখ্যাত কবি হলে মির আলি-শির নাভই। তিনি লিখেছিলেন "মুহাকামাত আল-লোগাতাইন", যাতে চাগাতাই এবং পারসিক ভাষাগুলির মধ্যে বিস্তৃত তুলনা করা হয়েছে এবং চাগাতাই ভাষাকে উন্নততর বলা হয়েছে। তিনি এত বিখ্যাত যে চাগাতাই ভাষাকে অনেক সময় “নাভইয়ের ভাষা”-ও বলা হয়। চাগাতাই ভাষাতে লেখা গদ্যসাহিত্যের মধ্যে তৈমুর লঙের জীবনী এবং মুঘল সাম্রাজ্যের প্রতিষ্ঠাতা সম্রাট বাবরের আত্মজীবনী "বাবরনামা" উল্লেখযোগ্য।


title: চাগাতাই ভাষা

text: বর্তমানে চাগাতাই সাহিত্য তুর্কি ঐতিহ্যের অংশ হিসেবে পরিগণিত হয় এবং আধুনিক তুরস্ক রাষ্ট্রে চাগাতাই সাহিত্য নিয়ে আজও গবেষণা করা হয়।


title: অস্বভাবী মনোবিজ্ঞান

text: অস্বভাবী মনোবিজ্ঞান () মনোবিজ্ঞানের একটি ফলিত শাখা যেখানে অস্বভাবী (abnormal) অভিজ্ঞতা ও আচরণ (যেমন নিউরোসিস, সাইকোসিস এবং মানসিক প্রতিবন্ধিতা) কিংবা কিছু অদ্যাবধি দুর্বোধ্য কিছু অবস্থা (যেমন স্বপ্ন এবং সম্মোহন) নিয়ে গবেষণা করা হয় যাতে আচরণের অস্বভাবী বিন্যাসগুলি বোঝা যায় এবং এগুলি পরিবর্তন করা যায়।


title: অস্বভাবী মনোবিজ্ঞান

text: "অস্বভাবী" বলতে কী বোঝায় তা কাল ও সংস্কৃতিভেদে, এমনকি একই সংস্কৃতির মধ্যে ব্যক্তিভেদে ভিন্ন হয়ে থাকে। কোন ব্যক্তির জিনগত কাঠামো, শারীরিক অবস্থা, শিক্ষণ ও যুক্তিনির্মাণ, এবং সামাজিকীকরণ ইত্যাদি চলকগুলি কোন ব্যক্তির কাজের ধারা অস্বভাবী কি না, তার উপর প্রভাব ফেলে।


title: হুয়াং শিয়ানফান

text: হুয়াং শিয়ানফান (ম্যান্ডারিন চীনা ভাষায়: 黄现璠,ইংরেজি: Huang Xianfan,নভেম্বর ১৩ ১৮৯৯-জানুয়ারি ১৮ ১৯৮২) একজন চীনের নৃবিজ্ঞানী, ইতিহাসবিদ ও শিক্ষাবিদ। তাকে চুয়াং ইতিহাসের জনক, চুয়াং নৃবিজ্ঞানের জনক এবং এমনকি আধুনিক চুয়াং অধ্যয়নের জনক হিসেবেও আখ্যায়িত করা হয়ে থাকে।


title: হুয়াং শিয়ানফান

text: হুয়াং শিয়ানফান জন্মগ্রহণ করেন চীনের কুয়াংসি শহরে ১৮৯৯ সালে।তিনি ১৯২৬ সালে কুয়াংসের কলেজ অফ তৃতীয়ের শিক্ষক থেকে স্নাতক শিক্ষা সম্পন্ন করেন।


title: হুয়াং শিয়ানফান

text: এরপর তিনি বেইজিং শিক্ষক বিশ্ববিদ্যালয়ে ইতিহাস বিভাগে অধ্যয়ন করেন এবং সেখান ১৯৩২ সালে সম্মান ও ১৯৩৫ সালে মাস্টার্স সম্পন্ন করেন দুটিতেই প্রথম শ্রেণীতে প্রথম হয়ে।এরপর তিনি উচ্চশিক্ষার জন্য জাপান চলে যান। জাপানের টোকিও ইম্পেরিয়াল বিশ্ববিদ্যালয়(বর্তমানে নাম: টোকিও বিশ্ববিদ্যালয়) প্রবেশ করেন। দ্বিতীয় চীন-জাপান যুদ্ধ শুরু হবার পর তিনি চীনে ফিরে আসেন।১৯৩৭ সালে দেশে ফিরে তিনি কুয়াংসি ভাষাতত্ত্বের খয়রা শিক্ষকতা হিসেবে ন্যাশনাল কুয়াংসি বিশ্ববিদ্যালয় পুনরায় কর্মজীবন শুরু করেন।১৯৪০ সালে সিআন ফআন ন্যাশনাল কুয়াংসি বিশ্ববিদ্যালয়ের সহকারী অধ্যাপক হন। ১৯৪১ সালে তিনি সান-ইয়াত সেন বিশ্ববিদ্যালয়ের অধ্যাপক হন। ১৯৪৩ সালে তিনি ন্যাশনাল কুয়াংসি বিশ্ববিদ্যালয় ফিরে যান। ১৯৪৩ থেকে ১৯৫১ সাল পর্যন্ত এই বিশ্ববিদ্যালয়ে অধ্যাপনা করেছেন। ১৯৫২ সালে সিআন ফআন কুয়াংসি শিক্ষক ইন্সটিটিউটর(বর্তমানে কুয়াংসি শিক্ষক বিশ্ববিদ্যালয়) ইতিহাস অধ্যাপক হন।১৯৫২ থেকে ১৯৫৭ সাল পর্যন্ত তিনি কুয়াংসি শিক্ষক ইন্সটিটিউটর পাঠাগার প্রধান হিসেবে দায়িত্ব পালন করেছিলেন।


title: হুয়াং শিয়ানফান

text: তিনি ১৯৮২ সালে জাপানের কুর্লিনতে মৃত্যুবরণ করেন।


title: কামসূত্র

text: কামসূত্র ( বা কামসূত্রম , ) প্রাচীন ভারতীয় পণ্ডিত মল্লনাগ বাৎস্যায়ন রচিত সংস্কৃত সাহিত্যের একটি প্রামাণ্য মানব যৌনাচার সংক্রান্ত গ্রন্থ। গ্রন্থের একটি অংশের উপজীব্য বিষয় হল যৌনতা সংক্রান্ত ব্যবহারিক উপদেশ। গ্রন্থটি মূলত গদ্যে লিখিত; তবে অনুষ্টুপ ছন্দে রচিত অনেক পদ্যাংশ এতে সন্নিবেশিত হয়েছে। "কাম" শব্দের অর্থ ইন্দ্রিয়সুখ বা যৌন আনন্দ; অপরদিকে "সূত্র" শব্দের আক্ষরিক অর্থ সুতো বা যা একাধিক বস্তুকে সূত্রবদ্ধ রাখে। "কামসূত্র" শব্দটির অর্থ তাই পুস্তকের আকারে এই জাতীয় উপদেশমালার গ্রন্থনা। এতে রমণীদের জন্য প্রযোজ্য চৌষট্টি কলা বিবৃত হয়েছে।


title: কামসূত্র

text: "কামশাস্ত্র" সাহিত্যধারার প্রাচীনতম ও সর্বাপেক্ষা গুরুত্বপূর্ণ গ্রন্থ হল "কামসূত্র"। হিন্দু বিশ্বাস অনুসারে শিবের দ্বাররক্ষক নন্দী কামশাস্ত্রের আদিরচয়িতা। তিনি শিব ও তাঁর পত্নী পার্বতীর রমণকালে উচ্চারিত পবিত্র বাণী শুনে মুগ্ধ হন। পরে মানবজাতির কল্যাণার্থে সেই বাণী লিখে রাখেন।


title: কামসূত্র

text: ঐতিহাসিক জন কেই মনে করেন, "কামসূত্র" একটি সারগ্রন্থ যা খ্রিষ্টীয় দ্বিতীয় শতাব্দীতে তার বিভিন্ন রচনাসূত্র থেকে সংকলিত হয়ে তার বর্তমান রূপটি লাভ করে।


title: কামসূত্র

text: মল্লনাগ বাৎস্যায়ন রচিত "কামসূত্র" গ্রন্থে ৭ ভাগে বিভক্ত ৩৬টি অধ্যায়ে মোট ১২৫০টি শ্লোক রয়েছে:


title: কামসূত্র

text: কোনো কোনো ভারতীয় দার্শনিক পুরুষার্থ নামক জীবনের চার উদ্দেশ্যের কথা বলেছেন:


title: কামসূত্র

text: (১) ধর্ম: ধার্মিক জীবন, (২) অর্থ: আর্থিক সমৃদ্ধি, (৩) কাম: নান্দনিক ও যৌন আনন্দ লাভ ও (৪) মোক্ষ: আধ্যাত্মিক মুক্তি।


title: কামসূত্র

text:
ধর্ম, অর্থ ও কাম দৈনন্দিন জীবনের লক্ষ্য। কিন্তু মোক্ষ জন্ম ও পুনর্জন্মের চক্র থেকে মুক্তিলাভ। "কামসূত্র" গ্রন্থে লিখেছে:
"ধর্ম অর্থ অপেক্ষা শ্রেয়, অর্থ কাম অপেক্ষা শ্রেয়। কিন্তু অর্থই রাজার জীবনে প্রথম উদ্দেশ্য হওয়া উচিত। কারণ কেবল ইহা হতেই প্রজাগণ জীবনধারণ করিবেন। পুনরপি, কাম বেশ্যাদিগের উপার্জনপথ এবং তাহারা অন্য দুই অপেক্ষা ইহাকেই বাছিয়া লয়। ইহা সাধারণ নিয়মের ব্যতয়।" ("কামসূত্র" ১।২।১৪)


title: কামসূত্র

text: প্রথম তিনটির মধ্যে ধর্ম সর্বোচ্চ লক্ষ্য। দ্বিতীয়টি জীবনের নিরাপত্তা ও শেষেরটি সুখের জন্য প্রয়োজনীয়। উদ্দ্যেশ্যের মধ্যে বিরোধ ঘটলে শ্রেষ্ঠ উদ্দেশ্যটি অনুসরণ করা উচিত। তাই অর্থোপার্জনের জন্য ধর্মত্যাগ বা সুখের জন্য অর্থোপার্জনের পন্থাটিকে উপেক্ষা করা অনুচিত। যদিও এর ব্যতিক্রম আছে।


title: কামসূত্র

text: বাৎস্যায়নের মতে, শিশুকালেই এক ব্যক্তির অর্থোপার্জনের উপায় শিক্ষা করা উচিত। যৌবন আনন্দ উপভোগের কাল। বয়স অতিবাহিত হলে তাঁর ধর্মকর্মে মনোসংযোগ করে মোক্ষলাভের উপায় চিন্তা করা উচিত।


title: কামসূত্র

text: গৌতম বুদ্ধও একটি "কামসূত্র" শিক্ষা দিয়েছেন। এটি অত্থকবগ্গ গ্রন্থের প্রথম সূত্রে পাওয়া যায়। এই "কামসূত্র" অবশ্য সম্পূর্ণ ভিন্ন প্রকৃতির। এখানে বুদ্ধ ইন্দ্রিয়সুখের অনুসন্ধান কত ভয়ানক হতে পারে তা শিখিয়েছেন।


title: কামসূত্র

text: অনেক পাশ্চাত্য পণ্ডিত "কামসূত্র"কে তান্ত্রিক যৌনতার পাঠ্যগ্রন্থ মনে করেন। তা ভুল। হিন্দু তন্ত্র ঐতিহ্যে যৌনাচারের প্রয়োগ ব্যাপক হলেও, "কামসূত্র" তান্ত্রিক গ্রন্থ নয়। এখানে কোনো তান্ত্রিক ধর্মানুশীলনের কথা বলা হয়নি।


title: কামসূত্র

text:
"কামসূত্র" গ্রন্থের সর্বাধিক প্রসিদ্ধ ইংরেজি অনুবাদটি ১৮৮৩ সালে ব্যক্তিগতভাবে প্রকাশিত হয়। এই অনুবাদটি বিশিষ্ট প্রাচ্যবিদ ও লেখক স্যার রিচার্ড ফ্রান্সিস বার্টনের নামাঙ্কিত। তবে বার্টনের বন্ধু ইন্ডিয়ান সিভিল সারভেন্ট ফস্টার ফিজগেরাল্ড আরবুটনটের নির্দেশনায় মূল কাজটি করেছিলেন অগ্রণী ভারতীয় পুরাতত্ত্ববিদ ভগবানলাল ইন্দ্রজি। এই কাজে তাঁকে সহায়তা করেন শিবরাম পরশুরাম ভিদে নামক তাঁর এক ছাত্র। বার্টন এই অনুবাদের প্রকাশের কাজটি করেন। এছাড়া একাধিক পাদটীকা সন্নিবেশিত করে তিনি গ্রন্থটির সম্পাদনাও করেছিলেন। তাঁর সম্পাদনার ভাষা ছিল একাধারে রসিকতা ও পাণ্ডিত্যপূর্ণ। ভূমিকায় তিনি লিখেছিলেন:
বাৎস্যায়নকে পাদপ্রদীপের আলোকে এনে কিভাবে তাঁর রচনা ইংরেজি ভাষায় অনুবাদ করা হল, তা জানবার জন্য অনেকেই উৎসুক হবেন। ব্যাপারটি ঘটেছিল এইভাবে। পণ্ডিতদের সঙ্গে বসে ‘অনঙ্গরঙ্গ’ অনুবাদ করতে গিয়ে বারংবার কোনো এক বাৎস্যার নাম রচনাসূত্র হিসেবে উঠে আসছিল। বাৎস্যা ঋষির মতে এই, বাৎস্যা ঋষির মতে তাই। বাৎস্যা ঋষি এই বলেছে, এবং এই রকম আরো কত কি। স্বাভাবিক ভাবেই প্রশ্ন জাগল যে এই বাৎস্যা ঋষিটি কে। পণ্ডিতেরা উত্তর দিলেন বাৎস্যা সংস্কৃত সাহিত্যে প্রেমের উপর এক প্রামাণ্য গ্রন্থের রচয়িতা। কোনো সংস্কৃত পাঠাগারই তাঁর রচনা ছাড়া সম্পূর্ণ হয় না। এবং এও জানলাম যে তাঁর রচনার সম্পূর্ণাংশ একসঙ্গে পাওয়াও এখন দুষ্কর। বোম্বাইতে যে রক্ষিত পাণ্ডুলিপিটিতে অনেক ভুলভ্রান্তি ছিল। তাই পণ্ডিতেরা বারাণসী, কলকাতা ও জয়পুরের সংস্কৃত পাঠাগারগুলিতে লিখে সেখান থেকে পাণ্ডুলিপি আনানোর বন্দোবস্ত করলেন। সেখানকার পাণ্ডুলিপির প্রতিলিপি এসে পৌঁছালে, সেগুলিকে পরস্পরের সঙ্গে তুলনা করে দেখা হল। তারপর ‘জয়মঙ্গল’ নামে এক টীকার সাহায্যে সমগ্র পাণ্ডুলিপির একটি সংশোধিত প্রতিলিপি প্রস্তুত করা হল। এই প্রতিলিপিটিই ইংরেজিতে অনুবাদ করা হয়েছে। নিচে মুখ্য পণ্ডিতের শংসাপত্রটি দেওয়া হল:
এই গ্রন্থের বিভিন্ন প্রতিলিপির সঙ্গে তুলনা করার পর সহকারী প্রতিলিপিটি আমি নিজে সংশোধন করেছি। প্রথম পাঁচটি খণ্ডের সংশোধনের কাজে সাহায্য করেছে ‘জয়মঙ্গল’ নামক টীকাটি। কিন্তু অবশিষ্ট কাজটি বেশ জটিল আকার নেয়। একটি প্রতিলিপি মোটামুটি সঠিক হলেও, অন্যগুলি প্রায় পুরোটাই ছিল ভুলে ভরা। যাই হোক, যে অংশটি একাধিক ক্ষেত্রে পাওয়া গেছে, সেইটিই সঠিক বলে গ্রহণ করেছি।


title: কামসূত্র

text: তাঁর নিজের অনুবাদের ভূমিকায় শিকাগো বিশ্ববিদ্যালয়ের ধর্মীয় ইতিহাস বিভাগের অধ্যাপিকা ওয়েন্ডি ডনিগার লিখেছেন, "managed to get a rough approximation of the text published in English in 1883, nasty bits and all"। ভিয়েনা বিশ্ববিদ্যালয়ের ইনস্টিটিউট অফ ইন্দোলজির ভাষাতাত্ত্বিক ও সংস্কৃতবিদ অধ্যাপক ক্লোডুইগ ওয়েরবা মনে করেন ১৮৮৩ সালে অনুবাদের স্থান ১৮৯৭ সালের রিচার্ড সিমিড প্রকাশিত আকাদেমিক জার্মান-লাতিন গ্রন্থের পরে।


title: কামসূত্র

text: ওয়েন্ডি ডনিগার ও হাভার্ড বিশ্ববিদ্যালয়ের সেন্টার ফর স্টাডি অফ ওয়ার্ল্ড রিলিজিয়নের ভারতীয় মনোবিশ্লেষক ও সিনিয়র ফেলো সুধীর কক্কড় অনূদিত ইংরেজি অনুবাদটিই এই গ্রন্থের প্রামাণ্য অনুবাদ। ২০০২ সালে অক্সফোর্ড ইউনিভার্সিটি প্রেস থেকে এটি প্রকাশিত হয়। ডনিগার সংস্কৃত বিষয়বস্তু সম্পাদনা করেন এবং কক্কড় গ্রন্থের মনোবিশ্লেষণী ব্যাখ্যা দেন।


title: কামসূত্র

text: ইন্দ্র সিনহা কৃত একটি উল্লেখযোগ্য অনুবাদ প্রকাশিত হয় ১৯৮০ সালে। ১৯৯০-এর দশকের প্রথম দিকে এই অনুবাদের যৌন ভঙ্গিমা সংক্রান্ত অধ্যায়টি ইন্টারনেটে ব্যাপক প্রচার লাভ করে। কেউ কেউ এই অংশটিকে সমগ্র "কামসূত্র" বলে ধরে নেন।


title: কামসূত্র

text: "দ্য কমপ্লিট কামসূত্র" নামে আর একটি উল্লেখযোগ্য অনুবাদ ১৯৯৪ সালে অ্যালান ড্যানিলোর নামে প্রকাশিত হয়। এই অনুবাদ প্রথমে ফরাসিতে ও পরে ইংরেজিতে করা হয়। মধ্যযুগীয় ও আধুনিক টীকা সহ বাৎস্যায়নের মূল রচনা এই অনুবাদের অন্তর্ভুক্ত করা হয়। অ্যালান ড্যানিলোর অনুবাদে অনেক মূল স্তবকচ্ছেদ রক্ষিত হয়েছে যা ১৮৮৩ সালের সংস্করণে করা হয়নি। এছাড়া তিনি মূল রচনার সঙ্গে পাদটীকাও যোগ করেননি। তিনি দুটি গুরুত্বপূর্ণ টীকার ইংরেজি অনুবাদ গ্রন্থভুক্ত করেছিলেন:


title: কামসূত্র

text: ড্যানিলো ব্রাহ্মণ ছাড়া সকল সংস্কৃত শব্দের ইংরেজিতে আক্ষরিক অনুবাদ করেছিলেন। তিনি যৌনাঙ্গের নামের বিষয়ে মূলের সূত্র ত্যাগ করেন। গ্রন্থের পুরনো অনুবাদগুলিতে যেভাবে "লিঙ্গম " বা "যোনি " কথাদুটি ব্যবহৃত হয়েছে, তার বিরোধিতা করে তিনি বলেন, বর্তমানে হিন্দুদের কাছে এই দুটি শব্দ কেবল শিব ও তাঁর স্ত্রীর যৌনাঙ্গ বোঝায়। তাঁর মতে, মানব যৌনাঙ্গের নাম হিসেবে এগুলির উল্লেখ ধর্মবিরুদ্ধ। "লিঙ্গম" শব্দের অর্থ কেবলমাত্র "যৌনাঙ্গ" – এই মত নিয়ে এস এন বালগঙ্গাধরের মতো পণ্ডিতেরও দ্বিমত আছে।


title: কামসূত্র

text:
পুরাণ মতে মহাদেবের অনুচর নন্দী হর পার্বতীর কথোপকথন শুনে রচনা করেন রতিশাস্ত্র। মহর্ষি উদ্দালিকের পুত্র শ্বেতকেতু তা থেকে একটি সুন্দর গ্রন্থ রচনা করেন। তারপর বাভ্রব্য নামে উত্তর ভারতের একজন ঋষি তাকে সুন্দর ভাবে ১৫০ টি পরিচ্ছেদে ভাগ করে তা বিশ্লেষণ করেন। বাভ্রব্যের এই পুস্তক সারা বিশ্বের পণ্ডিত ও লেখক সমাজে বিশেষ প্রশংসা লাভ করে। গ্রন্থটির বিভিন্ন অধ্যায়কে আরও বিশদ ভাবে ব্যাখ্যা করে ভারতের ঋষিরা বিভিন্ন গ্রন্থ রচনা করেন।
১। চারায়ণ লেখেন-সাধারণ কাম বিচার।
২। সুবর্ণাভ লেখেন-যৌন কাম বিচার।
৩। ঘোটক মুখ লেখেন- যুবতী নারীর বিচার।
৪। গোমার্দীয় লেখেন-স্বামী-স্ত্রীর সম্বন্ধের বিচার।
৫। গণিকা পুত্র লেখন-পরস্ত্রী গমন বিচার।
৬। দত্তক লেখেন-পতিতাদের কাম বিচার।
৭। কুচুমার লেখেন-দেহ সৌন্দর্য ও যৌনিক বৃদ্ধির উপায় বিচার।
কিন্তু এই সব গ্রন্থ প্রত্যেকটি উৎকৃষ্ট হলেও পরস্পর বিচ্ছিন্ন ছিল বলে লোকের মনকে তা আকর্ষণ করতে পারেনি।
তাই ঋষি বাৎস্যায়ন এই শাস্ত্র একত্রিত করে তাঁর ‘কামসূত্রম’ নামক গ্রন্থ টি রচনা করলেন।
এই গ্রন্থে তিনি বিভিন্ন ভাগে সব রকম কাম উদ্রেকের তত্ত্ব বিষয়ে সুন্দর ভাষায় ও স্পষ্ট করে আলোচনা করেছেন।


title: কামসূত্র

text:
বাৎস্যায়নের মতে কামের পথে প্রকৃতই অগ্রসর হতে হলে নারী বা পুরুষ উভয়ের কতকগুলি কলাবিদ্যা শিক্ষা করা উচিত। মোট চৌষট্টি কলা বাৎস্যায়ন দেখিয়ে গেছেন। এই সব কলায় একজন লোক হয়ত শ্রেষ্ঠত্ব অর্জন করতে পারে না-তবে কয়েকটি কলায় সে ব্যুৎপত্তি লাভ করতে পারে। আর কলা ছাড়া জীবন ও কাম কিছুই মধুময় হতে পারে না।
Original and translations


title: ভারতে সমকামিতা

text: ভারতে সমকামিতা বৈধ। সাম্প্রতিক বছরগুলিতে সমকামিতার প্রতি ভারতীয়দের মনোভাবে কিছু পরিবর্তন লক্ষিত হয়েছে। বিশেষত, ভারতের সংবাদমাধ্যম ও বলিউডে সমকামিতার প্রদর্শন ও আলোচনার পরিমাণ বৃদ্ধি পেয়েছে। ২০০৯ সালের ২ জুলাই, দিল্লি হাইকোর্টের একটি রায়ে স্পষ্টত জানানো হয়েছে প্রাপ্তবয়স্কদের মধ্যে সম্মতিক্রমে সমকামিতার আচরণ অপরাধের আওতায় পড়ে না। এই রায়ে আরো বলা হয়েছে যে ভারতীয় দণ্ডবিধির ৩৭৭ ধারা ভারতীয় সংবিধানের মৌলিক অধিকার রক্ষা নীতির পরিপন্থী। ২০১৩ সালে পুনরায় সমকামিতাকে অবৈধ ঘোষণা করে ভারতের সুপ্রিম কোর্ট । ভারতীয় জনতা পার্টি (বিজেপি) সমকামিতাকে অপ্রাকৃতিক বলেছে। কিন্তু আবার তাদের আমলেই সমকামিতা আইনগতভাবে বৈধতা পায়।


title: ভারতে সমকামিতা

text: ভারতে প্রথা ও রীতিনীতির ক্ষেত্রে ধর্মের ভূমিকা অপরিসীম। ভারতের বৃহত্তম ধর্ম হিন্দুধর্মের প্রধান ধর্মগ্রন্থগুলিতে সমকামিতার সুস্পষ্ট উল্লেখ না থাকলেও, ধর্মগ্রন্থের কোনো কোনো ব্যাখ্যাকে সমকামিতার বিরোধী মনে করা হয়। তবে ভারতের প্রধান ধর্মবিশ্বাসে সমকামিতার অবস্থান কোথায়, তা নিয়ে গবেষকদের মধ্যে দ্বিমত আছে। কেউ কেউ মনে করেন প্রাচীন হিন্দু সমাজে সমকামিতা শুধু প্রাসঙ্গিকই ছিল না, বরং তা গ্রহণীয়ও ছিল।


title: ভারতে সমকামিতা

text: ভারতে সমকামিতার উপর থেকে অপরাধ আরোপত্ব অপনয়নে যেসকল সংস্থা প্রত্যক্ষ বা পরোক্ষভাবে সমর্থন করে সেগুলি হল ন্যাজ ফাউন্ডেশন (ভারত), জাতীয় এইডস নিয়ন্ত্রক সংস্থা, ভারতের আইন কমিশন, ভারতের স্বাস্থ্য ও পরিবারকল্যাণ মন্ত্রক, জাতীয় মানবাধিকার কমিশন, ও ভারতের পরিকল্পনা কমিশন। এই সকল সংস্থা স্ত্রী সমকামী (লেসবিয়ান), পুরুষ সমকামী (গে), উভকামী ও রূপান্তরকামী মানুষদের প্রতি সহিষ্ণুতা ও সামাজিক ঐক্যের কথা বলে। অন্যদিকে ভারত সেই সকল দেশের একটি যার অন্যতম সামাজিক বৈষিষ্ট্য হলেন তৃতীয় লিঙ্গের মানুষেরা।


title: ভারতে সমকামিতা

text:
১৮৬০ সালে ভারতে ব্রিটিশ শাসনামলে সমকামকে প্রথম আইনগতভাবে অবৈধ ঘোষণা করা হয়। ১৯৪৭ এ ভারত স্বাধীন হলে এই আইন বলবৎ ও কার্যকর থাকে। এই আইনের অর্থাৎ ভারতীয় দণ্ডবিধির ৩৭৭ ধারায় বলা হয়েছিল যে সমকাম এক প্রকার অপ্রাকৃতিক যৌনসঙ্গম এবং এ কারণে এটি শাস্তিযোগ্য অপরাধ। এই আইনে নারী সমকাম সম্পর্কে কোনো ভাষ্য নেই। আইনটিতে বস্তুতঃ পুরুষে-পুরুষে পায়ূমৈথুনকে নিষিদ্ধ এবং দণ্ডযোগ্য অপরাধ গণ্য করা হয়েছিল। মলদ্বারে কত অংশ প্রবিষ্ট হলে তা পায়ূমৈথুন হিসেবে গণ্য হবে তাও এ আইনে বিবৃত ছিল। অপরাধটি ছিল জামিন অযোগ্য। আদালতে প্রমাণিত হলে সমকামের সর্বোচ্চ সাজা ছিল যাবজ্জীবন কারাদণ্ড।
২০০৯ সালে দিল্লী হাই কোর্ট সমকামকে বৈধতা দেয় এই যুক্তিতে যে পারস্পরিক সম্মতির ভিত্তিতে অভিন্ন লিঙ্গের দু’জন পুরুষের (বা নারীর) মৈথুন নিষিদ্ধ করা সমকামীদের বিরূদ্ধে ভারতের সংবিধানের স্বীকৃত নাগরিকের মৌলিক অধিকারের পরিপন্থী। সুতরাং সংবিধানের ভাষ্য মোতাবেক অভিন্ন লিঙ্গের দু’জন পুরুষের (বা নারীর) মৈথুন কোনো অপরাধ নয়। দিল্লী হাই কোর্টের আদেশে রাজ্য নির্বিশেষে সমগ্র ভারতে সমকামকে বৈধ ঘোষণার করার কথা বলা হয়। সমকামীদের অধিকার নিয়ে কাজ করা গ্রুপগুলোকে হয়রানি করার খবর পাওয়া গিয়েছিল।


title: ভারতে সমকামিতা

text: ২৩ ফেব্রুয়ারী ২০১২ তারিখে ভারতের সরকারের স্বরাষ্ট্র মন্ত্রণালয় থেকে বলা হয় যে ভারত সরকার সমকামকে বৈধ করার বিরুদ্ধে কারণ সমকাম ভারতের সমাজে অনৈতিক কাজ হিসেবে বিবেচিত। অবশ্য ২৮ ফেব্রুয়ারী ২০১২ কেন্দ্রীয় সরকার এমত সিদ্ধান্ত গ্রহণ করে যে, সমকামকে বৈধ ঘোষণা করে হলে কোনো আইনগত ব্যত্যয় হবে না। কিন্তু সুপ্রিম কোর্ট ২০১৩ সালের ১১ ডিসেম্বর হাই কোর্টের সিদ্ধান্ত এই বলে বাতিল করে দেয় যে এ বিষয়ে আইন প্রণয়ন করবে ভারতের সংসদ।


title: ভারতে সমকামিতা

text: ২ ফেব্রুয়ারি ২০১৬ সুপ্রিম কোর্ট স্বীয় সিদ্ধান্ত পুনর্বিবেচনার আবেদন গ্রহণ করে। ১০ জানুয়ারি ২০১৮ সুপ্রিম কোর্ট ভারতীয় দণ্ড বিধির ৩৭৭ ধারার বিধানাবলী পুন:পরীক্ষার সিদ্ধান্ত গ্রহণ করে।


title: ভারতে সমকামিতা

text: ৬ সেপ্টেম্বর ২০১৮ ভারতের প্রধান বিচারপতি দীপক মিশ্রের পৌরহিত্যে গঠিত পাঁচ সদস্য বিশিষ্ট সুপ্রিম কোর্টের কন্সটিটিউনাল বেঞ্চ এই রায় প্রদান করে যে অপ্রাকৃতিক যৌনসঙ্গমের আইনটি পুরুষ ও নারীসমকামী এবং ট্রান্সজেন্ডারদের জন্য প্রযোজ্য হবে না; তবে তা পারস্পরিক সম্মতির ভিত্তিতে, প্রাপ্তবয়স্কদের মধ্যে এবং অপ্রকাশ্যে হতে হবে। এর ফলে সমকামীদের মধ্যে পায়ূসঙ্গম ও সমরূপ যৌনাচার আইনী বৈধতা লাভ করলো। সুপ্রিম কোর্টের এই সিদ্ধান্তকে ঐতিহাসিক ও যুগান্তকারী বলে অভিহিত করা হয়েছে।


title: ভারতে সমকামিতা

text: ভারত আয়তনে বিরাট একটি রাষ্ট্র এবং নানা জাতিগোষ্ঠীর সমবায়ে গঠিত। পরিব্যাপ্ত ভারতের সমাজে সমকাম অনৈতিক কর্ম হিসেবে বিবেচিত। সমকামকে ঘৃণ্য দৃষ্টিতে দেখা হয়। সমকামকে সমর্থন করে বা সমকামের বিষয়ে নির্লিপ্ত নাগরিকের সংখ্যা নগণ্য। সমকামীরা চিহ্নিত হয়ে পড়লে সমাজ তাদের হেয় দৃষ্টিতে দেখে। ভারতে সমকাম বিরোধিতা বা হোমোফোবিয়া প্রকট। একবিংশ শতাব্দীর প্রথম ভাগে অবস্থার কিছুটা পরিবর্তন হয়েছে: পত্র-পত্রিকা, টেলিভিশন ও চলচ্চিত্রে সমকাম ও সমকামিদের নিয়ে আলোচনা স্থান লাভ করছে।


title: রূপসী বাংলা

text: রূপসী বাংলা বাংলা ভাষার অন্যতম প্রধান কবি জীবনানন্দ দাশের সর্বাধিক জনপ্রিয় কাব্যগ্রন্থ। কবি জীবদ্দশায় এ গ্রন্থটি বা এর অন্তর্ভুক্ত কোন কবিতা প্রকাশ করেন নি। ১৯৫৪ খ্রিস্টাব্দে দুঘর্টনায় অকালমৃত্যুর পর এর পাণ্ডুলিপির খাতাটি আবিষ্কৃত হয়। কবি এ গ্রন্থটির প্রচ্ছদনাম নির্বাচন করেছিলেন "বাংলার ত্রস্ত নীলিমা"। জীবনানন্দ কেন স্বীয় জীবদ্দশায় এ কাব্যগন্থটি প্রকাশ করেননি তা অদ্যাবধি এক পরম বিস্ময় হয়ে আছে। বাংলাদেশের মুক্তিযুদ্ধে এর কবিতাগুলি বাঙালিদের বিশেষভাবে অনুপ্রেরণা যুগিয়েছিল।


title: রূপসী বাংলা

text: "রূপসী বাংলা" কাব্যসংকলনটির প্রথম প্রকাশ ১৯৫৭ খ্রিস্টাব্দে। প্রকাশক সিগনেট প্রেস, কলকাতা। প্রতিক্ষণ পাবলিকেশনস ১৯৮৪ খ্রিস্টাব্দে গ্রন্থটির পাণ্ডুলিপি সংস্করণ প্রকাশ করে। কৌতূহলোদ্দীপক বিষয় হলো এই যে জীবনানন্দ তাঁর জীবদ্দশায় এ গ্রন্থটি বা এর অন্তর্ভুক্ত কোন কবিতা প্রকাশ করেন নি। মৃত্যুর পর এর পূর্ণাঙ্গ পাণ্ডুলিপির খাতা আবিষ্কৃত হয়। পাণ্ডলিপিটি সম্পূর্ণ অবস্থায় পাওয়া গেছে। তবে প্রথম মুদ্রণকারে খাতা থেকে প্রেসকপি তৈরী করে ছিলেন কবি ভূমেন্দ্র গুহ, তাঁকে সাহায্য করেছিরেন জীবনানন্দ’র ছোট বোন সুচরিতা দাশ।


title: রূপসী বাংলা

text: কলকাতায় অবস্থিত ভারতের জাতীয় গ্রন্থাগারের "রেয়ার বুক কালেকশনে" জীবনানন্দর কবিতার ৪৮টি পাণ্ডুলিপির খাতা সংরক্ষিত আছে। এর মধ্যে ছয় নম্বর খাতাটিতে রূপসী বাংলা’র কবিতাগুলো রয়েছে। এ খাতায় পৃষ্ঠা সংখ্যা ৭৫। কবির নিজ হাতে লেখা বর্ণনা অনুযায়ী কবিতাগুলো ১৯৩৪ খ্রিস্টাব্দের মার্চ মাসে লেখা (আনুমানিক ১৩৪০-৪১ বঙ্গাব্দ)। পাণ্ডুলিপির ১ম ও ২য় কবিতার পাতা দুটি কেটে নেয়া হয়েছে। ৩য় কবিতাটি হলো ‘‘যত দিন বেঁচে আছি . . ‘’।


title: রূপসী বাংলা

text: জীবনানন্দ দাশ এ কাব্যগ্রন্থের প্রচ্ছদনাম নির্বাচন করেছিলেন "বাংলার ত্রস্ত নীলিমা" ; প্রকাশকালে "রূপসী বাংলা" স্থির করা হয়। এছাড়া ১৯৮৪ খৃস্টাব্দে গ্রন্থটির একটি পাণ্ডুলিপি সংস্করণও প্রকাশ করা হয়। পাণ্ডুলিপির সঙ্গে প্রকাশিত গ্রন্থটির কিছু পার্থক্য ধরা পড়ে। পাণ্ডুলিপিতে কবিতার সংখ্যা ৭৩। ১৯৫৭ খ্রিস্টাব্দে গ্রন্থাকারে মুদ্রণকালে গৃহীত হয় ৬২টি। প্রতীয়মান হয় কেবল সনেটগুলো নির্বাচন করা হয়েছিল।


title: রূপসী বাংলা

text: "রূপসী বাংলার" কবিতাগুলোর অধিকাংশ কাঠামোগতভাবে সনেট। কবিতাগুলো লিখিত হয় মার্চ ১৯৩৪ চিহ্নিত একটি লেখার খাতায়। ঐ খাতায় ৭৩টি কবিতা ছিল যার মধ্য থেকে ৬২টি নিয়ে কবি-ভ্রাতা একটি কাব্যসংকলন প্রকাশের সিদ্ধান্ত গ্রহণ করেন। লেখার খাতা থেকে মুদ্রণযোগ্য পাণ্ডুলিপি তৈরি করেন কবি ভূমেন্দ্র গুহ; সহায়তা করেন কবির বোন সুচরিতা দাশগুপ্ত। লেখায় খাতায় কবিতাগুলোর শিরোনাম দেওয়া ছিল না। গ্রন্থে সনেটের প্রথম পঙক্তি দিয়ে শিরোনাম করা হয়। এই পাণ্ডুলিপি কলকাতার জাতীয় গ্রন্থাগারে সুরক্ষিত আছে। রূপসী বাংলার কবিতাগুলো সনেট আকারে লিখিত হলেও জীবনানন্দ তাঁর প্রিয় অক্ষরবৃত্ত ছন্দই ব্যবহার করেছেন। রূপসী বাংলার কবিতা সমূহ বিভিন্ন অনুবাদক বিচ্ছিন্নভাবে অনুবাদ করেছেন। পূর্ণ গ্রন্থটির একাধিক ইংরেজি অনুবাদ আছে। সর্বশেষ অনুবাদ করেছেন বৃটিশ কবি জো উইন্টার।


title: ওমান উপসাগর

text: ওমান উপসাগর আরব সাগরের উত্তর-পশ্চিম বাহু। এটি হরমুজ প্রণালীর মাধ্যমে পারস্য উপসাগরের সাথে সংযুক্ত। ওমান উপসাগরের উত্তরে ইরান, এবং দক্ষিণে ওমান ও সংযুক্ত আরব আমিরাত। ওমান উপসাগরের উত্তরাংশের গভীরতা ৫০ থেকে ২০০ মিটার। উপসাগরটি এরপর দ্রুত গভীরতর হয়ে আরব সাগরের সাথে মিশে গেছে। ওমান উপসাগর পূর্ব-পশ্চিমে ৫৬০ কিমি দীর্ঘ। এই উপসাগর ও হরমুজ প্রণালী একত্রে অর্থনৈতিক কৌশলগতভাবে বিশ্বের সবচেয়ে গুরুত্বপূর্ণ জাহাজপথগুলির একটি গঠন করেছে। প্রতিদিন পারস্য উপসাগরের উপকূলীয় দেশগুলি থেকে প্রায় ৮০টি বিশালাকার তৈলবাহী ট্যাংকার জাহাজ এই পথ অতিক্রম করে। সমুদ্র পরিবহনভিত্তিক বিশ্ব তেল বাণিজ্যের প্রায় দুই-তৃতীয়াংশ এই ট্যাংকারগুলি পরিবহন করে থাকে।


title: হরমুজ প্রণালী

text: হরমুজ প্রণালী "তাঙ্গেহ-ইয়ে হরমজ"), ( "মাদিক হুরমুজ") একটি সরু জলপথ যা পশ্চিমের পারস্য উপসাগরকে পূর্বে ওমান উপসাগর ও আরব সাগরের সাথে সংযুক্ত করেছে। এটি আরব উপদ্বীপকে ইরান থেকে পৃথককারী। ৩৪ কিলোমিটার দীর্ঘ এই চ্যানেলটি পারস্য উপসাগরের মধ্যে দিয়ে প্রবাহিত হয়ে ওমান ও ইরানকে সংযুক্ত করেছে। এই রুটতি আন্তর্জাতিকভাবে খুবই গুরুত্বপূর্ন কারণ তেলবাহী জাহাজ যাতায়াতের এটিই একমাত্র পথ। বিশ্বব্যাপী পেট্রোলিয়াম পরিবহনে প্রণালীটির কৌশলগত গুরুত্ব অত্যধিক। জলপথটির সবচেয়ে সরু অংশের দৈর্ঘ্য ২১ মাইল এবং প্রস্থ দুই মাইল। মার্কিন জ্বালানি তথ্য প্রশাসন কর্তৃপক্ষের মতে, ২০০৯ সালে সমুদ্রপথে তেল বাণিজ্যের ৩৩ শতাংশ হয় হরমুজ প্রণালি দিয়ে এবং ২০০৮ সালে হয়েছিল ৪০ শতাংশ। ২০০৯ সালে হরমুজ দিয়ে এক দিনে দেড় কোটি ব্যারেল তেল পরিবাহিত হতো। এ অঞ্চল দিয়ে তেল পরিবহন নির্বিঘ্ন রাখতে মার্কিন যুদ্ধজাহাজ নিয়মিত পাহারা দিচ্ছে। হরমুজ প্রণালি দিয়ে পরিবাহিত তেলের বেশির ভাগই যায় এশিয়া, যুক্তরাষ্ট্র ও পশ্চিম ইউরোপের বিভিন্ন দেশে। জাপান তার আমদানিকৃত তেলের তিন-চতুর্থাংশ হরমুজের ওপর দিয়ে নিয়ে যায়। আর চীনের আমদানিকৃত তেলের অর্ধেকই আসে হরমুজ প্রণালি হয়ে। হরমুজ দিয়ে প্রতিদিন ২০ লাখ ব্যারেলের মতো তেলজাতদ্রব্য রপ্তানি হয়ে থাকে। এর সঙ্গে আছে তরলীকৃত গ্যাসও।


title: বেলুচিস্তান (অঞ্চল)

text: বেলুচিস্তান দক্ষিণ ও দক্ষিণ-পশ্চিম এশিয়ার একটি ঐতিহাসিক অঞ্চল, যা পাকিস্তানের দক্ষিণ-পশ্চিম অংশ, ইরানের দক্ষিণ-পূর্ব অংশ এবং আফগানিস্তানের দক্ষিণ প্রান্ত নিয়ে গঠিত। এটি মূলত একটি পর্বতময় অঞ্চল। এর ভেতর দিয়ে অনেক মরুভূমি ও অনাবাদী সমভূমি চলে গেছে। এখানে বৃষ্টিপাতের পরিমাণ খুবই কম, উদ্ভিজ্জের আকৃতি ক্ষুদ্র এবং বিরল। এখানকার অধিবাসীরা মূলত তিনটি জাতির লোক: পশতুন, বেলুচি (যাদের নামে এই অঞ্চলের নামকরণ করা হয়েছে) এবং ব্রাহুই। বেশির ভাগ লোক ইসলাম ধর্মাবলম্বী।


title: বেলুচিস্তান (অঞ্চল)

text: অঞ্চলটি খ্রিস্টপূর্ব ৫ম শতক থেকে পারস্য সাম্রাজ্যের একটি প্রদেশ ছিল। ৩৩০ খ্রিস্টপূর্বাব্দে এটি মহাবীর আলেকজান্ডারের নিয়ন্ত্রণে আসে। পরবর্তী শতাব্দীগুলিতে পারস্য ও ভারতীয় উপমহাদেশের বিভিন্ন রাজবংশ অঞ্চলটি শাসন করে। ৭ম ও ৮ম শতকে আরবেরা এলাকাটি দখলে নেয়। ১০ম শতকে পারসিকরা আবার বেলুচিস্তানকে তাদের সাম্রাজ্যের অংশ করে নেয় এবং তখন ১৭৪৭ সাল পর্যন্ত সুদীর্ঘ সময় ধরে এটি পারস্যের অধীনে ছিল, যদিও ১৭শ শতকের শুরুর দিকে চার দশক এটি ভারতীয় উপমহাদেশের মুঘল সাম্রাজ্যের অধীন ছিল। এরপর এটিকে স্বল্পকালের জন্য আফগানিস্তানের অংশ করা হয়। অঞ্চলটিতে ব্রিটিশ আধিপত্য বৃদ্ধি পায় এবং ১৯শ শতকের শেষের দিকে এটিকে ব্রিটিশ ভারতের বেলুচিস্তান প্রদেশ বানানো হয়। ২য় বিশ্বযুদ্ধের পরে ব্রিটিশেরা ভারতীয় উপমহাদেশ ছেড়ে যাবার সময় বেলুচিস্তান প্রদেশের জনগণ পাকিস্তানের অংশ হবার পক্ষে ভোট দেয়। পাকিস্তানের বেলুচিস্তান প্রদেশের রাজধানীর নাম কোয়েটা। বর্তমানে ইরানে বেলুচিস্তানের যে অংশবিশেষ রয়েছে সেটি দেশটি ১৯শ শতকে খণ্ডখণ্ডভাবে দখল করেছিল।


title: এডেন উপসাগর

text: এডেন উপসাগর () আরব সাগরের পশ্চিম বাহু। এর উত্তরে আরব উপদ্বীপের দক্ষিণ উপকূলের ইয়েমেন রাষ্ট্র এবং এর দক্ষিণে উত্তর-পূর্ব আফ্রিকার সোমালিয়া ও জিবুতি অবস্থিত। উপসাগরটি ৮৯০ কিলোমিটার দীর্ঘ এবং লোহিত সাগরের সাথে বাব এল মান্দেব প্রণালীর মাধ্যমে সংযুক্ত। এডেন উপসাগরটি ভারত মহাসাগর থেকে সুয়েজ খাল হয়ে ভূমধ্যসাগর পর্যন্ত বিস্তৃত গুরুত্বপূর্ণ বাণিজ্যিক জাহাজপথটির অংশবিশেষ গঠন করেছে।


title: কান্দাহার (শহর)

text: কান্দাহার () দক্ষিণ আফগানিস্তানের একটি শহর এবং কান্দাহার প্রদেশের রাজধানী। কান্দাহার আফগানিস্তানের প্রধান বাণিজ্যিক কেন্দ্র। শহরটি একটি উর্বর, জলসেচিত সমভূমিতে সমুদ্র সমতল থেকে ১০৩৬ মিটার উচ্চতায় অবস্থিত। প্রদেশের প্রধান উৎপন্ন দ্রব্যগুলি হল ফল, খাদ্যশস্য, তামাক, রেশম এবং পশম। কান্দাহার শহরে ফল প্রক্রিয়াকরণ ও টিনজাতকরণের কারখানা আছে। আরও আছে বস্ত্রবয়ন বা টেক্সটাইল কারখানা। শহরটি চারদিকে কাদামাটির একটি শক্ত প্রাচীরে ঘেরা। শহরটির বাজার ও মসজিদ, আফগানিস্তানের প্রথম আমির আহমদ শাহের সমাধি এবং প্রাচীন শহরের ধ্বংসাবশেষগুলি দর্শনীয় স্থান। লোকঐতিহ্য অনুসারে মহামতি আলেকজান্ডার পুরাতন কান্দাহার শহরটি প্রতিষ্ঠা করেন। ১৭৩৮ সালে পারস্যের তুর্কমেন শাসক নাদির শাহ পুরাতন শহরটি ধ্বংস করে দিয়েছিলেন।


title: হেরাত

text: হেরত (ফার্সি ভাষায়: هرات) উত্তর-পশ্চিম আফগানিস্তানে হারিরুদ নদীর উপর অবস্থিত শহর এবং হেরত প্রদেশের রাজধানী। ধারণা করা হয় খ্রিস্টপূর্ব ৪র্থ শতকে মহামতি আলেকজান্ডার শহরটি প্রতিষ্ঠা করেন। খ্রিস্টীয় ৭ম শতকে মুসলমানেরা শহরটি দখল করে। ১৩৮১ সালে তুর্কি সেনাপতি তৈমুর লঙ শহরটিকে তাঁর রাজধানী বানান। এরপর শহরটি পারসিক শিল্পকলা ও জ্ঞানচর্চার কেন্দ্রে পরিণত হয়। ১৭৪৯ সালে আফগানেরা হেরত দখল করে। শহরের প্রধান স্থাপত্যের মধ্যে আছে পুরাতন শহরের প্রাচীর ও দরজাগুলি, ইসলামী সমাধিসমূহ, এবং শহরের জামে মসজিদ। শহরটি খাদ্যশস্য, ফল, সবজি ও আশেপাশের অঞ্চলের ভেড়ার একটি বাণিজ্যকেন্দ্র।


title: মাজার-ই-শরিফ

text: মাজরে শরিফ () উত্তর আফগানিস্তানের শহর ও বাল্‌খ প্রদেশের রাজধানী। এটি বাল্‌খ শহরের কাছে অবস্থিত। শহরটি আফগান তুর্কিস্তান অঞ্চলের একটি বাণিজ্যকেন্দ্র এবং একটি গুরুত্বপূর্ণ তীর্থস্থান। ১৫শ শতকে নির্মিত শহরের মসজিদটিতে মুহম্মদের জামাতা আলী সমাধি আছে বলে ধারণা করা হয়।


title: চরিকর

text: চরিকর () পূর্ব আফগানিস্তানের শহর এবং পারভান প্রদেশের রাজধানী। শহরটি কাবুল শহরের কাছে সমুদ্র সমতল থেকে ১৬১৫ মিটার উচ্চতায় অবস্থিত। শহরে মৃৎশিল্প, লোহা এবং ছুরি-চামচের কারখানা আছে। শহরের আশেপাশের অঞ্চলে উন্নত মানের আঙুর উৎপাদন করা হয়। ১৯৬০-এর দশকে পার্শ্ববর্তী গোলবাহার শহরে একটি বড় টেক্সটাইল কারখানা স্থাপিত হওয়ার পর চরিকর শহরের উন্নতি ঘটে।